Kureege Member Mohamed Ismail Dhookollaifi - Vaguthu\nމުހައްމަދު އިސްމާއިލް މިިނިވަންވުން - ފޮޓޯ: މީސްމީޑިޔާ\nމި ސަރުކާރާ ދެކޮޅަށް އިދިކޮޅު ކޯލިޝަނުން ކުރާ ސިލްސިލާ މުޒާހަރާތައް ލީޑް ކުރައްވަމުން ގެންދެވި ރައްޔިތުންގެ މަޖިލިހުގެ ހޯރަފުށީ ދާއިރާގެ ކުރީގެ މެންބަރު މުޙައްމަދު އިސްމާއީލް ތިން ދުވަސް ފަހުން މިނިވަންކޮށްފައެވެ.\nއިދިކޮޅު ފަރާތްތަކުން ބާއްވާ މުޒާހަރާތަކާ ގުޅިގެން މުހައްމަދު އިސްމާއިލް ހައްޔަރުކޮށްފައި ވަނީ މިދިޔަ އަންގާރަ ދުވަހުއެވެ. އަދި ތިން ދުވަހުގެ މުއްދަތަކަށް ބަންދުގައި ބެހެއްޓުމަށް ފަހު، އޭނާ ދޫކޮށްލީ ރޭގެ ވަގުތެއްގައެވެ.\nގާނޫނީ ވަކީލުން ވިދާޅުވި ގޮތުގައި ފުލުހުން އޭނާގެ މައްޗަށް ކުރި ދައުވާއަކީ މުޖުތަމައުގެ ސަލާމަތަށް ނުރައްކާ ކުރަން ރޭވުމެވެ. އެއީ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ގައިޑްލައިންތަކާ ޚިލާފަށް މުޒާހަރާ ކުރަން ރާވާފައިވާ ކަމަށް ބުނާ މައްސަލައިގައެވެ. އަދި ބަންދު ކުރުމަށް ފުލުހުން އެދިވަޑައިގަތް ސަބަބެއްގެ ގޮތުގައި ވަނީ މުޖުތަމައުގެ ސަލާމަތަށް ނުރައްކަލަކަށް އޭނާ ވުމެވެ.\nމުހައްމަދު އިސްމާއީލްގެ އިތުރުން ދެ މީހެއްގެ މައްޗަށް ވެސް މި ތުހުމަތުތައް ކުރިއެވެ.\nމުޙައްމަދު އިސްމާއީލަކީ އިދިކޮޅު ކޯލިޝަންގެ ހަރަކާތްތަކުގައި ބައިވެރިވުމުގެ ސަބަބުން އެތައް ފަހަރެއް މަތިން ހަައްޔަރުކޮށްފައިވާ ބޭފުޅެކެވެ. ނަމަވެސް މީގެ ކުރިން ހައްޔަރުކުރުމަށްފަހު ކްރިމިނަލް ކޯޓަށް ހާޒިރުނުކޮށް އޭނާ ދޫކޮށްލައެވެ.\nއިދިކޮޅު ޕީޕީއެމް އާއި ޕީއެންސީއިން ގެންދަނީ ކޮންމެ ދުވަހަކު ހެން މާލެ މަގުމަތީގައި މުޒާހަރާ ކުރަމުންނެވެ. އަދި ކޮންމެ ހުކުރު ދުވަހެއްގައި އިދިކޮޅު ފަރާތްތަކުން ކުރާ މުޒާހަރާ ވަރުގަދަ ކުރެއެވެ. އެގޮތުން "މަގޭ ފްލެޓު ކޮބާ" ނަމުގައި އިދިކޮޅު ފަރާތްތަކުން އިއްޔެ މާލޭގައި ބޭއްވި މުޒާހަރާ ފުލުހުން ރޫޅާލާފައި ވަނީ ބާރުގެ ބޭނުންކޮށްގެންނެވެ. މި މުޒާހަރާއާ ގުޅިގެން ބައެއް މީހުން ހައްޔަރު ވެސް ކުރިއެވެ.


Fandiyaaru DIdi masakkathah nukunnavaakan haamavejje - The Press\nޙުސައިން މަޚްތޫމް 16 June 2019, 19:48\nޖުޑީޝަލް ސާވިސް ކޮމިޝަނުން ބަލަމުން އަންނަ މައްސަލައަކާއި ގުޅިގެން، އެ ކޮމިޝަނުން ސަސްޕެންޑް ކުރި ސުޕްރީމް ކޯޓުގެ ފަނޑިޔާރު އަބްދުﷲ ދީދީ މަސައްކަތަށް ނުކުންނަވާކަން ހާމަވެއްޖެއެވެ.\nދީދީ މަސައްކަތަށް ނުކުންނަވާކަން ހާމަވެފައިވަނީ، މާދަމާ އެ ކޯޓުގައި ތާވަުކޮށްފައިވާ ދެ އަޑުއެހުމުގައި ވެސް ފަނޑިޔާރު ދީދީ ބެންޗުގައި އިިންނަވާނެ ކަަމަށް ކޯޓުގެ ވެބްސައިޓުގައި ބުނެފައިވުމުންނެވެ.\nދީދީ ސަސްޕެންޑް ކުރަން ޖޭއެސްސީން ނިންމީ، އެ ކޮމިޝަނުން ބޭއްވި ބައްދަލުވުމަށް ފަހުގައި، ދީދީއާ ދެކޮޅަށް ހުށަހެޅުނު ރިޝްވަތުގެ މައްސަލައެއްގައެވެ. ދީދީ ސަސްޕެންޑް ކުރީ މިދިޔަ ބުރާސްފަތި ދުވަހުއެވެ. ނަމަވެސް ސުޕްރީމް ކޯޓުން ވަނީ ޖޭއެސްސީގެ ނިންމުން ބާތިލް ކޮށް، ދީދީއާ މެދު އެއްވެސް ފިޔަވަޅެއް ނޭޅުމަށް ވަގުތީ އަމުރެއް ނެރެފައެވެ.\nދީދީގެ ސަސްޕެންޝަން އުވާލާފައިވަނީ، އޭނާ އަމިއްލައަށް އެ މައްސަލަ ސުޕްރީމް ކޯޓަށް ހުށަހަޅައިގެންނެވެ. އަދި ސުޕްރީމް ކޯޓުން ވަނީ ދުސްތޫރީ މައްސަލަ ނިމެންދެން ސަސްޕެންޝަންގެ އެއްވެސް އިޖުރާއާތެއް ކުރިއަށް ނުގެންދިޔުމަށް ވަގުތީ އަމުު ނެރެފައެވެ.\nއަދި ސުޕްރީމް ކޯޓުގެ އަމުރާއެކު ޖޭއެސްސީން ވަނީ ކުއްލި ބައްދަލުވުމެއް ބާއްވާ އެކޮމިޝަނުން ދީދީ އާ މެދު ނިންމި ނިންމުން ދެމި އޮތްކަމަށް ނިންމާފައެވެ.\nޖޭއެސްސީން ދީދީ ސަސްޕެންޑްކޮށްފައި ވަނިކޮށް ސުޕްރީމް ކޯޓުން ނެރުނު އަމުރާއި ގުޅިގެން، ދީދީއާއި ދެކޮޅަށް ޖޭއެސްސީއަށް މައްސަލަ ހުށަހެޅުއްވި މަޖިލީހުގެ ރައީސް، ރައީސް މުހައްމަދު ނަޝީދު ވަނީ ސުޕްރީމް ކޯޓަށް ޖޭއެސްސީގެ މަސައްކަތްތަކުގެ ތެރެއަށް ނުވަދެވޭނެކަމަށް ވިދާޅުވެފައެވެ.\nނަަމަވެސް، އިދިކޮޅު ފަރާތްތަކުން އަންނަނީ ނަޝީދު ހުށަހެޅުއްވި މައްސަލައަކީ ޒާތީ ހަސަދައެއް އޮވެގެން ހުށަހެޅުއްވި މައްސަލައެއް ކަަމަށް ވިދާޅުވެ ނަޝީދަށާއި ސަރުކާރަށް ފާޑުކިޔަމުންނެވެ.


Raees Nasheed Ge Haalukolhu Bellevumah Raees Solih, ADK Ah - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! -3ގަޑިއިރު ކުރިން\nރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދަށް އަމާޒުކޮށް މިރޭ ދިން ނިރުބަވެރި ހަމަލާގައި އެމަނިކުފާނު ޒަހަމްވެވަޑައިގަތުމާ ގުޅިގެން ރައީސް އިބްރާހިމް މުހައްމަދު ސޯލިހް އޭޑީކޭ ހޮސްޕިޓަލަށް ވަޑައިގެން ނަޝީދުގެ ހާލުކޮޅު ބައްލަވައިފިއެވެ.\n"ވަގުތަށް" އެނގިފައިވާ ގޮތުގައި ސަލާމަތީ ބާރުތަކުގެ ފުރިހަމަ ހިމާޔަތާ އެކު، ރައީސް ސޯލިހް އޭޑީކޭ ހޮސްޕިޓަލަށް ވަޑައިގެންނެވީ ނަޝީދު އޭޑީކޭ ހޮސްޕިޓަލަށް ގެންދިޔަތާ ކުޑައިރުކޮޅެއްގެ ތެރޭގައެވެ. މިވަގުތު ނަޝީދުގެ ހާލުކޮޅު ރަނގަޅު ކަމަށްވެއެވެ.\nރައީސް ސޯލިހް އޭޑީކޭ ހޮސްޕިޓަލްގައި ގާތްގަނޑަކަށް ގަޑިއިރެއްހާ އިރު މަޑުކުރެއްވިއެވެ.\nރައީސް ސޯލިހް މިރޭ ކުރެއްވި ޓުވީޓެއްގައި ވިދާޅުވީ މާލޭ ނީލޯފަރުމަގުގައި ބާރުގަދަ އެއްޗެއް ގޮވައި ރައީސް މުޙައްމަދު ނަޝީދަށް ލިބުނު އަނިޔާ އަށް އޭޑީކޭ ހޮސްޕިޓަލްގައި ފަރުވާދެމުން އަންނަ ކަމަށެވެ. މި އަމަލު އެންމެ ހަރުކަށި އިބާރާތުން ކުށްވެރި ކުރައްވާ ކަމަށް އެމަނިކުފާނު ވިދާޅުވިއެވެ.\nއަދި މި މައްސަލަ ފުލުހުން ތަހުގީގު ކުރަމުން އަންނަ ކަމަށް ވެސް ރައީސް ސޯލިހް ވިދާޅުވިއެވެ.\nމެއި 6, 2021 23:40\nޔާމީނުގެ ލޯންޗްކޮޅު ގޮއްވާލާފަ އަދީބުވެސް ހާލުބަލަން ޒިޔާރަތް ކުރި.


Dhiraagu Road Race November mahu bahvanee\nވިޔަފާރި - ދިރާގު ރޯޑްރޭސް\nދިރާގު ރޯޑް ރޭސް ނޮވެމްބަރު މަހު ބާއްވަނީ\nރޯޑްރޭސް ބާއްވަނީ ނޮވެމްބަރު ދެވަނަ ދުވަހު\nރޯޑްރޭސް އޮންނާނީ ހުޅުމާލޭގައި\nރަޖިސްޓްރީ ކުރުމުގެ ފުރުސަތު ވަނީ 16 އޮކްޓޯބަރާއި ހަމައަށް ހުޅުވާލާފައި\nކ. މާލެ6ސެޕްޓެންބަރ 2018 | ބުރާސްފަތި 19:46 2,314\nދިރާގުން ބޭއްވި ނޫސްވެރިންގެ ބައްދަލުވުމުގެ ތެރެއިން - ދިރާގު\nދިވެހިރާއްޖޭގައި ބާއްވާ އެންމެ ބޮޑު އަދި ބައިނަލްއަޤްވާމީ ގޮތުން އެކްރެޑިޓްކޮށްފައިވާ ހަމައެކަނި ދުވުމުގެ އިވެންޓް ކަމުގައިވާ ދިރާގު މޯލްޑިވްސް ރޯޑް ރޭސް ނޮވެމްބަރު2ވާ ހުކުރު ދުވަހު ބާއްވާނެކަން ދިރާގުން އާންމުކޮށް އިއުލާންކޮށްފިއެވެ.\nރޯޑްރޭސް މިދިޔަ ދެ އަހަރެކޭ އެއްފަދައިން މި އަހަރުވެސް ބޭއްވުމަށް ހަމަޖެހިފައިވަނީ ހުޅުމާލޭގައެވެ.\nމިއަހަރުގެ ރޯޑް ރޭހުގައި ދުވުންތެރިން އާންމުކޮށް ބައިވެރުވުމަށް ރަޖިސްޓްރީކުރުމުގެ ފުރުސަތު ވަނީ 16 ސެޕްޓެމްބަރ 2018 އިން 16 އޮކްޓޯބަރ 2018 ގެ ނިޔަލަށް ހުޅުވާލާފައެވެ. އަދި ރޯޑް ރޭސްއަށް ރަޖިސްޓަރ ކުރެވޭނީ ދިރާގު ރޯޑްރޭސް ވެބްސައިޓް، www.dmrr.mv މެދުވެރިކޮށެވެ.\n2007 ވަނަ އަހަރުގައި ދިރާގުން ތައާރަފް ކުރި ރޯޑް ރޭސް ޖެހިޖެހިގެން ބާއްވާ މިއީ 12 ވަނަ އަހަރެވެ. ދިރާގު މޯލްޑިވްސް ރޯޑް ރޭހަކީ މިގޮތުން ގިނަ ބަޔަކު ޝައުގުވެރިވާ ދުރާލާ އިންތިޒާރު ކުރާ އެއް އިވެންޓެވެ.\nދުޅަހެޔޮކަމާއި ރަނގަޅު ސިއްހަތު އަދި އާއިލީ ގުޅުން ބަދަހި ކުރުމާއި ރަހްމަތްތެރިކަން އާލާވާ ގޮތަށް ދިރާގު ރޯޑް ރޭހަކީ ހުރިހާ އުމުރު ފުރައަކަށް ހުޅުވާލައިގެން ކުރިއަށްގެންދާ އިވެންޓެކެވެ. ދިރާގު ރޯޑް ރޭސް މި ފަހަރު ވެސް އޮންނާނީ ދެ ކެޓަގަރީ އަކަށެވެ. އެއީ ފަސް ކިލޯމީޓަރުގެ ބަޔައި ދިހަ ކިލޯމީޓަރުގެ ބައެވެ. ކޮންމެ ކެޓަގަރީ އަކުން ވެސް އޯޕަން ބަޔާއި 45 އަހަރުން މަތީގެ ބަޔާއި ސްކޫލް ކުދިންގެ 13 އަހަރުން ދަށުގެ ބަޔާއި 13 އަހަރުން މަތީގެ ބައި ހިމެނެއެވެ.\nދުވުންތެރިންގެ ސަލާމަތާއި ރައްކާތެރިކަމަށްޓަކައި ކޮންމެ ކެޓަގަރީ އަކަށްވެސް ބައިވެރިވެވޭނެ އެންމެ ކުޑަ އުމުރުފުރާ ވަނީ ކަނޑައަޅާފައެވެ. އެގޮތުން5ކޮލޯމީޓަރުގެ ކެޓަގަރީގައި ބައިވެރިވުމަށް 1 ނޮވެމްބަރ 2018 އަށް7އަހަރު ފުރިފައިވާން ޖެހޭނެއެވެ. އަދި 10 ކިލޯމީޓަރުގެ ކެޓަގަރީގައި ބައިވެރިވުމަށް 1 ނޮވެމްބަރ 2018 އަށް 16 އަހަރު ފުރިފައިވާން ޖެހޭނެއެވެ.\nމިއަހަރުގެ ރޭހުގެވެސް ޝިޔާރަކީ ކުޑަކުދިންގެ ހައްގުތައް ހިމާޔަތްކޮށް ރައްކާތެރިކުރުމުވެ. އަދި ކުޑަކުދިންގެ ހައްގުތައް ހިމާޔަތްކުރުމުގެ މަސައްކަތުގައި އުޅޭ މަދަނީ އެކި ޖަމިއްޔާތަކާއި އެންޖީއޯތައް މި އިވެންޓުގައި ބައިވެރިވެ އިވެންޓުގައި ރަޖިސްޓްރީ ކުރުމަށް ވަނީ 13 ސެޕްޓެމްބަރ 2018 އާއި ހަމައަށް ހުޅުވާލާފައެވެ. އަދި ރަޖިސްޓްރީ ކުރާ ޖަމިއްޔާތައް ގައިޑްލައިނާ އެއްގޮތަށް ދިރާގު ރޯޑް ރޭހުގެ ވެބްސައިޓުގައި ޝާއިއުކުރެވޭނެއެވެ. އަދި ހުރިހާ ދުވުންތެރިންވެސް ވެބްސައިޓްގައި ޝާއިއުވެފައިވާ ޖަމިއްޔާތަކުގެ ތެރެއިން އެމީހެއްގެ ދުވުން ހާއްސަކުރާނީ ކޮން ޖަމިއްޔާއަކަށްކަން ކަނޑައަޅާނެއެވެ. އެގޮތުން އެންމެ ގިނަ ދުވުންތެރިން ހިޔާރުކުރާ5ޖަމިއްޔާއަކަށް ޖުމްލަ 200،000 ރުފިޔާ ދިރާގުން ހަދިޔާކުރާނެއެވެ.\nމި ފަހަރުގެ ރޯޑް ރޭސް އެހެން އަހަރުތަކާއި ހިލާފަށް، މިފަހަރު ރެޖިސްޓްރޭޝަން ކުރައްވާ އިރު ދުވުންތެރިންނަށް ބޭނުންވާ ޓީޝާޓްގެ ސައިޒް ދިރާގު ޕޭ މެދުވެރިކޮށް ޚިޔާރު ކުރެވޭނެއެވެ.\nކުޑަކުދިން ހިމާޔަތްކޮށް ރައްކާތެރި ކުރުމަށް މަސައްކަތް ކުރާ ޖަމިއްޔާތަކަށް ފައިސާ ހޯދޭނެ ވަސީލަތެއް ޤާއިމް ކޮށްދިނުމުގެ ގޮތުންނާއި އެ ޖަމިއްޔާއަކާއި ބެހޭގޮތުން އާންމުން ހޭލުންތެރި ކުރުވުމުގެ ފުރުސަތު ވެސް ހޯދައިދިނުމުގެ މަޤްސަދުގައި އެހެން އަހަރު ތަކެކޭވެސް އެއްފަދައިން މި އަހަރުވެސް ބައިވެރިވުމަށް ދުވުންތެރިން ބައްލަވައިގަންނަވާ މި ހާއްސަ ޓީޝާޓުން ލިބޭ ހުރިހާ ފައިސާއެއް ދިރާގު މޯލްޑްވްސް ރޯޑް ރޭހުގައި ބައިވެރިވާ ޖަމިއްޔާތަކަށް ކުޑަކުދިންގެ ހައްގުގައި ހަދިޔާކުރުމަކަށް ވަނީ ނިންމާފައެވެ.\nޓީޝާޓް ވިއްކާ އަގަކީ މަދުވެގެން 100 ރުފިޔާއެވެ.


ބަޔާން ބަލިވިއިރު، ޑޯޓްމުންޑަށް ފަސޭހަ މޮޅެއް\nބަޔާން ބަލިވީ ފްރެންކްފަޓް އަތުން 2-1 ގެ ނަތީޖާއަކުން\nޑޯޓްމުންޑް މޮޅުވީ ޝާލްކާ އަތުން 4-0 ގެ ނަތީޖާއަކުން\n21 ފެބްރުއަރީ 2021 | އާދީއްތަ 12:52\nފްރެންކްފަޓާއި ބަޔާން ބައްދަލުކުރި މެޗުގެ ތެރެއިން: މި މެޗުން ފްރެންކްފަޓް މޮޅުވީ 2-1 ން\nޖަރުމަން ލީގުގައި ހޮނިހިރު ދުވަހުގެރޭ ކުޅުނު މެޗުން އެންމެ ފަހުގެ ޗެމްޕިއަން ބަޔާން މިއުނިކް ބަލިވިއިރު، ބޮރޫޝިއާ ޑޯޓްމުންޑުން ފަސޭހަ މޮޅެއް ހޯދައިފިއެވެ.\nބަޔާން ބަލިވީ ރަށުން ބޭރުގައި އެއިންޓްރެކްޓް ފްރެންކްފަޓް އަތުން 2-1 ގެ ނަތީޖާއަކުންނެވެ.\nމި މެޗުގައި ބަޔާނުގެ ފަރާތުން އާދައިގެ ކުޅުމެއް ފެނިގެންދިޔައިރު، މެޗުގެ ފުރަތަމަ ހާފުގައި ފްރެންކްފަޓުން ވަނީ ދެ ލަނޑުގެ ލީޑެއް ނަގާފައެވެ. އެގޮތުން މެޗު ފަށައިގެން 12 ވަނަ މިނެޓުގައި ފްރެންކްފަޓަށް ލީޑު ނަގައިދިނީ ޑައިޗީ ކަމަޑާއެވެ. އަދި މެޗުގެ 31 ވަނަ މިނެޓުގައި އަމީން ޔޫނުސް ވަނީ ފްރެންކްފަޓަށް ލީޑު ފުޅާކޮށްދީފައެވެ.\nއެކަމަކު މި މެޗުގެ ދެވަނަ ހާފުގައި ބަޔާނުން ކުޅުން ރަނގަޅުކުރިއިރު، މި ހާފު ފަށައިގެން އަށްވަނަ މިނެޓުގައި އެ ޓީމުން ވަނީ ލަނޑެއް ޖަހައި، ފަރަގު ކުޑަކޮށްފައެވެ. މި ލަނޑު އެ ޓީމަށް ކާމިޔާބުކޮށްދިނީ އިތުބާރު ފޯވާޑް ރޮބަޓް ލެވަންޑޯސްކީއެވެ.\nމި ނަތީޖާއާއެކު ބަޔާން އޮތީ ތާވަލުގެ އެއްވަނައިގައި ކުޅުނު 22 މެޗުން ލިބުނު 49 ޕޮއިންޓާއެކުއެވެ. އަދި ބަޔާން ބަލިކުރި ފްރެންކްފަޓް އޮތީ ތާވަލުގެ ހަތަރުވަނައިގައި 22 މެޗުން 42 ޕޮއިންޓާއެކުއެވެ.\nމީގެ އިތުރުން ލީގުގައި ހޮނިހިރު ދުވަހުގެރޭ ކުޅުނު މެޗުން ޑޯޓްމުންޑް މޮޅުވީ ޝާލްކާ އަތުން 4-0 ގެ ނަތީޖާއަކުންނެވެ.\nޝާލްކާގެ ދަނޑުގައި ކުޅުނު މެޗުގައި ޑޯޓްމުންޑުން ލީޑު ނަގާފައިވަނީ މެޗުގެ 42 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ޖޭޑަން ސަންޗޯއެވެ. އަދި އޭގެ ތިން މިނެޓު ފަހުން ޒުވާން ތަރި އާލިން ބްރައުޓް ހާލަންޑް ވަނީ ލަނޑެއް ޖަހައި، ޑޯޓްމުންޑަށް ލީޑު ފުޅާކޮށްދީފައެވެ.\nމެޗުގެ ދެވަނަ ހާފުގައިވެސް ޑޯޓްމުންޑުން މޮޅު ކުޅުމެއް ދެއްކިއިރު، 60 ވަނަ މިނެޓުގައި ރަފައެލް ގުއެރޭރޯ ވަނީ ޑޯޓްމުންޑުގެ ތިންވަނަ ލަނޑު ޖަހާފައެވެ. އަދި މި މެޗުގައި ޑޯޓްމުންޑުން ކާމިޔާބުކުރި ހަތަރުވަނަ ލަނޑު މެޗުގެ 79 ވަނަ މިނެޓުގައި ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ހާލަންޑެވެ.\nމި ނަތީޖާއާއެކު ޑޯޓްމުންޑް އޮތީ ތާވަލުގެ ހަވަނައިގައި 22 މެޗުން 36 ޕޮއިންޓާއެކުއެވެ. އަދި ޑޯޓްމުންޑް އަތުން ބަލިވި ޝާލްކާ އޮތީ ތާވަލުގެ ފުލުގައި 22 މެޗުން އެންމެ ނުވަ ޕޮއިންޓާއެކުއެވެ.


SunOnline: Eagles in zuvaan gina kulhuntherinthakehge soi hoadhaifi\nޢަބްދުﷲ އައިމަން 24 Nov 2021, 14:01\nއައު ސީޒަނާ ދިމާކޮށް އީގަލްސްއިން ސޮއި ހޯދި ކުޅުންތެރިން --- ފޮޓޯ//އީގަލްސް\nކުރިއަށް އޮތް ފުޓުބޯޅަ ސީޒަނަށް ތައްޔާރުވުމުގެ ގޮތުން ކުލަބް އީގަލްސްއިން ޒުވާން ގިނަ ކުޅުންތެރިންތަކެއްގެ ސޮއި ހޯދައިފިއެވެ.\nޒުވާން ކުޅުންތެރިންނަށް ހާއްސަ އިސްކަމެއް ދީގެން ކުލަބު ބައްޓަން ކުރާ އީގަލްސްއިން މިދިޔަ ފަސްވަރަކަށް އަހަރު ފުރަތަމަ ޑިވިޝަނުގައި ވަނީ ތަފާތު ދައްކައިފައެވެ. ލީގުގައި ރަނގަޅު ވާދައެއް ކުރަމުން އައިސް މިދިޔަ ސީޒަނުގެ ޗެރިޓީ ޝީލްޑް މެޗުވެސް އެ ޓީމުން ވަނީ ފަހަތުން އަރައި މާޒިޔާ ބަލިކޮށްގެން ހޯދައިފައެވެ.\nމިދިޔަ ސީޒަނުގައި ދިމާވި އެކި މައްސަލަތަކާއެކު ލީގުގައި އެންމެ ރަނގަޅު ކުޅުމެއް ދެއްކޭގޮތް ނުވި ނަމަވެސް އީގަލްސްއިން ވަނީ ޒުވާން ކުޅުންތެރިންތަކެއް ފުރަތަމަ ޑިވިޝަނަށް ތައާރަފު ކޮށްދީފައެވެ. އެއާއެކު މި އަންނަ ސީޒަން ވެސް އެ ޓީމުން ފަށަން ތައްޔާރުވަނީ ގިނަ ޒުވާން ކުޅުންތެރިންތަކެއް ޓީމުގައި ހިމަނައިގެންނެވެ.\nއީގަލްސްއިން މިފަހުން ޒުވާން ފަސް ކުޅުންތެރިއެއްގެ ސޮއި ހޯދައި، އެކަން ވަނީ އިއުލާން ކޮށްފައެވެ. އެގޮތުން ފުރަތަމަ ޑިވިޝަނުގެ އެކި ކްލަބްތަކުން މީގެ ކުރިން ފެނުނު އިބްރާހިމް މައިސާން (މައި) އާއި އަހުމަދު ވިޖުދާން (ވިޖޫ) އަދި އަބްދުﷲ ޒިޔާން (ޖަންކީ)ގެ އިތުރުން ފުރަތަމަ ޑިވިޝަނުގައި އަލަށް ވިދާލާނެ ކަމަށް ބެލެވޭ ސ. ހިތަދޫ ހުސެއިން ޒައިން ހަނީފް އާއި އދ. މާމިގިލީގެ އިސްމާއިލް ސައިފް (ސައިއްޓެ) ހިމެނެއެވެ.\nމީގެ ތެރެއިން މައިސާން އާއި ވިދުޖާންގެ އިތުރުން ޒިޔާން އަކީ މީގެ ކުރިން ވެސް ފުރަތަމަ ޑިވިޝަނާއި، ދެވަނަ ޑިވިޝަނުގައި ކުޅެފައިވާ ކުޅުންތެރިންނެވެ.\nމައިސަން ވަނީ މީގެ ކުރިން ޔުނައިޓެޑް ވިކްޓަރީއާއި ޓީސީގެ އިތުރުން ބުރު ސްޕޯޓްސްއަށް ކުޅެފައެވެ. އަނެއްކޮޅުން ވިޖުދާން އަކީ މިދިޔަ ސީޒަނުގައި ދަ ގްރާންޑޭއަށް ގިނަ މެޗުތަކެއް ކުޅެދީ އެ ޓީމުގެ ކެޕްޓަންކަން ވެސް ކުރި ކުޅުންތެރިއެކެވެ.\nއީގަލްސް އިން ދެން ސޮއިކުރި، ތ. ތިމަރަފުށްޓައް އުފަން ޒިޔާން އަކީ މީގެ ކުރިން ބީޖީ ސްޕޯޓްސް ކްލަބަށް ކުޅުނު ކުޅުންތެރިއެކެވެ. އޭރު އޭނާ ބީޖީ އަށް ކުޅުނުއިރު، އެ ޓީމުގެ ހެޑް ކޯޗަކަށް ހުރީ މިހާރު އީގަލްސްގެ ކޯޗު މުހައްމަދު ޝާޒްލީ (ޝާޒް)އެެވެ.\nއީގަލްސްއިން ޒުވާން ސްކޮޑަކާއެކު އައު ސީޒަނަށް ތައްޔާރުވަމުން އަންނަ އިރު، އެ ޓީމަށް ކުޅެން ލިބޭނެ ފުރަތަމަ މުބާރާތަކީ އަންނަ މަހު 19 ވަނަ ދުވަހު ފަށަން ނިންމާފައިވާ ޕްރެޒިޑެންޓްސް ލީގެވެ.


IGMH gai thibi hurihaa bali meehun covid ah test kuranee\nސަރުކާރުގެ މައި ހޮސްޕިޓަލް އައިޖީއެމްއެޗަށް ގެންދާ ހުރިހާ ޕޭޝަންޓުން ކޮވިޑް-19 އަށް ޓެސްޓުކުރުމަށް އެ ހޮސްޕިޓަލުން ނިންމައިފި އެވެ.\nއައިޖީއެމްއެޗުން ނެރުނު ބަޔާނުގައި ބުނީ ހޮސްޕިޓަލުގައި ފަރުވާ ދެމުންދިޔަ ޕޭޝަންޓަކު ކޮވިޑް-19އަށް ޕޮޒިޓިވްވުމާއި ގުޅިގެން ހޮސްޕިޓަލުގައި އެޑްމިޓްކޮށްގެން ފަރުވާދޭންޖެހޭ މީހުން ކޮވިޑް-19އަށް ޓެސްޓް ކުރުމުގެ އިންތިޒާމުތައް ކުރިއަށްވުރެ ހަރުދަނާކޮށްފައި ވާކަމަށެވެ.\nއެގޮތުން އެހޮސްޕިޓަލަށް ގެންނަ ހުރިހާ ބަލިމީހުންވެސް ކޮވިޑަށް ޓެސްޓްކުރުމަށް އެހޮސްޕިޓަލުން ނިންމާފައިވާ ކަމަށެވެ. ފަރުވާގެ ފެންވަރު ރަނގަޅު ކުރުމަށް ކުރާ މަސައްކަތުގެތެރެއިން އިމަރޖެންސީ ހާލަތެއްގައި ކޮވިޑަށް ޓެސްޓުކޮށް ނަތީޖާ ލިބެންދެން މަޑުނުކޮށް ރައްކާތެރިކަމުގެ ފިޔަވަޅުތަކާއެކު ކުރިއަށް އޮތްތަނުގައިވެސް އެމާޖެންސީ ފަރުވާދޭނެކަމުގެ ޔަގީންކަން އެހޮސްޕިޓަލު ދެ އެވެ.\nއައިސީޔޫގައި އޮތް ބަލި މީހަކު ކޮވިޑަށް ޕޮޒިޓިވްވުމާއި ގުޅިގެން ބައެއް އެހެން ހިދުމަތްތަކަށްވެސް ވަނީ ބަދަލުގެނެސްފަ އެވެ. އަދި އެމީހާއާއި ކޮންޓެކްޓް ވީ މީހުންނާއި އެވަގުތު އައިސީޔޫގައި ތިބި ހުރިހާ އެންމެން ޓެސްޓުކޮށްފައިވާކަމަށާއި އެއެންމެނާއި ބައްދަލުވީ މީހުންގެ ކޮންޓެކްޓް ޓްރޭސިންގެ މަސައްކަތްވެސް މިހާރު ކުރިއަށް ދާކަމަށެވެ. މީގެއިތުރުން އައިސީޔޫގައި ތިބި މީހުން މިހާރު އެހެން ވޯޑަކަށް ބަދަލުކޮށްފައިވާކަމަށް އެހޮސްޕިޓަލުން ބުނެ އެވެ.\nއެ މީހާ ޕޮޒިޓިވްވުމާއި ގުޅިގެން ކޮޓެކްޓްވިކަމަށް ބެލެވޭ މީހުންޓެސްޓް ކުރި އިރު ދެ ބަލިމީހަކާއި4މުވައްޒަފަކު ވަނީ ޕޮޒިޓިވްވެފަ އެވެ. ޓެސްޓްގެ ނަތީޖާ ޕޮޒިޓިވްވި އެންމެން ދަރުމަވަންތަ ހޮސްޕިޓަލުގެ 11 ވަނަ ފަންގިފިލާއަށް ބަދަލުކޮށްފައިވާއިރު ރައްކާތެރިކަމުގެ ގޮތުން އަޅާ ފިޔަވަޅެއްގެ ގޮތުން ވަގުތީ ގޮތުން ބަލިމީހުން އައިސީޔޫއަށް ވެއްދުން މަޑުޖައްސާލާފައިވާކަމަށް އައިޖީއެމްއެޗުން ބުނެ އެވެ. އަދި އައިސީޔޫއިން ދޭންޖެހޭ ފަރުވާ ރައްކާތެރިކަމުގެ ފިޔަވަޅުތައް އެޅުމަށްފަހު ހޮސްޕިޓަލުގެ އެހެން ސަރަޙާއްދެއްގައި ދެމުންގެންދާނެކަމަށްވެސް އެހޮސްޕިޓަލުން ބުންޏެވެ.\nމިހާތަނަށް ރާއްޖެއިން 2410 މީހަކަށް ވަނީ ކޮވިޑް ޖެހިފަ އެވެ. އޭގެ ތެރެއިން 1976 މީހަކު ރަނގަޅުވެފައިވާއިރު މިހާރު ފަރުވާ ހޯދަމުން އަންނަނީ 419 މީހުންނެވެ. 10 މީހުން ވަނީ މި ބަލި ޖެހިގެން ރާއްޖެއިން މަރުވެފަ އެވެ.


SunOnline: Male' in anhenun ah6gondi, Addu in4gondi, Fuvahmullakun3eh\nމާލެއިން އަންހެނުންނަށް ހަ ގޮނޑި، އައްޑޫއިން ހަތަރެއް، ފުވައްމުލަކުން ތިނެއް\nއައިޝަތު ފަރީޙާ 07 Dec 2019, 11:30\nކައުންސިލްތަކުގެ ތިންބައިކުޅަ އެއްބައި އަންހެނުންނަށް ހާއްސަ ކުރުމުން މާލޭ ސިޓީ ކައުންސިލްގައި އަންހެނުންނަށް ހާއްސަ ހަ ގޮނޑި ހިމެނޭނެކަމަށް އިލެކްޝަންސް ކޮމިޝަނުން ބުނެފި އެވެ.\nލޯކަލް ކައުންސިލްތަކުގެ އިންތިހާބު އަންނަ އަހަރުގެ އޭޕްރީލް ހަތަރެއްގައި ބާއްވަން ނިންމާފައިވާއިރު އިލެކްޝަންސް ކޮމިޝަނުން މިހާރު ކުރަމުންދަނީ ލާމަރުކަޒީ ގާނޫނަށް ގެނައި އިސްލާހާއެކު އިންތިހާބަށް ތައްޔާރުވުމުގެ ގޮތުން ކުރަންޖެހޭ މަސައްކަތްތަކެވެ.\nއިލެކްޝަންސް ކޮމިޝަނުގެ ރައީސް އަހުމަދު ޝަރީފް ކުރެއްވި ޓްވީޓެއްގައި ވިދާޅުވީ ލަމަރުކަޒީ ގާނޫނަށް އިސްލާހު ގެނައުމުގެ ބިލަށް ގެނައި އިސްލާހާއެކު މާލޭސިޓީ 18 ދާއިރާ އަށް ބެހުމުގެ މަސައްކަތް އިއްޔެ ކުރިއަށް ގެންގޮސްފައިވާ ކަމަށެވެ.\nޝަރީފް ވިދާޅުވީ ލޯކަލް ކައުންސިލްތަކުގެ އިންތިހާބުގައި މާލޭ ސިޓީ އިން މޭޔަރާއެކު 19 ގޮނޑި އަށް މީހުން އިންތިހާބު ކުރާނެ ކަމަށެވެ. މާލޭ ސިޓީގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގައި ހިމެނޭނީ 18 ގޮނޑި އެވެ. އައްޑޫ ސިޓީ ކައުންސިލްގައި މޭޔަރާއެކު 13 ގޮނޑި ހިމެނޭއިރު އެ ސިޓީގެ އަންހެނުން ކޮމެޓީ އަށް 10 މެންބަރުން އިންތިހާބު ކުރާނެ އެވެ.\nއަދި ފުވައްމުލަކު ސިޓީ ކައުންސިލަށް މޭޔަރާއެކު ހަތް މެންބަރުން އިންތިހާބު ކުރާއިރު އަންހެނުންގެ ތަރައްގީ އަށް މަސައްކަތްކުރާ ކޮމެޓީގައި ތިބޭނީ ހަ މެންބަރުންނެވެ.\nކައުންސިލްތަކުގެ ތިންބައިކުޅަ އެއްބައި އަންހެނުންނަށް ހާއްސަ ކުރުމުން މާލޭ ސިޓީ ކައުންސިލްގައި އަންހެނުންނަށް ހާއްސަ ހަ ގޮނޑި ހިމެނެ އެވެ. އައްޑޫ ސިޓީ ކައުންސިލުން އަންހެނުންނަށް ހާއްސަ ވާނީ ހަތަރު ގޮނޑި އެވެ. އަދި ފުވައްމުލަކު ސިޓީ ކައުންސިލުން އަންހެނުންނަށް ތިން ގޮނޑި ހާއްސަ ވާނެ އެވެ.\nގާނޫނަށް ގެނައި އިސްލާހާއެކު އާބާދީގައި 3000 މީހުންނަށްވުރެ މަދު މީހުން ތިބޭ ރަށްރަށުން އިންތިހާބުކުރާނީ ފަސް ކައުންސިލަރުންނެވެ. އެގެ ތެރެއިން ދެ ގޮނޑި އަންހެނުންނަށް ހާއްސަ ވާނެ އެވެ.\nއަދި އާބާދީގައި 3000 މީހުންނަށްވުރެ ގިނަ ވާނަމަ އެރަށަކަށް ހަތް ކައުންސިލަރުން އިންތިހާބުކުރާނެ އެވެ. އަދި އޭގެތެރެއިން ތިން ކައުންސިލަރުންނަކީ އަންހެނުންނަށް ވާން ޖެހޭނެ އެވެ.\nލާމަރުކަޒީ ގާނޫނަށް ގެނައި އިސްލާހާއެކު ކައުންސިލްތަކަށް ވަނީ މާލީ ބާރުވެކަމާއި ބިމާއި ފަޅު ފަދަތަންތަނުގެ މިލްކުވެރިކަން ވެސް ދީފަ އެވެ.


Covid19:mihaathana Addu in 800 ah vure gina meehun test kohfi - AO News\nކޮވިޑް19:މިހާތަނަށް އައްޑޫއިން 800 އަށްވުރެ ގިނަ މީހުން ޓެސްޓްކޮށްފި\nއައްޑޫ ސިޓީއިން މިހާތަނަށް 800 އަށްވުރެ ގިނަ މީހުން ކޮވިޑް ޓެސްޓް ހަދާފައިވާކަމަށް އައްޑޫ އިކުއިޓޯރިއަލް ހޮސްޕިޓަލްގެ މެނޭޖަރަ ޝަރަފު ސާދާތު (ސާތު) ވިދާޅުވެއްޖެއެވެ.\nޖޫން މަހުގެ 20 ވަނަ ދުވަހުން ފެށިގެން އައްޑޫ އިން ކޮވިޑް ޓެސްޓް ހެދުމުގެ މަސައްކަތް ފެށިގެން ދިޔައިރު އެންމެ ފުރަތަމަ ޓެސްޓް ހެދުމަށް ބޭނުންކޮށްފައިވަނީ ބަޔޯ ފަޔަރ މެޝިނެކެވެ. އެ މެޝިނުން ދުވާލަކު 24 ސާމްޕަލްގެ ޓެސްޓު ހެދޭއިރު މާލެ އިން އައްޑޫ ސިޓީ އަށް ޕީސީއާރް މެޝިނެއް ގެނެސް، މިހާރު ދުވާލަކު 100 ޓެސްޓު ހެދޭނެ އިންތިޒާމުވަނީ ހަމަޖެހިފައެވެ. މީގެ ކުރިން އައްޑޫ އިން ނަގާ ސާމްޕަލްތައް މާލެއަށް ފޮނުވާފައިވާއިރު، މީގެ ކުރިން ‘އޭއޯ ނިއުސް’ އިން ކުރި ސުވާލަކަށް ޖަވާބުދެެއްވަމުން ސާތު ވިދާޅުވީ އައްޑޫގައި ނަގާ ސާމްޕަލްތައް 50 އަށްވުރެ ގިނަވެއްޖެނަމަ، އެ ސާމްޕަލްތައް ޓެސްޓްކުރުމަށް މާލެ ފޮނުވަމުންދާކަމަށެވެ. “ބޭނުންވަނީ ކިއުގައި ގިނަ މީހުން ބޭތިއްބުމުގެ ބަދަލުގައި ވިހާވެސް އަވަހަކަށް ސާމަޕަލްތައް ނަގާ ނަތީޖާ ލިބިގެން ދިއުން.” އޭރު ސާތު ވިދާޅުވިއެވެ.\nއައްޑޫގައި ހޯމްކަރަންޓީނަށް ފޮނުވާ މީހުންގެ ސާމްޕަލްތަކުގެ ނަތީޖާ ހޮސްޕިޓަލަށް އެގުނު ނަމަވެސް އެކަން ކަރަންޓީންގައި ތިބޭ މީހުންނަށް އަންގަނީ ޑިރެކްޓަ ޖެނެރަލް އޮފް ޕަބްލިކް ހެލްތު ސޮއިކޮށް، ހޯމްކަރަންޓީނުން ދޫކޮށްލުމަށް އަންގާ ލިޔުން ލިބުމުންނެވެ. އައްޑޫއިން ހޯމްކަރަންޓީނަށް ފޮނުވާމީހުންގެ ސާމްޕަލްތައް،ނެގުމުގެ މަސައްކަތް ކުރިއަށް ގެންދާނީ އެ ރަށެށްގެ ސިއްހީ މަރުކަޒުންނެވެ.\nކޮވިޑް ހޮސްޕިޓަލްކޮވިޑް-19އައްޑޫއައްޑޫ އިކުއިޓޯރިއަލް ހޮސްޕިޓަލްގެ މެނޭޖަރަ ޝަރަފު ސާދާތު (ސާތު)\nއޮގަސްޓް 11, 2020\nތެ މާލެއިން ކެރާއް ޖެހޭ ސޮއި އަކާއި ޖެހިގެން ގޮސް އައްޑޫ އައް ކަމައް ނިވެގެން ހިގަނީ. އިންސާއި ފަތާއި ދޭތެރުނަސް އެޕްރޫވަލް ހޯދާއް ޖެހެނީ މާލެއި ގުޅާ. މިކަން ބަދަލު ނިވެ އެއްވެސް ކަމައް ނިވޭހެއް. ވައްސަލާމް.


ނުކުޅެދުންތެރިކަން ހުންނަ ކުއްޖަކަށް ފުރަތަމަ ފަހަރަށް މިސް...\nނުކުޅެދުންތެރިކަން ހުންނަ ކުއްޖަކަށް ފުރަތަމަ ފަހަރަށް މިސް ވޯލްޑްގައި ވާދަކުރުމުގެ ފުރުސަތު ދީފި\nޖަސްޓީން ބުނީ އޭނާގެ ރީތިކަމަށް އިންސާފުކުރަންޖެހޭނީ ފުރޮޅުލީ ގޮނޑިއެއްގެ މައްޗަށް ބިނާކޮށް ނޫން ކަމަށް\n20 ފެބްރުއަރީ 2017 | ހޯމަ 19:30\nމިސް ވޯލްޑް އޮސްޓްރޭލިއާ މުބާރާތުގައި ވާދަކުރި ޖަސްޓީން ކްލާކް\nނުކުޅެދުންތެރިކަން ހުންނަ ކުއްޖަކަށް ފުރަތަމަ ފަހަރަށް މިސް ވޯލްޑްގައި ވާދަކުރުމުގެ ފުރުސަތު ދީފިއެވެ.\nމި ފުރުސަތު ލިބިގެން ގޮސްފައި ވަނީ މިސް ވޯލްޑްގައި އޮސްޓްރޭލިޔާ ތަމްސީލުކުރާ ފަރާތެއް ހޮވުމަށް ބޭއްވި މިސް ވޯލްޑް އޮސްޓްރޭލިއާ މުބާރާތުގައެވެ. މި ފުރުސަތު ދީފައި ވަނީ މީގެ ދެ އަހަރެއް ކުރިން ހިނގި ހާދިސާއެއްގައި ހިނގުމަށް ނުކުޅެދިފައިވާ އުމުރުން 26 އަހަރުގެ ޖަސްޓީން ކްލާކަށެވެ. އަޑްލެއިޑް އިން އޭނާ ވާދަކުރީ ފުރޮޅުލީ ގޮނޑިއެއްގައެވެ.\n"ބިއުޓީ ވިތު އަ ޕާޕަސް"ގެ ޝިއާރާ އެކު މިހާރު ވެސް ގިނަ ކެމްޕެއިންތަކެއް ހިންގާ ޖަސްޓީން ބުނީ އޭނާ އަށް ފުރުސަތު ދިނުމުން މުބާރާތް އިންތިޒާމްކުރާ ފަރާތަށް ޝުކުރު އަދާކުރާ ކަމަށެވެ. އަދި ރީތި ކަމަކީ ހަމައެކަނި ވަކި ބައްޓަމަކަށް ނުވަތަ ވަކި ނަސްލަކަށް ނުވަތަ ވަކި ކުލައަކަށް ހާއްސަ ކަމެއް ނޫން ކަން ސާބިތުކޮށްދޭން ބޭނުންވާ ކަމަށާއި ރީތީގެ ރާނީން ހޮވުމުގެ ޕްލެޓްފޯމަކީ އެންމެންނަށް ވެސް ބައިވެރިވުމުގެ ފުރުސަތު އޮތް ތަނަކަށް ވާންޖެހޭ ކަމަށެވެ.\nޖަސްޓީން ބުނީ އޭނާގެ ރީތިކަމަށް އިންސާފުކުރަންޖެހޭނީ ފުރޮޅުލީ ގޮނޑިއެއްގެ މައްޗަށް ބިނާކޮށް ނޫން ކަމަށާއި ފުރޮޅީ ގޮނޑިއެއްގައި އިންނަންޖެހުނަސް އޭނާއަކީ ވެސް ވަރުގަދަ، އަންހެންވަންތަ އަދި ރީތި މީހަކަށް ވެދާނެ ކަމަށެވެ.\nފުރޮޅުލީ ގޮނޑިއެއްގައި އޭނާ އިންނަންޖެހުނު ސަބަބާ ބެހޭ ގޮތުން މީގެ ކުރިން ވެސް މީޑިއާތަކުން ކުރިމަތިކުރުވި ސުވާލުތަކަށް އޭނާ ސީދާ ޖަވާބެއް ނުދެއެވެ. ވުމާއެކު އެ ހާދިސާއާ ގުޅޭ ގޮތުން ތަފްސީލެއް އެނގިފައެއް ނުވެއެވެ.\nޖަސްޓީން ބުނީ އެ ވާހަކަ ދައްކަން އޭނާ ބޭނުން ނުވާ ކަމަށާއި އެއީ އުޒުރެއް ކަމަށް ބަލައިގެން ހަމްދަރުދީ ހޯދައި ދިރިއުޅުން ހުއްޓިފައި އޮންނަން ބޭނުން ނުވާ ކަމަށެވެ. އަދި ބޭނުން ވަނީ އަންހެނުންނަށް ހިތްވަރު ދިނުމަށް ކަމަށާއި ބޭނުން ވަނީ އަންހެނުން ބާރުވެރިކުރުވާ ރޯލް މޮޑެލްއަކަށް ވުމަށް ކަމަށް ވެސް ބުނެފައި ވެއެވެ.\nމިސް ވޯލްޑްގެ ނޭޝަނަލް ޑިރެކްޓަރު ޑެބޯރާ މިލާ ވިދާޅުވީ ޖަސްޓީންގެ ބަރިވެރިވުމުން "ރީތިކަން އެކި ސިފައިގަ ހުންނަކަން" ހާމަވެގެން ހިނގައްޖެ ކަމަށެވެ.\nމުބާރާތުގައި ބައިވެރިވުމުގެ ފުރުސަތު ލިބުނު ނަމަވެސް އެ މުބާރާތުގެ ފައިނަލަށް ދިޔުމުގެ ފުރުސަތު އޭނާއަށް ލިބިފައެއް ނުވެއެވެ. ފައިނަލަށް ހޮވިފައި ވަނީ އައިޝާ ސްޓޯކާ އާއި ސޯފީ ލުޑްބްރޮކްއެވެ.\nޖަސްޓީން ބުނީ މުބާރާތް ކާމިޔާބު ނުވުމުން ދެރަނުވާ ކަމަށާއި އެހެން ބައިވެރިންނާ އެކު ސްޓޭޖްމަތީގައި ކެޓްވޯކްގައި ބައިވެރިވުމުގެ ފުރުސަތު ލިބުމުން ހިތްވަރު އާވެއްޖެ ކަމަށެވެ. އޭނާ ގެންދަނީ "ވެރައިޓީ، ދި ޗިލްޑްރެންސް ޗެރިޓީ" ނަމަކަށް ކިޔާ ޖަމާއަތަކާ އެކު މަސައްކަތްކުރަމުންނެވެ. މިއީ ނުކުޅެދުންތެރިކަން ހުންނަ ފަރާތްތަކަށް އެހީތެރިކަން ފޯރުކޮށްދިނުމުގައި ހަރަކާތްތެރިވާ ޖަމާއަތެކެވެ.


ދިހަ މަސްދުވަހަށް ބޭނުންވާވަރަށް ކާޑުގެ ބާވަތްތައް ލިބޭނެ – DhiDaily\nދިހަ މަސްދުވަހަށް ބޭނުންވާވަރަށް ކާޑުގެ ބާވަތްތައް ލިބޭނެ\nކުރިއަށް އޮތް 10 މަސްދުވަހު ރައްޔިތުންނަށް ބޭނުންވާ ކާޑުގެ ބާވްތަތަކަށް އެއްވެސް ދަތިކަމެއްނެތި ލިބޭނެ އިންތިޒާމު ހަމަޖެހިފައިވާކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވެއްޖެއެވެ.\nކޯވިޑް-19އާ ގުޅިގެން ރާއްޖޭގެ ރައްޔިތުންނަށް ބޭނުންވާ ކާޑުގެ ބާވަތްތައް އެއްވެސް ދަތިިކަމެއްނެތި ލިބޭނެ ގޮތެއް ފަހިކުރުމަކީ އެންމެ ފުތަމަވެސް ސަރުކަރުން އިސްކަން ދެއްވި އެއްކަންތައްކަމަށެވެ. ރައްޔިތުންނަށް ބޭނުންވާ ކާޑުގެ ބާވަތްތައް ކުރިއަށް އޮތް 10 މަސްދުވަހު އެއްވެސް ދައްޗެއް ނެތި ލިބޭނެ އިންތިޒާމު ހަމަޖެހިފައިވާކަމަށް އެމަނިކުފާނު ވިދާޅުވިއެވެ.\nކާޑުގެ ބާވަތްތަކުގެ ތެރެއިން 10 މަސްދުވަހަށް ވާވަރަށް ހަނޑުލާއި ހަކުރު އެބަހުރިކަމަށާއި،5މަސްދުވަހަށް ބޭނުންވާވަރަށް ފުށްވެސް އެސްޓޯގައި މިހާރު އެބަހުރިކަމަށް ރައީސުލްޖުމްހޫރިއްޔާ ވިދާޅުވިއެވެ. މިޙާލަތުގައި ރައްޔިތުންގެ ޒަރޫރީ ބޭނުންތަކާއި ކެއިންބުއިމަށް ބޭނުންވާ ސާމާނު ކަށަވަރު ކޮށްދެއްވާނެކަމުގެ ޔަގީންކަން ރައީސުލްޖުމްހޫރިއްޔާ ވަނީ ދެއްވާފައެވެ.\nއެމަނިކުފަނު ވިދާޅުވީ ސަރުކާރުން މަސައްކަތް ކުރައްވަނީ ރައްޔިތުންނަށް ދަތިނުވަނޭގޮތަކަށް ހުރިހާކަމެއް ހަމަޖެއްސެވުމަށްކަމަށެވެ. ރައްޔިތުންނަށް ލުއިދެވެން އޮތް ކަންތައްތަކަކުން ލުއިދެވެންއޮތް އެންމެ މަތީ މިންގަނޑަކަށް ލުއިތައް ދެއްވުމަކީ މިދަނޑިވަޅު ސަރުކާރުން ކުރައްވާނެކަމަށް އެމަނިކުފާނު ވިދާޅުވިއެވެ.\nމިހާރުވެސް ރައްޔިތުންނަށް ފޯރުކޮށްދެމުންދާ ގިނަ ޚިދުމަތްތަކަކުން ގިނަ ލުއިތަކެއް ފޯރުކޯށް ދެއްވަކަން ފާހަނގަކުރައްވަމުން އެމަނިކުފާނު ވިދާޅުވީ، ފެންބިލާއި، ކަރަންޓްބިލުންވެސް ބޮޑުލުޔެއްދިނުމަށް ނިންމަވާފައިވާކަމަށެވެ. މިއާއެކީގައިވެސް ރައްޔިތުންނަށް މިޙާތަލަތުގައި އިތުރު ލުއިތަކެއް ލިބިގެންދާނެކަމަށްވެސް ރައީސުލްޖުމްހޫރިއްޔާ ވިދާޅުވިއެވެ.


South Asian Games: Ranah amaazu hifi team hus athaa games nimmalaifi - vNews.mv\nނޭޕާލް ކޮޅަށް ގޯލުޖެހުމަށްފަހު ރާއްޖޭގެ ކުޅުންތެެރިން އުފާފާޅުކުރަނީ --- ފޮޓޯ: ހުސެއިން ވަހީދު/ އެމްއޯސީ\nސައުތު އޭޝިއަން ގޭމްސް: ރަނަށް އަމާޒުހިފި ޓީމު ހުސްއަތާ ގޭމްސް ނިންމާލައިފި\nއިސްމާޢީލް ޝާހު Kathmandu | 07 December 2019, 18:22\nސައުތު އޭޝިއަން ގޭމްސްގެ ފިރިހެނުންގެ ފުޓްބޯޅަ އިވެންޓުގައި މިއަދު ގޭމްސް ބާއްވާ ނޭޕާލް އަތުން 2-1 އިން ބަލިވުމާއެކު ރަން މެޑަލްއަށް ޓާގެޓުކުރި ރާއްޖޭގެ ފުޓުބޯޅަ ޓީމު ހުސްއަތާ ނިންމާލައިފިއެވެ.\nނޭޕާލްގެ ރަސްމީ ސްޓޭޑިއަމް ކަމަށްވާ ދަސަރަތް ސްޓޭޑިއަމްގައި ކުޅުނު މި މެޗުގައި ރާއްޖެއިން ލީޑު ނަގާފައިވަނީ 18 ވަނަ މިނިޓްގައި ފޭދޫ އިއްބެ ޖެހި ގޯލުންނެވެ. މި ގޯލު ފޭދޫއިއްބެ ޖަހާފައިވަނީ ހުސެއިން ސިފާއު (ކުރޯ) އޭރިއާ ތެރެއަށް ވަދެ ދިން ބޯޅައަކުންނެވެ. ފޭދޫ އިއްބެއަށް ބޯޅަ ލިބުނު އިރު ނޭޕާލްގެ ޑިފެންޑަރުން ތިބީ ރަނގަޅަށް މާކުކޮށްގެން ނޫނެވެ.\nފުރަތަމަ ހާފު ނިމުމުގެ ކުރިން ނޭޕާލުން ވަނީ އެއްވަރުކޮށްފަ އެވެ. މި ލަނޑު ޖެހީ އަބިޝޭކް ރިޖާލް އެވެ. ރާއްޖޭގެ ކެޕްޓަން އަކުރަމް އަބްދުލް ގަނީ (އަކޫ) ބޯމަތިން އޭރިއާތެރެއަށް ވެއްޓުނު ބޯޅަ ހޯދައި އަބިޝޭކް ވަނީ ކީޕަރު ހުސެން އަތްމަތިން ދުރުކަނަށް އަމާޒުކޮށްލައިފައެވެ.\nމި މެޗުގައި ސްޕެއިންގެ ހަތަރުވަނަ ޑިވިޝަނުގެ ޔޫޑީ ކެނަލްއަށް ކުޅެމުން އަންނަ އިސްމާއީލް ޒާން އާމިރަށް ވަނީީ ފުރުސަތުދީފައެވެ އޭނާގެ ފަރާތުން ވަނީ މެޗުގައި މޮޅު ކުޅުމެއް ފެނިގެންގޮސްފައެވެ.\nފުރަތަމަ ހާފު ނިމުނީ މި ނަތީޖާގައި އޮވެގެންނެވެ. ދެވަނަ ހާފު ނޭޕާލުން ފެށީ ވަރުގަދަކޮށެވެ. އެގޮތުން އެ ޓީމުން ވަނީ ދެވަނަ ހާފުގެ ކުރީކޮޅު ރާއްޖޭގެ ހާފަށް ވަރަށް ބާރުބޮޑުކޮށްފައެވެ، ނަތީޖާއެއްގެ ގޮތުން މެޗުގެ 51 ވަނަ މިނިޓްގައި ނޭޕާލް ވަނީ ރާއްޖޭގެ މައްޗަށް ކުރިހޯދާފައެވެ. ލިބުނު ކޯނަރަކުން ރާއްޖެ އޭރިއާތެރެއަށް ހުރަސްވި ބޯޅަ އަނަންތާ ވަނީ ހަމަޖެހިލާފައި ބޮލުން ގޯލުގެ ތެރެއަށް ފޮނުވާލައިފަ އެވެ.\nރަން މެޑެއްޔަކަށް އަމާޒުކޮށްގެން އައި ރާއްޖެ މުބާރާތް ނިންމާލީ މޮޅެެއް ނުލިބި އެވެ. ލީގު ބުރުގައި ހަތަރު މެޗު ކުޅުނުއިރު ސްރީ ލަންކާ އާއި ބަންގްލަދޭޝްއާ އެއްވަރުވީ އެވެ. އަދި ބޫޓާނާއި ނޭޕާލް އަތުން ބަލިވީ އެވެ. ނޭޕާލާ ދެކޮޅަށް ލީގު ބުރުގެ ފަހު މެޗުގައި މިއަދު ނުކުތްއިރު، ފައިނަލަށް ދިއުމަށް ރާއްޖެ އަށް އޮތީ އަމިއްލަ ބާރު ގެއްލިފައެވެ.\nފަސް ޓީމާއެކު ލީގު އުސޫލުން ކުރިޔަށްދިޔަ މި މުބާރާތުގައި ރާއްޖެ މިވަގުތު އޮތީ ފުލުގައެވެ. ނަމަވެސް މާދަމާ ބޫޓާނާއި ލަންކާ ބައްދަލުކުރާ މެޗުގެ ނަތީޖާ ނިކުންނަ ގޮތަކުން ހަތަރުވަނައިގައި ނިންމާލެވިދާނެއެވެ. ފަސްވަނައިގައި ނިންމާލަން ޖެހިއްޖެނަމަ އެއީ މިހާތަނަށް ސަރަހައްދީ ބޮޑު މުބާރާތަކުން ރާއްޖެ ނެރޭނެ އެންމެ ދަށް ނަތީޖާއެވެ.\nމި މުބާރާތުގައި ރާއްޖެއާއި ބަންގާޅުގެ އިތުރުން ސްރީލަންކާއާއި ބައްދަލުކުރި މެޗު ނިމުނީ އެއްވަެރުވެގެންނެވެ. އެގޮތުން ސްރީލަންކާއާއި ވާދަކޮށް ލަނޑެއް ނުޖެހި އެއްވަރުވެގެން ނިމުނުއިރު ބަންގްލަދޭޝް އާއި ވާދަކޮށް ނިމުނީ 1-1 އިން އެއްވަރުވެގެންނެވެ. އަދި ބޫޓާނާއި ވާދަކޮށް ބަލިވީ 2-1 ގެ ނަތީޖާއަކުންނެވެ.\nމެޗަށްފަހު މީޑިއާތަކުގައި ވާހަކަދައްކަމުން ކޯޗު ޕީޓާ ސެގަޓް ވަނީ ގިނަ އުޒުރުތަކެއް ދައްކާފައެވެ. އެގޮތުން މުބާރާތުގެ ޝެޑިއުލްއާއި އިންތިޒާމުތަކަށް ވަރަށް ބޮޑަށް ފާޑުކީއިރު މި މެޗުގައި ރާއްޖެ ޓީމަށް ލިބުނު ފުރުސަތުތަކުގެ ބޭނުން ނުހިފުނުކަން ވަނީ ފާހަގަކޮށްފައެވެ.\nމި ނަތީޖާއާއެކު އެފްއޭއެމުން ވަނީ ގައުމީ ކޯޗުކަމުން ޕީޓާ ސެގަޓް ވަކިކޮށްފައެވެ.


"Raees Yaamin ah 85%, Ibu ah 77%"\nޝައިނީ ވިދާޅުވަނީ ޔާމީންއަށް 85 ޕަސެންޓް، ނަޝީދު ވިދާޅުވަނީ އިބޫއަށް 77 ޕަސެންޓް\nރިޔާސީ އިންތިހާބު މިވަނީ ބޯމަތިވެފަ އެވެ. އިންތިހާބަށް އެންމެ 20 ދުވަސް ބާކީ އޮތް އިރު، ކެމްޕޭންތައް ދަނީ އިތުރަށް ފޯރި ގަދަވަމުން އެވެ. މިފަހަރުގެ އިންތިހާބުގައި ވާދަ ކުރައްވަނީ އެންމެ ދެ ބޭފުޅުންނެވެ. އެއީ އިދިކޮޅު ކޯލިޝަންގެ ކެނޑިޑޭޓް އިބްރާހިމް މުހައްމަދު ސޯލިހާއި ރައީސް އަބުދުﷲ ޔާމީން އަބުދުލްގައްޔޫމެވެ. މިދެ ނަމުން ކުރެ ނަމެއް އިހުތިޔާރު ކުރަން ރައްޔިތުން ތިބީ ކެތްމަދުވެފަ އެވެ. ކެމްޕެއިންތައް ރަސްމީކޮށް ފަށައިގެން ކުރިއަށް ދާއިރު، އިދިކޮޅު ކޯލިޝަނުންނާއި ޕީޕީއެމުން އެބަޔަކަށް ފެންނަ ހިސާބެއް ޖަހައި އިންތިހާބު ކާމިޔާބު ވާނެ ކަމަށް ނުހަނު ބާރަށް ދަނީ ބުނަމުން އެވެ.\nކެމްޕެއިންތައް އެންމެ ފުރަތަމަ ފެށިގެން ދިޔައީ ޑޯޓުޑޯ އިންނެވެ. އަދި މިއީ ކެމްޕޭނެއްގެ އެންމެ މުހިންމު ހަރަކާތެވެ. މާލޭ އާއި މުޅި ރާއްޖޭގައި ދެ ކެނޑިޑޭޓުންގެ ސަޕޯޓަރުން ވަނީ ވަރަށް ފުޅާކޮށް ޑޯޓްޑޯ ކެމްޕެއިން ޖައްސާފަ އެވެ. އަދި މިހާރުވެސް ދަނީ އެކަން ކުރަމުންނެވެ. މާލެ އާއި އަތޮޅުތަކުގެ ބޮޑު ބައެއްގައި އިދިކޮޅު ކޯލިޝަންގެ ޓީމްތަކާއި ރައީސް ޔާމީންގެ ކެމްޕޭން ޓީމުން ޑޯޓްޑޯ ޖެއްސުމަށް ފަހު މި ވަނީ ހިސާބެއް ނެރެފަ އެވެ.\nއިދިކޮޅު ކޯލިޝަނުން ހިންގި ޑޯޓްޑޯގެ ހިސާބު ޖައްސަވައި ކުރީގެ ރައީސް ނަޝީދު ރޭ ކުރެއްވި ޓްވީޓެއްގައި ވަނީ، އެމްޑީޕީގެ މާލޭގެ ދޮރުން ދޮރަށް ހިނގުމުން ލިބުނު ފުރަތަމަ ނަތީޖާ ސާފުވެއްޖެ ކަމަށާއި މާލޭގެ 77 ޕަސެންޓް ރައްޔިތުން އިބޫ އަށް ވޯޓްދޭނެ ކަމަށް ވައުދުވެފައިވާ ކަމަށް ނަޝީދު ވިދާޅުވި އެވެ. ލަންކާގައި އަމިއްލައަށް އަރުވާލައިގެން ނަޝީދު ހުންނަވާއިރު، ރިޔާސީ ކެމްޕޭންގެ އެކި ހަރަކާތްތައް އެ ގައުމުގެ ނަޝީދު ގެންދަވަނީ ހިންގަވަމުން އެވެ.\nރައީސް ނަޝީދުގެ އެ ޓްވީޓާއެކު ރައީސް ޔާމީނަށް ސަޕޯޓް ކުރައްވާ ފަރާތްތަކުން ތިބީ އެކަމަށް ދޫދީ އެކަން ދޫކޮށްލާ ގޮތަކަށް ނޫނެވެ. ނަޝީދުގެ ޓްވީޓަށް ރައްދު ދެއްވުމަށް އަވަސްވެ ގަތީ ފިޝަރީޒް މިނިސްޓަރު މުހައްމަދު ޝައިނީ އެވެ. ނަޝީދުގެ ހިސާބު އެމަނިކުފާނު ދޮގު ކުރައްވާ އާ ހިސާބެއް ޖައްސަވަ އެވެ.\nޝައިނީ ނަޝީދުގެ ޓްވީޓަށް ރިޕްލައި ކުރައްވާ ވިދާޅުވީ، ޕީޕީއެމުން ހިންގި ޑޯޓްޑޯގެ ނަތީޖާ ދައްކާ ގޮތުން މާލޭގެ 85 ޕަސެންޓަށް ވުރެ ގިނަ ރައްޔިތުން ތިބީ ރައީސް ޔާމީނަށް ވޯޓް ދޭން ތައްޔާރަށް ކަމަށެވެ. އަދި ނަޝީދުގެ ހިސާބު ޖެހުމަށް ޝައިނީ ސިފަކުރެއްވީ، ޖޯކެއްގެ ގޮތުގަ އެވެ.\nއިދިކޮޅާއި ސަރުކާރުން އަބަދުވެސް ދަނީ އެބައެއްގެ ކެނޑިޑޭޓް މޮޅުވާނެ ކަމަށް ހިސާބު ހަދައި ރައްޔިތުންނަށް ތިލަ ކުރަމުންނެވެ. ޑޯޓްޑޯގެ ނަތީޖާއިންވެސް ފެނިގެން މިދިޔައީ ދެބައި މީހުންވެސް ތިބީ އެއްބަޔަކު އަނެއް ބަޔަކަށް ދޫދޭ ގޮތަށް ނޫން ކަމެވެ. ދެން އޮތީ މިމަހުގެ 23 ވަނަ ދުވަހު ބާއްވާ އިންތިހާބުން ނިކުންނާނެ ނަތީޖާއަކަށް ރައްޔިތުން ބެލުމެވެ. ހަގީގީ ހިސާބު ޖެހީ ކޮންބައެއްކަން އެދުވަހުން ސާފުވާނެ އެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ޑރ. މުހައްމަދު ޝައިނީ ރިޔާސީ އިންތިހާބު 2018\nސިޔާސީންގެ ބަދަލަށް ރައްޔިތުން ދޫދޭނެތަ\nޕްރެޝަރަށް ރައީސް ދޭ ޖަވާބަކީ ކެތްތެރިކަން


ނިފާޤުކަން 12 – DhiSalafiyyah\n(( وَإِذَا لَقُوا الَّذِينَ آمَنُوا قَالُوا آمَنَّا وَإِذَا خَلَوْا إِلَىٰ شَيَاطِينِهِمْ قَالُوا إِنَّا مَعَكُمْ إِنَّمَا نَحْنُ مُسْتَهْزِئُون)) )) اللَّـهُ يَسْتَهْزِئُ بِهِمْ وَيَمُدُّهُمْ فِي طُغْيَانِهِمْ يَعْمَهُونَ )) ﴿سورة البقرة 14، 15﴾\nމާނައީ: “އަދި إيمان ވި މީހުންނާ އެބައިމީހުން ބައްދަލުވެއްޖެނަމަ، އެބައިމީހުން ބުނެއުޅެނީ، ތިމަންމެން މިތިބީ إيمان ވެގެންނެވެ. އެބައިމީހުންގެ شيطان ންނާ (އެބަހީ: ދެކޮޅުވެރިކަމާއި كفر ވެރިކަމުގައި އެބައިމީހުންގެ ތެރެއިން ކުރިޔަށް ތިބިމީހުންނާ) އެބައިމީހުން އެއްތަންވެއްޖެނަމަ، އެބައިމީހުން ބުނެއުޅެނީ، ތިމަންމެންވަނީ، ކަށަވަރުންވެސް ތިޔަބައިމީހުންނާ އެކުގައެވެ. ހަމަކަށަވަރުން ތިމަންމެންނީ، ފުރައްސާރަކުރާ ބަޔަކީމުއެވެ. اللَّه، އެބައިމީހުން ކުރި ފުރައްސާރައިގެ ޖަޒާ އެބައިމީހުންނަށް ދެއްވާހުށްޓެވެ. އަދި ދެފުށުއެޅޭ حال ގައި، އެބައިމީހުންގެ އުރެދުމުގައި އުޅުމަށް އެބައިމީހުންނަށް މުއްދަތު ދިގުކުރައްވާނެތެވެ.”\nއިބުނުލް ޤައްޔިމް –رحمه ﷲ- ވިދާޅުވެފައިވެއެވެ. “އެއިން ކޮންމެ މީހަކަށް ދެމޫނެއް ލިބިގެން ވެއެވެ. މުއުމިނުންނާއި ބައްދަލުކުރާ މޫނަކާއި އެބައިމީހުންގެ އެކުވެރިންކަމުގައިވާ ކާފަރުންނާއި ބައްދަލުކުރާ މޫނެވެ. އަދި ދެދޫވެސް އެއިން ކޮންމެ މީހަކަށް ލިބިގެންވެއެވެ. އެއިން އެއްދުލުން ބޭރުފުށުގައި މުއުމިނުންނާއި އެކުގައިވާކަށް ހާމަކުރެއެވެ. އަނެއްދުނުން އެބައިމީހުންގެ އެތެރޭގައި ފޮރުވިފައިވާ ސިއްރުތައް ތަރުޖަމާ ކުރެއެވެ.\nއަދި ހަމަކަށަވަރުން ﷲގެ ފޮތާއި ސުންނަތުން އެބައިމީހުން މޫނު އަނބުރާލާފައިވަނީ މުއުމިނުންނަށް ފުރައްސާރަކޮށް ދެރަކުރާޙާލުގައެވެ. އަދި ވަޙީއާއި ސުންނަތުގެ ޙުކުމްތަކަށް އިޖާބަނުދީ ފުރަގަސްދެނީ އެބައިމީހުންގެ އަތުގައިވާ ، އެ ޢިލުމެއްގެ ސަބަބުން ނުބައިކަމާއި ކިބުރުވެރިކަން ފިޔަވާ އިތުރު އެއްޗެއް އިތުރުނުވާ ޢިލުމުގެ މައްޗަށް އުފާކުރާޙާލުގައެވެ. އެގޮތުން ތިބާއަށް އަބަދުވެސް އެފަދަ މީހާ ފެންނާނީ ޞަރީޙް ވަޙީގައި ހިފަހައްޓައިގެން ތިބޭ މީހުންނަށް ފުރައްސާރަކުރާތަނެވެ.\n(( اللَّـهُ يَسْتَهْزِئُ بِهِمْ وَيَمُدُّهُمْ فِي طُغْيَانِهِمْ يَعْمَهُونَ )) ﴿سورة البقرة 15﴾\nމާނައީ: ” اللَّه، އެބައިމީހުން ކުރި ފުރައްސާރައިގެ ޖަޒާ އެބައިމީހުންނަށް ދެއްވާހުށްޓެވެ. އަދި ދެފުށުއެޅޭ حال ގައި، އެބައިމީހުންގެ އުރެދުމުގައި އުޅުމަށް އެބައިމީހުންނަށް މުއްދަތު ދިގުކުރައްވާނެތެވެ.””


ފިރިހެނުން ކަންފަތުގައި މުދިލުން | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ފިރިހެނުން ކަންފަތުގައި މުދިލުން\nޒީނަތްތެރިވާ ސާމާނުގެ ތެރެއިން ހުރިހާ ބާވަތެއް، އަންހެނުންނަށް ހުއްދައެވެ. ފިރިހެނުންނަށް މަނާ ކުރެވުނީ ހަމަ އެކަނި ރަނާ ފަށުއި ފޭރާމެވެ. އެހެން ހުރިހާ އެއްޗެއް ހުއްދައެވެ.\nޒީނާތްތެރިވާ ގޮތުގެ ތެރެއިން އަންހެނުންނަށް މަނާ ކުރެވުނީ ހަމައެކަނި، ފިރިހެނުންނާ ވައްތަރުވެގަތުމާ، ޣައިރު މުސްލިމުންނަށް ޚާއްޞަ، ހަމަ އެކަނި އެމީހުންގެ އާދަކާދަ ނުވަތަ ހެދުން ކަމަށް ބެލެވޭ އެއްޗެހި ބޭނުން ކުރުމެވެ.\nފިރިހެނުންނަށް މަނާ ކުރެވުނީ އަންހެނުންނާ ވައްތަރުވެގަތުމާ ޣައިރު މުސްލިމުންނަށް ޚާއްޞަ، ހަމަ އެކަނި އެމީހުންގެ އާދަކާދަ ނުވަތަ ހެދުން ކަމަށް ބެލެވޭ އެއްޗެހި ބޭނުން ކުރުމެވެ.\nމި ހިސާބުން ބައެއް މީހުން ހިތަށް އަރާފާނެ ސުވާލަކީ، ޣައިރު މުސްލިމުން ގަމީސް ލީމާ ދެން އަހަރެމެން ގަމީސް ބާލަން ވީހެއްޔެވެ؟ ނޫނެކެވެ. ލުން މަނައީ، އެއީ ޣައިރު މުސްލިމުންގެ ނިޝާނެއްކަން ދޭހަކޮށްދޭ، އެ މީހުން ނޫން ގިނަ ބަޔަކު ބޭނުން ނުކުރާ ، އެއްޗެއްސެވެ.\nމިހާރަކަށް އައިސް ބައެއް ޒުވާނުން ކަރުގައި ފަށް އަޅާ ، ކަންފަތުގައި މުދިލާތަން ފެނެއެވެ. މިއި ކޮން ކަހަލަ ކަމަކަށް ވާނެބާވައެވެ. ދީނީ ގޮތުން ހުއްދަ ކަމެކޭ ބުނެވިދާނެ ބާވައެވެ. ބޭނުން ކުރަނީ ރަން ނޫން ނަމަ، ޙުކުމް ތަފާތުވެދާނެހެއްޔެވެ؟\nކަންފަތުގައި މުދިލުމާ ބެހޭ ގޮތުން، ސުޢޫދިއްޔާގެ ޢިލްމުވެރިއެއް ކަމުގައިވާ އައްޝައިޚް މުޙައްމަދު ޞާލިޙް އަލްމުނައްޖިދު ވިދާޅުވަނީ :-\nކަންފަތުގައި މުދިލުމާ، އަތުގައި ތަނޑި ލުން ފަދަ ކަންކަމަކީ އެއީ އަންހެނުން ކުރާ ކަންތަކެވެ. ޞަޙީޙް ބުޚާރީގައި އައިސްފައިވާ ރަސޫލާގެ ޙަދީޘްފުޅެއްގައި ވަނީ  لَعَنَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  الْمُتَشَبِّهِينَ مِنْ الرِّجَالِ بِالنِّسَاءِ وَالْمُتَشَبِّهَاتِ مِنْ النِّسَاءِ بِالرِّجَالِ \nމާނައަކީ: ''ފިރިހެނުންގެ ތެރެއިން އަންހެނުންނާ ވައްތަރުވެގަންނަ މީހުންނާ، އަންހެނުންގެ ތެރެއިން ފިރިހެނުންނާ ވައްތަރުވެގަންނަ މީހުންނަށް، ﷲގެ ރަސޫލާ ލަޢްނަތް ދެއްވިއެވެ.''\nވީމާ މިއިން އެގެނީ، ފިރިހެނުން ކަންފަތުގައި މުދިލުން، އަތުކުރީގައި ތަނޑި އެޅުން، ކަރުގައި ފަށް އެޅުން، ނޭފަތުގައި މުދި ލުން ހުއްދަ ނުވާނެކަމެވެ.\nއިސްލާމް ދީނުގައި ފިރިހެނުންނަށް، ރަން ރިހީގެ ގަހަނާގެ ތެރެއިން ހުއްދަ ކުރެވިފައިވަނީ ހަމަ އެކަނި، ރިހި އަނގޮޓިއެއްގެ މިންވަރެވެ. ރިހި އަނގޮޓިއެކެވެ. ރަސޫލާ ރިހި އަނގޮޓިއެއް ތުރުކުރެއްވިކަމަށް ޞަޙީޙް ޙަދީޘްތަކުން ސާބިތުވާން އެބަހުއްޓެވެ. ރަސޫލާ ތުރުކުރެއްވި އަނގޮޓީގައި ލިޔެވިފައި އޮތީ ''މުޙައްމަދު ރަސޫލުﷲ '' މިހެންނެވެ.\nރަނަކީ ފިރިހެނުންނަށް މުޅިން ޙަރާމް އެއްޗެކެވެ. ނަމަވެސް މުހިއްމު ބޭނުމަކަށް ރަނުން ދަތެއް ޖެހުން، ކަށީގައި ރަން އިސްކުރެއް ޖެހުން ފަދަ ކަންތައް ގިނަ ޢިލްމުވެރިން ހުއްދަކުރެއެވެ.\nއަދިވެސް އަހަރެން ބުނަމެވެ. މުސްލިމުންގެ ތެރެއިން ކަންފަތުގައި މުދިލާ މީހުން، މުދިލުމުން އެ މީހުންނަށް ވައްތަރު އެ ވެވެނީ ކާފިރުންނާއެވެ. އެހެނީ މި އަދު މުސްލިމް ނޫން ދީންތަކުގެ ފިރިހެނުން، ކަންފަތާ ތުންފަތާ، ނޭފަތުގައި މުދިލުން އެއި ''ފެޝަނެއް'' ކަމުގައި ބަލާ، އެއީ ރީތި ކަމެއްކަމުގައި އެކަން ހަދަން އުޅެއެވެ.\nއިބްނު ޢުމަރުގެ ކިބައިން އަބޫދާއޫދް ރިވާކުރައްވާފައިވާ ރަސޫލާ ޙަދީޘެއްގައިވަނީ عَنِ ابْنِ عُمَرَ، قَالَ قَالَ رَسُولُ اللَّهِ صلى الله عليه وسلم " مَنْ تَشَبَّهَ بِقَوْمٍ فَهُوَ مِنْهُمْ\nމާނައަކީ: "ބަޔަކާ ވައްތަރުވެގަންނަ މީހަކީ އެބައެއްގެ ތެރިންވާ މީހެކެވެ . ''\nވިމާ ފިރިހެނުން ކަންފަތުގައި މުދިލުން ހުއްދައެއް ނޫނެވެ.\nމި ހިސާބުން މީހަކު ބުނެފާނެ ވާހަކަ އަކީ، ބަލަ ކަންފަތުގައި މުދިލުން އެއީ އަންހެނުން ކުރާ ކަމެކޭ ބުނީ ކާކުހެއްޔެވެ؟ އިނގިރޭސިވިލާތް ފަދަ ތަންތާގައި އެއް ކަންފަތުގައި މުދިލުން އެއީ ފިރިހެނުންގެ ފިރިހެންވަންތަކަން ދައްކައިދޭ ކަމެކެވެ. އަންހެނަކު ދުވަހަކުވެސް އެއް ކަންފަތުގައި މުދި ނުލައެވެ؟ ޖަވާބުގައި ބުނަން ޖެހެނީ، އެހެންވިއްޔާ އިގިރޭސިވިލާތުގައި އުޅޭ މީހަކު ، އެއް ކަންފަތުގައި މުދި ލުން އެއީ، އަންހެނުންނާ ވައްތަރުވުން ކަމަށް ނުބެލެވޭނެއެވެ. ނަމަވެސް ރާއްޖޭގައި ފިރިހެނުން ކަންފަތުގައި މުދިލައެއް ނުއުޅެއެވެ. ނުއުޅެއޭ މި ބުނީ ޢާއްމުކޮށް ނުއުޅޭ ވާހަކައެވެ. ގުނެވޭ އެއްޗަކީ އަޣްލަބިއްޔަތޭ ބުނެވޭ އުސޫލުގެ ދަށުންނެވެ.\nއެއް ޖިންސު އަނެއް ޖިންސާ ވައްތަރުވެގަތުން ބެލޭނެ މިންގަނޑަކީ އެ ތަނެއްގެ އާދަކާދައަށް ބަލާފައެވެ.\nމިސާލަކަށް ޒޫލޫ ޤަބީލާތަކުގެ ފިރިހެނުން އަތުގައި ތަނޑިއަޅައެވެ. އެކަމަކު، ރާއްޖޭގައި އެއީ އަންހެން ކުދިން ކުރާ ކަމެކެވެ. ބޯ ދިގުކޮށްފައި އެއްސުން އެއީ، އިންޑޮނީޝިއާގައި ވަރަށް ގިނަ ފިރިހެނުން ކުރާ ކަމެކެވެ. ނަމަވެސް ރާއްޖޭގައި މީހުން ދެކެނީ އެއީ އަންހެން ކުދިން ކުރާ ކަމެއްގެ ގޮތުގައެވެ. އޮސްޓްރޭލިއާ ބައެއް އަންހެނުން، ނާސަރީ ސްކޫލެއްގައި އުޅޭ ފިރިހެން ކުއްޖެއްގެ ބޯ ހުންނަ ވަރަށް، ބޯ ތުނިކޮށް ކޮށާފައި ހުރެއެވެ. ނަމަވެސް ރާއްޖޭގައި އަންހެނަކު އެހެން ބޯ ކޮށައިގެން ނުކުމެއްޖެއްޔާ ''ގުރައިދޫ'' އަށް ފޮނުވާލަންޖެހޭ މީހެއް ކަމަށް ބުނާނެއެވެ.\nފިރިހެނުން މުދިލުން ހުއްދަ ނުވާ އަނެއް ސަބަބަކީ އެއީ މި އަދާ ޖެހެންދެންވެސް މުސްލިމުން، ކުރި ކަމަކަށް ނުވާ ކަމެވެ. މިވީ ސާދަ ޤަރުނުގައިވެސް މުސްލިމުން ދެކުނީ، ކަންފަތުގައި މުދިލައި، ކަރުގައި ފަށް އަޅައި، ނޭފަތުގައި އެސް ޖަހަނީ އަންހެނުން ކަމަށެވެ. މައިކަލް ޖެކްސަން ނުވަތަ، އަމީތާބު ކަންފަތުގައި މުދިލާފައި ލަވައަކުން ނުވަތަ ފިލްމަކުން ފެނިގެން، ޅަ ވިސްނުމެއްގެ ވެރި މުސްލިމް ފިރިހެން ކުއްޖެއް އެކަން ނަކަލު ކޮށްގެން ރަށުގައި އުޅޭ ހައްކަ މީހުން ކަންފަތުގައި މުދި ލިއަސް އެއީ އަދި، 1 ބިލިއަން މުސްލިމުންގެ ކުރާ ކަމަކަށް ނުވާނެއެވެ. އަދި އަހަރެމެންގެ ދެ ލައްކަ ފަންސާސް ހާސް މީހުން ކުރާ ކަމަކަށްވެސް ނުވާނެއެވެ.\nކޮންމެ ބަޔަކަށްވެސް އެބަޔަކު އުޅޭ ވަކިގޮތެއް ލިބިގެންވެއެވެ. ވަކި އާދަކާދަތަކެއް، ލިބިގެންވެއެވެ. ޣައިރު މުސްލިމުން ނަކަލު ނުކުރުމަށް މި ދީން އަންގަނީ، ސަބަބުތަކެއް ނެތިއެއް ނޫނެވެ. އެންމެ މުހިއްމު އެއް ސަބަބަކީ، ބޭރު ފުށުން ނަކަލު ކުރުމަކީ އެއީ ހިތުގައި ލޯބި އުފެދޭނެ ކަމެކެވެ. ހިތުގައި ލޯބި އުފެދުމަކީ އެ މީހުން އުޅެނީ އެއީ އެންމެ މޮޅުގޮތް ކަމަށް ހީ ކުރުވާނެ ކަމެކެވެ. އެ ގޮތަށް ބަދަލުވާން ހިތް އެދުންވެރި ކުރުވާނެ ކަމެކެވެ. ބައެއް ފަހަރު ކަންތައް ނިމޭނީ އަމިއްލަ ޘަޤާފަތާ ޢަޤީދާ ދޫކޮށްލައިގެންނެވެ.\nއިސްލާމް ދީން ބޭނުންވަނީ އަހަރެމެން މުސްލިމުން، އަހަރެމެންގެ އަމިއްލަ ޝަޚްޞިއްޔަތެއް ލިބިގެންވާ، ސިޔާސީ ގޮތުންނާ ފިކުރީ ގޮތުން، ޘަޤާފީ ގޮތުންނާ އިޤްތިޞާދީ ގޮތުން، އަދި އަދަބާ ފަންނުގެ ދާއިރާއިގައިވެސް، ޣައިރު މުސްލިމުންނާ ތަފާތު ބަޔަކަށް ވުމަށެވެވެ. ފިރިހެނުން ފިރިހެނުންގެ ގޮތުގައި އަންހެނުން އަންހެނުންގެ ގޮތުގައި ތިބުމަށެވެ. ތާކުން ތާކު ނުޖެހޭ ''ފެޝަނަކާ'' ހެދި ހުޅުމުގެ ބަދަލުގައި ހަރުދަނާ، މުޖްތަމަޢުގައި އަގު ހުރި، މީހުން ނަފްރަތު ނުކުރާ ޒުވާނުންނަށް ވުމަށެވެ.


Bomeh Gohvvaalaane Kamuge Inzaareh! ބޮމެއް ގޮއްވާލާނެ ކަމުގެ އިންޒާރެއް! – Huvadhoo News Bomeh Gohvvaalaane Kamuge Inzaareh! Huvadhoo News\nބޮމެއް ގޮއްވާލާނެ ކަމުގެ އިންޒާރެއް!\nމާލޭގައި ހުންނަ ނޫރު މިސްކިތުގެ ފުރަތަމަ ފަންގިފިލާގައި ހުރި ތަނބެއްގައި ލިޔެފައިވާ އިންޒާރު\nރާއްޖޭގައި ބޮމެއް ގޮއްވާލާނެ ކަމަށް ބުނެ ބަޔަކު އިންޒާރު ދީފިއެވެ.\nމާލޭގައި ހުންނަ ނޫރު މިސްކިތުގެ ފުރަތަމަ ފަންގިފިލާގައި ހުރި ތަނބެއްގައި ލިޔެފައިވާ އިންޒާރުގައި ވަނީ މިތަނަށް ގަދަވާނީ ”ބަންގާޅީން“ ކަމަށާއި، ހަދާނީ އެމީހުން ބޭނުން ގޮތެއް ކަމަށެވެ.\n”ވަރަށް އަވަހަށް ބޮމެއް ގޮއްވާލާނަން، ދިވެހި ގައުމު ސުންނާފަތި ކޮއްލާނަން“\nއެކަމާ ގުޅޭ ގޮތުން ފުލުހުންގެ މީޑިއާ އޮފިޝަލު ވިދާޅުވީ، މި މައްސަލައާ ގުޅިގެން ބަލަންޖެހޭ ކަންކަން ފުލުހުން ބަލަމުން ގެންދާ ކަމަށެވެ. ނޫރު މިސްކިތުގެ ތަނބެއްގައި އެފަދަ އިންޒާރުތަކެއް ލިއެފައިވުމާ ގުޅިގެން އެ ތަން ބަންދުކޮށް، އެސަރަހައްދުގައި ފުލުހުން ވެސް ހަރަކާތްތެރިވިއެވެ. އެހެން ނަމަވެސް މި ކަމާއި ގުޅިގެން އެއްވެސް މީހަކު ހައްޔަރު ކޮށްފައިވާ ކަމުގެ މައުލޫމާތެއް އަދި ނުލިބެއެވެ.\nމިދިޔަ ޖުލައި މަހުގެ9ވަނަ ދުވަހު، މުލީއާގެ ކައިރިއަށް ގޮސް އަތުގައި އޮތް ފޮއްޓެއްގައި އޮތް ބޮމެއް ގޮއްވާލާނެ ކަމަށް ބުނެވެސް ބަޔަކު އިންޒާރު ދީފައި ވެއެވެ. މީގެ އިތުރުން މިދިޔަ މެއި މަހުގެ6ވަނަ ދުވަހު ބާރުގަދަ އައިއީޑީއެއް ގޮއްވާލައިގެން ކުރީގެ ރައީސް މުހައްމަދު ނަޝީދަށް ދިން ހަމަލާގެ މައްސަލަ އަދިވެސް ދަނީ ބަލަމުންނެވެ. އަދި އެ މައްސަލައިގައި4މީހެއްގެ މައްޗަށް މިހާރު ވަނީ ދައުވާ ކޮށްފައެވެ.


SunOnline: Addu Bondi, Badhaleh naana Meeru Raha!\nއައްޑޫ ބޮނޑި، ބަދަލެއް ނާންނަ މީރު ރަހަ!\nމިޙްނާ ނާސިހު 14 Aug 2019, 12:11\nރާއްޖޭގެ އެކި އަތޮޅުތައް އަދި ވަކިވަކި ރަށްތައް އެކި ކަންކަމަށް ހާއްސަވެ އެވެ. މިގޮތުން، ދިއްގަރު ރިހާކުރާއި، ގައްދޫ ކުނާވިޔުމާއި، ތޮއްޑޫ ކަރާއާއި، ތުޅާދޫގެ ލިޔެލާޖެހުން ފަދަ އެތައް ކަމެކެވެ.\nމި ލިސްޓުގައި އައްޑޫ ހިމަނައިފިނަމަ ގައިމުވެސް ހިމެނޭނެ އެއްކަމަކީ 'އައްޑޫ ބޮނޑި' އެވެ. އައްޑޫ ބޮޑީގައި އެ ހުންނަ ކުލައެއް، ރަހައެއް، އަސަރެއް ރާއްޖޭގެ އެހެން އެއްވެސް ތާކުން ނުލިބޭނެއޭ އެ ބުނަނީ ހަމަ ތެދެއްކަން މިފަހަރު ސަން ރަށަށް ޓީމަށްވެސް އެނގިއްޖެ އެވެ.\nއައްޑޫގެ ކޮންމެ ރަށެއްގައިވެސް ބޮނޑިހަދަން ދަންނަ އެކަންކުރާ އެތައް ބަޔަކު އެބަތިއްބެވެ. މިގޮތުން ބޮނޑިހަދާ މަންޒަރާއި އެކު އިންޓަވިއު ދީފައިވަނީ އައްޑޫމީދޫ، "އާކުރި" ގޭގެ އާއިޝަތު މުހައްމަދެވެ. އާންމު ނަމުންނަމަ އެންމެނަށްވެސް އެނގޭނީ، އިސްމެހެލާގެ ދައްތައޭ ބުނުމުންނެވެ.\nއާއިޝަތު މުހައްމަދު ބުނާގޮތުން އޭނާ ބޮނޑި ހަދާތާ މިހާރު ގާތްގަނޑަކާށް 40 ހަކަށް އަހަރު ވެދާނެ އެވެ. އާކުރިގޭ އުނދޯލީގައި ނިކަން ހަމަޖެހިލައިގެން އިނދެ އަހަރެމެންނަށް އިންޓަވިއު ދެމުން ދައްތަ ބުނީ އައްޑޫ ބޮނޑި ހަމަ އެހެން ރަށްރަށުގެ ބޮނޑިއާ 'ހާސް ބައި' ތަފާތު ވާނެ ކަމަށެވެ. ޒަމާނާ އެކު ބޮނޑި ހެދުމަށް ބައެއް ބަދަލުތައް އައި ނަމަވެސް ހަގީގީ އައްޑޫ ބޮނޑީގެ ރަހަ ހުރީ ހަމައެގޮތުގަ އެވެ. އެހެން ވީމާ، އައިސްތު މުހައްމަދުގެ އައްޑޫ ބޮނޑީގެ ރެސިޕީ ބަލައިލާށެވެ.\nތިން ރަށަކުން އައްޑޫއަށް ދިޔަނަމަ އަންގަން އެދެފި\nސިވިލް އޭވިއޭޝަން އޮތޯރިޓީ\nފްލައިން ސްކޫލް ޖޫރިމަނާ ކުރީ 35،000 އިން


Dhaulathun edhunee Shareeai nimendhen Passport hifehettumah, Haveeru ithuru Adu ehumeh baavanee – adduLIVE\nDec 06, 2021, 10:50 އަބްދުﷲ ޔާމީން\nޝަރީއަތް ނިމެންދެން، ކުރީގެ ރައީސް އަބްދުﷲ ޔާމީންގެ ޕާސްޕޯޓް ހިފެހެއްޓުމަށް ދައުލަތުން އެދިފިއެވެ.\nޔާމީން ފުރުން މަނާކޮށް ހަތް ދުވަހުގެ އަމުރެއް ކޯޓުން ނެރެފައި އޮތްއިރު މިއަދު ބާއްވާފައިވަނީ، މިކަމާ ގުޅިގެން ބޭއްވި އަޑުއެހުމެކެވެ.\nމިއަދުގެ އަޑުއެހުމުގައި ވާހަކަ ދައްކަމުން ޕީޖީގެ ވަކީލް ޝާމާ ނަސީރު ވިދާޅުވީ، ޔާމީންގެ ޕާސްޕޯޓް ހިފެހެއްޓުމުގެ އަމުރެއް ނެރުމަށް އެދިފައިވަނީ ޖިނާއީ އިޖުރާއަތުގެ ގާނޫނުގެ 75 ވަނަ މާއްދާގެ (ރ)ގައި ބުނާ ކަންކަން މިމައްސަލައިގައި ފުރިހަމަވާކަމަށް ދައުލަތުން ދެކޭތީ ކަމަށެވެ. އެގޮތުން ދައުވާ އުފުލާފައިވާ މައްސަލައިގައި އެކަށީގެންވާ ހެކި ކޯޓަށް ހުށަހަޅާފައިވާކަމަށެވެ.\nޔާމީން ފިލާފާނެ ކަމަށް ބެލެވޭ ނުކުތާއާ ގުޅިގެން ދައުލަތުން ހަވާލާ ދީފައިވަނީ ސުޕްރީމް ކޯޓުގެ 2021 ވަނަ އަހަރުގެ އަށްވަނަ ގަޒިއްޔާއަށެވެ. ދައުލަތުން ބުނެފައިވަނީ އެ ގަޒިއްޔާގެ 24 ވަނަ ނުކުތާގައި، ފިލާފާނެ ކަމަށް ބެލެވުން ފުރިހަމަވުމުގައި ފަނޑިޔާރު ވަޒަންކުރަންވާނެ ކަންކަން ބަޔާންކޮށްފައިވާކަމަށެވެ. އެގޮތުން އެކުގައި ކުށްކޮށްފައިވާ މީހުން ފިލައިފައިވާނަމަ އެކަމަށް ބަލަންޖެހޭނެ ކަމަށް ސުޕްރީމް ކޯޓުގެ ގަޒިއްޔާގައި ފާހަގަކޮށްފައިވާކަން ފާހަގަކޮށް ޕީޖީގެ ވަކީލް ވިދާޅުވީ އެމްއެމްޕީއާރްސީގެ ހިޔާނާތުގެ މައްސަލައިގައި ހިމެނޭ އަހުމަދު އަދީބު ފިލަން އުޅެފައިވާކަމަށާއި، އަދި އެކަމާ ގުޅިގެން ފިޔަވަޅުވެސް އެޅިކަމަށެވެ. ސުޕްރީމް ކޯޓުގެ ގަޒިއްޔާއާ ހަވާލާދީ ޕީޖީގެ ވަކީލް އިތުރަށް ވިދާޅުވީ ޔާމީނަކީ ބޭރުގައި އުޅުމުގެ މާލީ ތަނަވަސްކަން ހުރިމީހެއްކަމަށާއި، އޭނާގެ އެކައުންޓް ސްޓޭޓްމެންޓްސް ހުށަހަޅާފައިވާކަމަށެވެ.\nޕީޖީގެ ވަކީލް އެދިފައިވަނީ ޝަރީއަތް ނިމެންދެން ޔާމީންގެ ޕާސްޕޯޓް ހިފެހެއްޓުމުގެ އަމުރެއް ނެރެދިނުމަށެވެ.\nޕީޖީ ވަކީލްގެ ވާހަކައަށްފަހު ޔާމީންގެ ވަކީލް އަބްދުﷲ ޝިޔާޒް ވާހަކަ ދައްކަވަމުން ވިދާޅުވީ، ފުރުން މަނާކުރުމުގެ އަމުރު ނެރުމަށް އެދި ހުށަހަޅާފައިވާ ފޯމު ލިބިފައިވަނީ މިއަދު ކޯޓަށް އައުމުން ކަމަށާއި، މައްސަލަ ދިރާސާކުރުމަށް ވަގުތު ބޭނުންވާކަމަށެވެ. އެހެންނަމަވެސް ޕީޖީގެ ވަކީލްވަނީ މައްސަލައިގައި އާވާހަކަތަކެއް ނެތްކަމަށް ވިދާޅުވެ މިއަދުވެސް މައްސަލައިގައި ޖަވާބުދާރީ ވެވޭނެކަމަށް ދެކޭކަމަށް ވިދާޅުވެފައެވެ.\nއެވާހަކައަށް ރައްދު ދެއްވާ ޔާމީންގެ ވަކީލް ޑރ. މުހައްމަދު ޖަމީލް އަހުމަދު ވިދާޅުވީ ޤާނޫނުއަސާސީގައި ބުނާ ހަމަހަމަ ފުރުަތު ލިބެންޖެހޭ ކަމަށާއި، އަދި އެކަށީގެންވާ ވަގުތު ލިބެންޖެހޭކަމަށެވެ. އެހެންކަމުން މައްސަލަ ދިރާސާކުރުމަށް ދެ ހަފްތާގެ މުއްދަތެއް ދިނުމަށް ޖަމީލް އެދިވަޑައިގަތެވެ. އެހެންނަމަވެސް ޕީޖީގެ ވަކީލް ވަނީ އެވާހަކައަށް ރައްދުދީ، މިއީ ފުރުންމަނާ ކުރުމުގެ އަމުރާ ގުޅިގެން ބޭއްވޭ އަޑުއެހުމެއްކަން ކުރިން އެންގުނު ކަމަށާއި، އަދި މި މައްސަލައިގައި މިއަދު ގޮތެއް ނިންމަވައިދިނުމަށް އެދޭކަމަށެވެ.\nމިއަދުގެ އަޑުއެހުމުގައި ވާހަކަ ދެއްކުމަށްލިބުނު ފުރުސަތުގައި ޔާމީން ވިދާޅުވީ، އޭނާ ފިލަންއުޅޭކަމަށް ބުނެ ފުލުހުން ކުރަނީ ވަރަށްބޮޑު ތުހުމަތެއް ކަމަށެވެ. އެހެންކަމުން އެކަމާ ގުޅިގެން ވަކީލުންނާއެކު ދިރާސާކުރުމަށް ވަގުތު ބޭނުންވާކަމަށް ޔާމީން ވިދާޅުވިއެވެ.\nމިމައްސަލަ ބައްލަވާ ކްރިމިނަލް ކޯޓުގެ އިސްގާޒީ އަހުމަދު ޝަކީލް ވިދާޅުވީ މިއަދު4ޖަހާއިރު މިމައްސަލައިގައި ގޮތެއް ނިންމުމަށް އަޑުއެހުމެއް ބާއްވާނެކަމަށާއި، އެހެންކަމުން އެވަގުތަށް ޖަވާބު ދިނުމަށް ތައްޔާރުވެގެން އައުމަށެވެ.\nކުރީގެ ރައީސް އަބްދުﷲ ޔާމީންގެ ޕާސްޕޯޓް ހިފަހައްޓާފައިވަނީ ރ. ފުއްގިރި މައްސަލައާ ގުޅިގެންނެވެ.\nރައީސް ޔާމީން ކްރިމިނަލް ކޯޓު އެމްއެމްޕީއާރުސީ ހިޔާނާތް ޝަރުއީ ދާއިރާ


Fushidhigaa in maalee manfaa hoadhi mahsaige thahugeeg fuluhun fashaifi – Iru\nފުށިދިއްގާއިން މާލީ މަންފާ ހޯދި މައްސަލައިގެ ތަހުގީގު ފުލުހުން ފަށައިފި\nފުށިދިއްގާގެ ބެލެނިވެރިކަމުގެ މައްސަލަ ކޯޓްގައި ހިނގަމުން ދަނިކޮށް އެ ރަށުން ބަޔަކު މާލީ މަންފާ ހޯދާ މައްސަލައާ ގުޅިގެން ފުލުހުންނާއި، ޓޫރިޒަމް މިނިސްޓްރީގެ ޓީމެއް އެ ރަށަށް އަރާ ބަލަންޖެހޭ ބެލުންތައް ވަނީ ބަލާފައެވެ.\n“އެރަށައް މިއަދު ފުލުހުން ދިޔައިރު ތިބީ ދެ ބިދޭސީ ފިރިހެނުން އެކަނި. ދެ މީހުންގެވެސް ރަސްމީ އެއްވެސް ލިޔުމެއް ނެތް. މީގެ ތެރެއިން އެކަކީ ގަވާއިދާ ޚިލާފަށް ފިލައިގެން އުޅޭ ބިދޭސީ އެއް ކަމަށް އިމިގްރޭޝަނަށް ރިޕޯޓްކޮށްފައިވާ މީހެއް. ދެވަނަ މީހަކީވެސް އިމިގްރޭޝަން ގާނޫނާ ޚިލާފަށް އުޅޭ މީހެއް.” ފުލުހުން ބުންޏެވެ.\n“މި މައްސަލައާއި ގުޅުންހުރި ބައެއް ލިޔެކިޔުންތައް ފުލުހުންގެ ބެލުމުގެ ދަށައް ގެނެސްފައިވޭ.” ފުލުހުން ބުންޏެވެ.\nނަމަވެސް މީގެ އަހަރުތަކެއް ކުރިން ފެށިގެން އެ ރަށް ވަރުވާއަށް ގެންގުޅުނު ފަރާތުން ދަނީ އެ ރަށައް ފަތުރުވެރިން ގެނެސް މާލީ މަންފާ ހޯދަމުންނެވެ. ފުށިދިއްގާގެ ބެލެނިވެރިކަން ހޯދަން ތިން ޕާޓީއަކުން މަސައްކަތް ކުރަމުންދާއިރު، އެ މައްސަލަ އޮތީ އަދިވެސް ކޯޓްގަ އެވެ. މިރަށަށް ވެފައި އޮތް ގޮތެއް ސަރުކާރަކަށް މުޅީން ސާފެއް ނުވެއެވެ.\nރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން އެ ރަށް ވިއްކާލި ދެ ކުންފުނިން ވަނީ ދައުލަތަށް ފައިސާ ދައްކާފަ އެވެ. އެ ދެ ކުންފުނިން ދެއްކި ފައިސާއަށް އެއިން ކުންފުންޏަލަށް ރަށެއް ވެސް އަދި އެއްވެސް ބަދަލެއް ލިބިފައެއް ނެތެވެ. އެއާ ހިލާފަށް އެހެން ފަރާތަކުން ގެންދަނީ ރަށުގައި ދެ ބިދޭސީއަކު ބައިތިއްބައިގެން މާލީ މަންފާ ހޯދަމުންނެވެ.\nޕިކްނިކް އައިލެންޑެއް ނުވަތަ ރިސޯޓެއްގެ ގޮތުގައި މީގެ އަހަރެއްހާ ދުވަސް ކުރިން ފެށިގެން އެ ރަށުން އެމީހުން ގެންދަނީ މާލީ މަންފާ ހޯދަމުންނެވެ.


Thaareehee badhalah: Bodu Mohamed ge Yasir\nތާރީހީ ބަދަލަށް: ބޮޑު މުހައްމަދުގެ ޔާސިރު\nމުޅި އުތުރުގެ ރައްޔިތުން "ހީރޯ"އެއްގެ ގޮތުގައި ސިފަ ކުރާ ހދ. ކުޅުދުއްފުށީ ބޮޑު މުހައްމަދު ކަލޭފާނަށް ދީފައިވަނީ ހާއްސަ ގަދަރަކާއި ލޯތްބެކެވެ. އޭނާއަކީ މާލޭގައި ގާއިމްވެފައި އޮތް ސަރުކާރެއް ސިއްސުވާލި ވަރުގަދަ ސިޔާސީ އެކްޓިވިސްޓެކެވެ. އުތުރުގެ ރައްޔިތުންނަށް ހައްގު މިންވަރު ހޯދައިދޭން މާލޭގެ މުޅި ފަޅު ދޯނި ފަހަރުން ފުރާލެއްވި މޭސްތެރިއެކެވެ. އެ މޭސްތެރިކަމުގެ ތެރެއިން މިފަހަރު ތާރީހީ ބޮޑު ބަދަލަކަށް ނުކުމެ ހުންނެވީ ބޮޑު މުހައްމަދުގެ މުނި ކާފަ ދަރި އެވެ.\nރާއްޖޭގެ ބަރުލަމާނީ ހަޔާތަށް އެތައް އަހަރެއް ވެގެން ހިނގައްޖެ އެވެ. ރައްޔިތުންގެ ގެ ކަމަށްވާ ރައްޔިތުންގެ މަޖިލީހުގައި ތަފާތު އެކިއެކި ބޭފުޅުންތައް ދައުރުތައް ވެސް ފުރުއްވައިފި އެވެ. އެކަމަކު، މިއަދާ ހަމައަށް ވެސް ނުފުދި އޮތް ކަމެއް އޮތެވެ. އެއީ ކުޅުދުއްފުއްޓަށް ނިސްބަތްވާ، ރަށަށް އުފަން މެންބަރަކު މިވީ ތާރީހުގައި ވެސް ނެތުމެވެ. ހދ. އަތޮޅަށް ދެ ގޮނޑި މަޖިލީހުގައި ހުރިއިރު ވެސް އެ ގޮނޑިތަކުގައި އޭރު ތިއްބެވީ އޭރުގެ ސަރުކާރުގެ ނުފޫޒު ގަދަ ބޭބޭފުޅުންނެވެ. އެއަށްފަހު ކުޅުދުއްފުއްޓަށް ހާއްސަ ދެ ގޮނޑި ލިބުނުތާ 10 އަހަރުވީއިރު ވެސް ތިއްބެވީ އެހެން ހިސާބުތަކުގެ ބޭފުޅުންނެވެ.\nއެކަން ބަދަލުކުރަން، އާބާދީ އާއި ތަރައްގީގެ ގޮތުން ވާދަވެރި އެހެން ރަށްރަށްތަކާ ފައިތިލަ ހަމަ ކުރަން މި ފަހަރުގެ ރައްޔިތުންގެ މަޖިލީހުގެ އިންތިހާބަށް ދިމާކޮށް ކުޅުދުއްފުށީ ޒުވާނުން ފެށީ ވަރުގަދަ ކެމްޕެއިނެކެވެ. "ރަށު މީހާ ރަށަށް" ކެމްޕެއިނެކެވެ. ސޯޝަލް މީޑިއާގައި ފެށި އެ ކެމްޕެއިންގެ ބިރަށް އެކަމުގައި އެންމެ އަޑުގަދަކޮށްލި ރަށުގެ އުތުރު ދާއިރާއަށް ބޭރުން ބޭފުޅަކަށް ކުރިމަތިލައްވަން ވެސް ނުކުރުނެވެ. އެކަމުގެ އެންމެ އިސް ސަފުގައި ހުންނެވި ފަރާތަކީ މިހާރު އެ ދާއިރާގެ މެންބަރު ޔާސިރު އަބްދުލް ލަތީފެވެ.\nޔާސިރު، ޒުވާނުންތަކަކާ ބައްދަލު ކުރައްވަނީ --\n"އަޅުގަނޑުމެން ޒުވާނުން ކޮޅެއް އެއްވެލާފަ ވިސްނީ، މިކަން މީހުންގެ ސަމާލު ކަމަށް ގެނެސް ކެމްޕެއިނަށް ތާއީދު ހޯދޭނެ ގޮތެއް، އެއް ރެއިން ސޯޝަލް މީޑިއާގައި ކެމްޕެއިން ފެށީ، އޭރު ހުރީ މަޖިލީހަށް ކުރިމަތިލާން ނިންމައިގެނެއް ވެސް ނޫން، ބޭނުންވީ ރަށު މީހަކު ގެންދަން، އެވީ ވަރަށް ކާމިޔާބު ކެމްޕެއިނަކަށް، ރަށުގެ ގިނަ ޒުވާނުންގެ ވިސްނުން ހުރި ގޮތް އެ ހިސާބުން ސާފުވި، ހުރިހާ އެންމެން ކަހަލަ ގޮތަކަށް ބުނީ ރަށު މީހާ ރަށަށް ކަމަށް،" ސިޔާސީ ހަރަކާތްތަކުގައި އޭރު އެއްގޮތަކަށް ވެސް ނޫޅުއްވާ ޔާސިރު ވިދާޅުވި އެވެ.\nކެމްޕެއިން ފެށުމާއެކު ކެމްޕެއިން އޮތީ ކާމިޔާބުވެފަ އެވެ. އުތުރު ދާއިރާއިން ކޮންމެ ގޮތެއްގައި ވެސް މަޖިލީހަށް ދާނީ ރަށު ދަރިއެއްކަން ކަށަވަރުވީ އެވެ. އެ ހިސާބުން އެމްޑީޕީގެ ޕްރައިމަރީގައި ވާދަ ކުރައްވަން ޔާސިރު ނިންމެވީ އެވެ. އަލަށް ސިޔާސީ މައިދާނުގައި ފިޔަވަޅު އެޅި ޔާސިރު، ޕްރައިމަރީ ކާމިޔާބުކުރީ ވެސް ބޮޑު ތާއީދަކުންނެވެ. ފޯރިގަދަ މަޖިލިސް ކެމްޕެއިނަކަށްފަހު ގޮނޑި ކާމިޔާބު ކުރެއްވީ އަދި އެއަށްވުރެ ބޮޑު ތާއިދާއެކު އެވެ. އެއާއެކު ކުޅުދުއްފުށީގެ ތާރީހީ ބޮޑު ބަދަލަށް ޔާސިރު ނުކުންނެވީ އެވެ. މިހާރު އެއީ ކުޅުދުއްފުށީ އުތުރު ދާއިރާގެ މެންބަރެވެ.\nޔާސިރު މަޖިލީހުގައި ވަކާލާތު ކުރައްވަނީ --\n"ވަރަށް ބޮޑަށް ފާޑުކިޔުން ވެސް އަމާޒުވި ކަމެއް ކުޅުދުއްފުށި ކަހަލަ ބޮޑު ރަށަކުން ހާއްސަކޮށް ކީއްވެގެންހޭ މިހާ ދުވަސްވީއިރުގަ، ކުޅުދުއްފުށީގެ ގާބިލް ދަރިއަކު ހަމަ ނެތީ ހެއްޔޭ މިކަމާ ކުރިމަތިލާން ކެރޭ، އަޅުގަނޑުމެންނާ ދިމާއަށް ވެސް ހަމަ ގިނަ ފަރާތްތަކުން ބުނޭ ޔާސިރުމެން ކީއްހޭ ތިކުރަނީ، އެކަމަކު އަޅުގަނޑުގެ ހިޔާލު ތަފާތު، ކުޅުދުއްފުށީގައި ގާބިލް ކެރޭ ބައިވަރު ދަރިން އެބަ ތިބި، އެކަމަކު މި ޕްލޭން ކުރެވިފަ އޮތް އެއްޗެއް، ކުޅުދުއްފުށީގެ މީހުން އަޔަ ނުދޭން ވެގެން، އޭގެ ސަބަބުތައް ވެސް ހުންނާނެ، އަޅުގަނޑުމެންނަކީ އެހާ ގަޔަށް ދޫބައެއް ނޫން، ކުޅުދުއްފުށީ ޒުވާނުންނަށް ނުކުރިގެނެއް ނޫން، ހަމަ އަޔަ ނުދޭން އެކި ލެވެލްތަކުގައި އެކި މަސައްކަތް ކުރެވިފަ ހުރީ، މިއަދު އޭތި ބްރޭކް ކޮށްފަ މި ނުކުންނަނީ،" ޔާސިރު ވިދާޅުވި އެވެ.\nމީގެކުރިން 1940 ގެ ތެރޭގައި ވެސް "ބްރޭކް" ކުރީ ހަމަ އެކަމެވެ. ޔާސިރުގެ މަންމަގެ ކާފަ، ބޮޑު މުހައްމަދު ކަލޭފާނު މާލޭގެ ފަޅު، އުތުރުގެ ހުރިހާ ރަށަކުން އުޅަނދުތަކާއެކު ފުރާލީ ބަނޑުހައިހޫނު ކަމުގައި ރައްޔިތުން އުފުލަމުންދިޔަ ވޭންތައް ފިލުވައިދޭށެވެ. ކުޅުދުއްފުށީގެ ހާއްސަކޮށް އުތުރުގެ އަޑު އިއްވުމަށެވެ. އުތުރަށް ބޭނުންވާ ތަރައްގީ އާއި ވަސީލަތްތައް ހޯދުމަށެވެ. މިއަދު ޔާސިރު އެންމެ ފަހުރުވެރިވާ ކަމަކީ މުނި ކާފަ ދައްކައިދިން އެ މަގުގައި، ހަމަ އެ މަސައްކަތުގައި ދެމި ހުންނަން ފުރުސަތު ލިބިފައި އޮތުމެވެ.\nކުޅުދުއްފުށީގެ ރައްޔިތުންނާއެކު ޔާސިރު --\n"އަޅުގަނޑުގެ މުނި ކާފައަކީ ބޮޑު މުހައްމަދު ކަލޭފާނަށްވުމަކީ އެންމެ ފުރަތަމަ ވެސް ޝަރަފެއް، ބޮޑު މުހައްމަދު ކަލޭފާނުގެ ފަރާތުން ފެނިގެން ދިޔަ އެ ހިތްވަރަކީ މިއަދު އަޅުގަނޑުމެން އެންމެން ވެސް ދައްކަން ބޭނުން ވާނެ ހިތްވަރު، މިއަދު މުނި ކާފަ ދަރިއަކަށްވެ ހުރެ އަޅުގަނޑު ދަންނަވަން އަޅުގަނޑުމެންނަކީ ގޮތް ދޫކުރާނެ ބައެއް ނޫންކަން، މުނި ކާފަގެ ލެގަސީ ދަމަހައްޓަން ވަރަށް މަސައްކަތް ކުރާނަން،" ކުޅުދުއްފުށީ ކަސްޓަމްސްގެ އިންޗާޖްގެ މަގާމުގައި މީގެކުރިން ހުންނެވި ޔާސިރު ވިދާޅުވި އެވެ.\nޔާސިރު ވިދާޅުވީ މާލެ ނޫން އެހެން ސަރަހައްދުތަކަށް ހައްގު މިންވަރު ނުލިބޭ ކަމުގެ ވާހަކައަކީ މީގެ އެތައް ޒަމާނަކުން ފެށިގެން ވެސް މިއަދާ ހަމައަށް ވެސް ދެކެވޭ ވާހަކައެއް ކަމަށެވެ. ބޭނުން ވަނީ އެކަން ބަދަލުކޮށް، ހުރިހާ ރައްޔިތުންނަށް ވެސް ހައްގު މިންވަރު ހޯދައިދިނުން ކަމަށެވެ. ޔާސިރުގެ ކެމްޕެއިންގައި ވެސް އެންމެ ބޮޑަށް ބޭނުން ކުރެއްވި ޝިއާރަކީ "ހައްގު މިންވަރު ހޯދައިދޭނެ" ކަމަށެވެ. އެކަމުގައި ވަކާލާތު ކުރެއްވުމުގައި މަޖިލީހުގައި ހުންނަވާނެ ކަމަށް އޭނާ ވިދާޅުވި އެވެ.\nކުޅުދުއްފުށީ އުތުރު ދާއިރާގެ މެންބަރު ޔާސިރު އަބްދުލް ލަތީފް އަވަސްއަށް އިންޓަވިއު ދެއްވަނީ --\n"ކުޅުދުއްފުށީ ރައްޔިތުންނަކީ އަބަދުވެސް ކަންކަން ހާސިލް ކުރުމަށް އަބަދުވެސް އެކީގައި މަސައްކަތް ކުރި ބައެއް، ސިޔާސީ ކަންތައްތަކާ ހެދި ހަމަނުޖެހުން އުފައްދާ ބައެއް ނޫން އަޅުގަނޑުމެންނަކީ، އަޅުގަނޑުމެންނަކީ އެއަށްވުރެ މާ ހަމަޖެހިގެން ރަށުގަ ދިރިއުޅެން ބޭނުންވާ ބައެއް، އެހެންވީމަ އަޅުގަނޑުމެން ކަންކަން ހާސިލް ކުރަން ބޭނުންވާ އިރުގައި އަޅުގަނޑުމެން އެކައްޗެއް ކިޔައިގެން ތިބުމަކީ އެންމެ ފައިދާާވާނެ ގޮތް،" ޔާސިރު ވިދާޅުވި އެވެ.\nރައްޔިތުންގެ މަޖިލިސް ކުޅުދުއްފުށި


SunOnline: Spanish League: Reyge match in ves evvaruve Barcelona ge feshun goahun goahah\nރޭގެ މެޗުން ވެސް އެއްވަރުވެ ބާސެލޯނާގެ ފެށުން ގޯހުން ގޯހަށް\nޢަބްދުﷲ އައިމަން 01 Sep 2019, 11:51\nބާސެލޯނާއާއި އޮސަސޫނާ ރޭ ބައްދަލު ކުރި މެޗުގެ ތެރެއިން ބާސާގެ ފޯވާޑް އެންޓޮއިން ގްރީޒްމަން --- ފޮޓޯ// ޖޯ ރައިޓް\nބޮޑެތި ގިނަ ބަދަލުތަކާ އެކު މިފަހަރުގެ ލީގަށް ކުރިމަތިލި ބާސެލޯނާއިން ރޭ ކުޅުނު މެޗުން ވެސް އެއްވަރުވެ މީގެން އަހަރަކުވެސް އެ ޓީމު ސީޒަންގެ ފެށުން ގޯސް ނުވާ ދަރަޖައަކަށް ގޮސްފި އެވެ.\nބާސެލޯނާގެ ތާރީހުގައި އެންމެ ކާމިޔާބު ކޯޗު ޕެޕް ގާޑިއޯލާ އެ ޓީމާ ހަވާލުވި ފުރަތަމަ ސީޒަނަށްފަހު މިފަހުން ލީގުގެ ފެށުން އެ ޓީމުން އެންމެ ގޯސްކޮށް މި ސީޒަނުގައި ފަށާފައިވާ އިރު ރޭ ކުޅުނު މެޗުން އެ ޓީމު އެއްވަރުވީ އޮސަސޫނާ ގާތުންނެވެ. އެ މެޗުން ޕޮސިޓިވް ބައެއް ކަންކަން ފާހަގަވި ނަމަވެސް ޖުމްލަކޮށް ބާސެލޯނާގެ ފަރާތުން ފެނުނީ ދަށް ކުޅުމެކެވެ.\nރަށުން ބޭރުގައި ރޭ ކުޅުނު އެ މެޗުގައި ފުރަތަމައިން ގޯލު ޖަހައި ލީޑު ނެގީ އޮސަސޫނާއިންނެވެ. ރޮބާޓޯ ޓޮރޭޒް ފޮނުވާލި ބާރު ވޮލީ ގޯލަށް އަމާޒުކޮށްލައި ބާސެލޯނާގެ ގޯލު އެ ޓީމުން ފޫ އަޅުވާލި އިރު ބާސެލޯނާގެ ޑިފެންސް އޮތީ ރޫޅިފަ އެވެ. ގޯލަށް ފަހު ވެސް އޮސަސޫނާއިން ހައި ޕްރެސްގައި ކުޅުމުން ބާސެލޯނާއަށް މާ ގިނަ އިރު ބޯޅަ ހިފެހެއްޓޭ ގޮތް ވަނީ ނުވެފަ އެވެ.\nބާސެލޯނާގެ ކެޕްޓަން ލިއޮނެލް މެސީއާއި ޓީމުގެ ސްޓަރައިކަރު ލުއިސް ސުއަރޭޒް އަނިޔާގެ ސަބަބުން ރޭގެ މެޗުގައި ކުޅެފައި ނުވާ އިރު ޓީމުގެ އެޓޭކަށް މާ އެދެވޭ ކުޅުމެއް ދެއްކިފައެއް ނުވެ އެވެ. ފުރަތަމަ ހާފުގައި ގޯލަށް އަމާޒުކޮށް އެއްވެސް ބޯޅައެއް ބާސެލޯނާއަށް ފޮނުވާލެވިފައި ނުވާ އިރު އޮސަސޫނާއިން ވަނީ ބާސެލޯނާގެ ކީޕަރު ޓާ ސްޓެގަންއަށް ބާރު ބޮޑު ކޮށްފަ އެވެ.\nދެވަނަ ހާފަށް ބަދަލުތަކަކާ އެކު ބާސެލޯނާއިން ނުކުތް އިރު އެ ޓީމަށް ނަތީޖާ ހަމަހަމަ ކޮށްދިނީ އެންމެ 16 އަހަރުގެ އަންސޫ ފަޓީ އެވެ. އެ ގޯލާ އެކު އޭނާ ވެގެން ގޮސްފައި ވަނީ ބާސެލޯނާގެ ތާރީހުގައި ވެސް ގޯލު ޖެހި އެންމެ ޒުވާން ކުޅުންތެރިޔާއަށެވެ. އަދި މުޅި ސްޕެނިޝް ލީގުގައި ވެސް ގޯލު ޖެހި ތިންވަނައަށް އެންމެ ޒުވާން ކުޅުންތެރިޔާގެ ޝަރަފު ވެސް އޭނާއަށް ވަނީ ލިބިފަ އެވެ.\nފަޓީގެ ގޯލާ އެކު ބާސެލޯނާއިން ގޭމުގެ ތެރެއަށް ވަދެ އެ ޓީމުގެ ރަސްމީ ކުޅުން ކުޅެވޭތޯ މަސައްކަތް ކުރި އެވެ. އެގޮތުން އެ ޓީމުން ކުރި މަސައްކަތުން ބަދަލު ކުޅުންތެރިއެއްގެ ގޮތުގައި ނުކުތް އާތުރް މެލޯ ވަނީ ގޯލެއް ޖަހައި މެޗުގައި ފުރަތަމަ ފަހަރަށް ބާސެލޯނާއަށް ލީޑު ނަގައިދީފަ އެވެ. މިއީ އޭނާ ބާސެލޯނާއަށް ބަދަލުވި ފަހުން ޖެހި ފުރަތަމަ ގޯލެވެ.\nއާތުރުގެ ގޯލާ އެކު ބާސެލޯނާއިން އުންމީދު އާ ކުރި ނަމަވެސް މެޗު ނިމެން ކުޑަ ވަގުތު ކޮޅަކަށް ވެފައި ވަނިކޮށް އެ ޓީމުގެ ހިތްތައް ފުނޑު ފުނޑުވެގެން ދިޔައީ ޖެރާޑް ޕީކޭ އޭރިއާ ތެރެއިން ބޯޅައިގައި އަތުން ޖެއްސި ކަމަށް ނިންމާ ރެފްރީ އިދިކޮޅު ޓީމަށް ދިން ޕެނަލްޓީންނެވެ.\nއެ ޕެނަލްޓީ ގޯލުގެ ތެރެއަށް ވައްދާލައި އޮސަސޫނާއިން ވަނީ ނަތީޖާ ހަމަހަމަކޮށްފަ އެވެ.\nރޭގެ މެޗުގެ ނަތީޖާއާ އެކު ބާސެލޯނާ މިވަގުތު ތާވަލުގެ ހަތް ވަނައިގައި އޮތީ ކުޅުނު ތިން މެޗުން ލިބުނު ހަތަރު ޕޮއިންޓާ އެކު އެވެ.


Aslu Manma Fenunee 70 Aharu Fahun - Vaguthu\nއަސްލު މަންމަ ފެނުނީ 70 އަހަރު ފަހުން\nއުމުރުން 73 އަހަރުގެ އަންހެނަކު، އޭނާގެ އަސްލު މަންމަ ހޯދައިފިއެވެ. އުފަންވީތަނުން ބަޔަކު އެޑޮޕްޓް ކޮށްފައިވާ މި އަންހެން މީހާ، އޭނާގެ މަންމަ ހޯދުމަށް ގިނަ މަސައްކަތްތަކެއް ކޮށްފައިވެއެވެ.\nއަޔަލެންޑުގެ ޑަބްލިން އަށް ނިސްބަތްވާ ޕައުލައިން ޖޯންސް، އޭނާގެ އަސްލު މަންމައާ މިހާރު ބައްދަލުވެފައިވާއިރު، މަންމަގެ އުމުރުން މިހާރު 94 އަހަރުވަނީ ވެފައެވެ. މަންމަގެ ނަމަތީ ކެތުލީން އެވެ.\nޕައުލައިން ކިޔައިދީފައިވާ ގޮތުން، އޭނާ އެޑޮޕްޓް ކޮށްފައިވަނީ އުފަންވިތާނެހެންނެވެ. ބޫޓު ފޮއްޓަކަށް ލައިގެން ބަޔަކު އޭނާ ގެންގޮސް، އެޑޮޕްޓް ކޮށްގެން ބަލާ ބޮޑު ކުރީއެވެ.\nއޭނާ އިތުރަށް ކިޔައިދީފައިވާ ގޮތުން އަބަދުވެސް އޭނާގެ އަސްލު ނުވަތަ އުފަން މަންމައާމެދުގައި ވިސްނެއެވެ. އެހެންނަމަވެސް، އަސްލު މަންމަ ހޯދުމުގެ ވިސްނުމެއް އޭރަކު ނެތެވެ. މިކަމަށް ބޭނުންވެގެން، މިކަމަށް މަސައްކަތް ފެށީ މީގެ އެންމެ ދެ އަހަރު ކުރިންނެވެ. ފުރަތަމަ ފިޔަވަޅެއްގެ ގޮތުން އޭނާ ކުރި ކަމަކީ ޑީއެންއޭ ޓެސްޓެއް ހެދުމެވެ.\nޑީއެންއޭ ޓެސްޓެއް ހެދުމަށްފަހު އާއިލާގެ ތާރީޚު ދެނެގަތުމުގެ މަސައްކަތް އޭނާ ވަނީ ފަށާފައެވެ.\nމަސައްކަތް ފަށައިގެން ކުރިއަށް ދަނިކޮށް އެންމެ ފުރަތަމަ ފެނުނީ ތިމާގެ ބައެކެވެ. ތިމާގެ މި މީހުންވީ، އޭނާގެ މަންމަ ހޯދުމަށް ކުރަމުންދާ މަސައްކަތަށް ލިބުނު ވަރަށް ބޮޑު ކުރިއެރުމަކަށެވެ. އެއީ، މިދިޔަ އަހަރުގެ ނޮވެމްބަރު މަހުގެ ތެރޭގައެވެ.\nޕައުލައިން ބުނި ގޮތުގައި މަންމަގެ ގާތަށް ދިޔަ ދުވަހު ބިރުގަތްކަމަށެވެ. މަންމައާ އޭނާ ވައްތަރުކަން އަމިއްލައަށް އިހުސާސް ކުރެވުނުކަމަށްވެސް ބުންޏެވެ. އެހެންނަމަވެސް، އޭނާގެ މަންމައަށް އޭނާ އެނގޭވަރުވީ ބައްދަލުވި ތިންވަނަ ބައްދަލުވުމުގެ ތެރެއިންނެވެ. ތިންވަނަ ބައްދަލުވުމުގައި ކާކުކަން އެނގުމުން މަންމަ ހުރީ ވަރަށް އުފާވެފައިކަމަށްވެސް އޭނާ ބުންޏެވެ.\nއެހެންނަމަވެސް، އަދިވެސް ޕައުލައިން އަށް ޖަވާބު ނުލިބޭ ސުވާލުތަކެއް އެބަ ހުއްޓެވެ. އެގޮތުން އޭނާ އެޑޮޕްޓް ކުރީ ކީއްވެގެންކަން އަދިވެސް ނޭނގެއެވެ.\nޖެނުއަރީ 30, 2019 21:20\nދެން ބައްޕަ ކޮބާ؟ ބައްޕަވެސް ހޯދަންވާނެނުން.\nޖެނުއަރީ 31, 2019 00:45


Soadhube aai Adhambe ge Eid handhaan: maa ufaaveri | Mihaaru\nރިޕޯޓް / އީދު ފާހަގަކުރުން\nސޯދުބެ އާއި އާދަމްބެގެ އީދު ހަނދާން؛ މާ އުފާވެރި\nލިޔުންތެރިޔާ ސޯދުބެ: ކުރިން އީދު ފާހަގަކުރުމަކީ އެންމެން އެކުވެ، ފޯރީގައި ކުރާ ކަމެއް ކަމަށް ވިދާޅުވި.\n04 ޖޫން 2019 - 12:02\nހަނދު ހޯދުމަކީ އީދު އުފަލުގެ ފެށުމެވެ. ރޯދަ މަހުގެ 29 ވަނަ ދުވަހުގެ ހަވީރު ރައްޔިތުން އެންމެން އަތިރިމައްޗަށް ޖަމާވާނެ އެވެ. ހަނދު ހޯދާށެވެ. ހަނދު ފެނުމާ އެކު އީދު އިއުލާން ކުރަން ހުޅު ރޯކުރާނެ އެވެ. ކުރިން ހަނދު ފެންނަ ރަށަކަށް، ކައިރި ރަށްރަށުގެ މީހުން ދަތުރު ހަދާފައި "ހަނދު ބަލާ" ވެސް ދެ އެވެ. މޫސުމް ގޯސްވެ ކަނޑު ގަދަ ވެއްޖެ ނަމަ "ހަނދު ހިފައިގެން" ނުދެވި ވެސް ކިތަންމެ ފަހަރަކު މަޑުކުރަން ޖެހި އީދު ނަމާދު ލަސްވެފައި ވެސް އެބަ ހުއްޓެވެ. އެ ރަށަކަށް އީދު ވާނީ "ހަނދު ހިފައިގެން" ދެވުނު އިރަކުންނެވެ.\nމިއީ ސަމާސާ ވާހަކަތަކެއް ނޫނެވެ؛\nމިއީ، ދިވެހި މުދައްރިސް، އަބްދުﷲ ސޯދިގު (ސޯދުބެ) އާއި ޅެންވެރިޔާ އާދަމް އަބްދުއްރަހުމާން (އުތީމު އާދަމްބެ) މެން ފޯރީގައި އީދު ފާހަގަކުރެއްވި އިރު ކަން ހިނގި ގޮތެވެ. ޅެންވެރި ދެ ބޭފުޅުންގެ ސިކުނޑީގައި މިހާރު ވެސް ހުރި ހަނދާންތަކެވެ.\nއޭރު އޮންނަ ގޮތަށް ހަނދު ބެލުމުގެ ފޮނި އިންތިޒާރެއް، އީދު ހުޅެއް، ކެއުމުގެ ބޮޑު ޖާފަތެއް، ފޯރިއެއް ވެސް މިހާރަކު ނެތެއް ނޫން ހެއްޔެވެ؟ މި ސަގާފަތް އުވެމުން ގޮސް ރާއްޖޭގައި އީދު ވެސް މިއޮތީ ޒަމާނީ ވެފަ އެވެ. ދިވެހިންގެ އީދު ފާހަގަކުރުން މިހާރު އޮންނަނީ ދިރިއުޅޭ މާހައުލުން ބޭރުވެލަން ދަތުރަކުން ފުއްދާލުމެވެ. މި ވެސް ދެން ގޮތެކެވެ.\nސޯދުބެ އާއި އާދަމްބެ ގާތުގައި އަހަރެން ހަމައެކަނި އަހާލީ ކުރިން އީދު ފާހަގަކުރުން އޮންނަ ގޮތެވެ. ދެ ބޭފުޅުންގެ ހަނދާނުގައި ހުރި ނުހަނު ގިނަ ހާދިސާތަކުން ޚުލާސާއެއް ކިޔައި ދެއްވި އެވެ. ވާހަކަ ޝައުގުވެރިވެފައި މާ އުފާވެރި އެވެ.\n"ހަނދު ބަލާ" ކުރާ ދަތުރު\nޝައްވާލް މަހުގެ 1 ވަނަ ރޭ ނުވަތަ ހަނދު ފެނިއްޖެ ކަން ކަނޑައަޅަން މިހާރުގެ އިލްމީ ވަސީލަތްތަކެއް ކުރިއަކުން ނުހުރެ އެވެ. ފަލަކީ އިލްމުވެރިންގެ ބަހެއް އެނގޭނެ ގޮތެއް ނޯވެ އެވެ. މާލޭގައި ވެސް ހަނދު ކޮމިޓީ ނުކުމެ އުޅުނީ އަތިރިމައްޗަށެވެ. ކުޑައިރާއި ޒުވާން އުމުރުގެ ބޮޑު ބައެއް ހއ. އުތީމުގައި ހޭދަކުރެއްވި އާދަމްބެމެން ވެސް އޭރު ކުރައްވާ ކަމަކީ ޖަމާއަތް ހަދާފައި ހަނދު ހޯދަން ނުކުތުމެވެ. ހަނދު ހޯދަން ނުކުންނަންވީ ވަގުތާއި ތަން، ސަންގުފުމެ ވެރިން އަންގާނެ އެވެ. އެ ވަގުތަށް ހުސްވެ ރައްޔިތުން އަތިރިމައްޗަށް ދިއުން މަޖުބޫރެވެ.\n"އެ ނުކުންނަ އިރަކު ނޭނގެ ހަނދު ފެންމަތިވާނެ ކަމެއް ނުވަތަ ނޫން ކަމެއް. އެ ދުވަސްވަރު މީހުން ބަލާ މިންގަނޑުތަކެއް ހުރޭ، އެ މީހުން ބުނާނެ، 28 ވިލޭރޭ ފަތިހު އިރުމަތި ފަރާތު އުދަރެހުން ފެނުނު ހަނދެއް ހޯދަން 29 ވަނަ ދުވަހު ހުޅަނގު ފަރާތު އަތިރިމައްޗަށޭ ނުކުންނަން ވާނީ،" އާދަމްބެ ވިދާޅުވި އެވެ.\nއުތީމު އާދަމްބެ: ރަށްރަށުގައި ކުރިން އީދު ފާހަގަކުރުން އޮންނަނީ މިހާރަށް ވުރެން މާ އުފާވެރިކޮށް ކަމަށް ވިދާޅުވި.\nކަރުމައްޗަށް ޖަހައިގެން ހަނދު ފެންނަން ދެން ރައްޔިތު އެންމެން އަތިރިމަތީގައި ތިބެ އެވެ. މަޣުރިބު ނަމާދަށް ދާނީ ވެސް ހަނދު ބަލަން ވަކި ބަޔަކު ބައިތިއްބާފަ އެވެ. އެ މީހުން ނަމާދަށް ދާނީ، ކުރިން ދިޔަ ޖަމާއަތް އެނބުރި ގޮސް، ހަނދު ބެލުމުގެ ކަންތަކާ އަލުން ހަވާލުވުމުންނެވެ. އަވަހަށް ހަނދު ހޯދަން، ރަށް ވަށައިގެން ހިނގާ ބަޔަކު ވެސް ތިބެ އެވެ.\nކުރިން ހަނދު ފެންނަ ރަށަކުން، ކައިރި ރަށްތަކުގެ މީހުންނަށް އަންގަން އޮންނަނީ ވެސް މޮޅު ގޮތެކެވެ. ހިކި ފަނުގައި އަލިފާން ރޯކޮށްފައި އަތިރިމަތީގައި ހޫރަނީ އެވެ. ދެން އަލި ފެންނަ ރަށަކަށް، "ހަނދު ބަލައި" ކައިރި ރަށްތަކުން ދަތުރުކޮށްފައި ދާނެ އެވެ. އެއީ އެ މީހުން ހުޅު ރޯކުރީ ކޮން ސަބަބަކާ ހުރެތޯ ޝައްކެއް ނެތް މިންވަރަށް އަހައި އޮޅުން ފިލުވާށެވެ. ދެން އެނބުރި އަމިއްލަ ރަށަށް އަރަން ޖެހެނީ "އީދު ހަނދު ހިފައިގެން" ކަމަށް ވާތީ އެވެ.\n"ހަނދު ބަލައި ދިޔަ މީހުން ރަށަށް އައިމަ ރައްޔިތުންނަށް ހަބަރު ސާފުވާނީ. ދެން އެވީ އީދު ކުރަން،" އާދަމްބެ ވިދާޅުވި އެވެ.\nހަނދު ބަލަން ނުކުންނަ ރޭ، ރައްޔިތުންނަށް ވެރިން އަންގާ ވަރުގަދަ އެންގުމެއް ވެސް އޮވެ އެވެ. އެއީ އެ ރެއަށް އިރޮއޮއްސި ހަނދު ސާބިތުވެ ނޫނީ އިރު އެރުމުގެ ކުރިން އެއްވެސް ގެއެއްގެ ބަދިގެއިން އަލި ކަމެއް ނުނެރުމެވެ. އެގޮތަށް އަލިކަން ނެރޭ ގެތަކުގެ މީހުންނަށް އަދަބު ދިނުން ވެސް ބައެއް ރަށްރަށުގައި އޮންނަ ކަމަށް ވެ އެވެ.\nހަނދު ފެނުމާ އެކު ބޯކިބާ އަޅައި އީދަށް ތައްޔާރުވާނެ އެވެ. އީދު ނަމާދަށް އާ ހެދުން ލާނެ އެވެ. ހުވަނދުލައި ނަލަ ހެދޭނެ އެވެ. ކެއުމުގެ ވާހަކަ ދެން ދައްކާނެ ކަމެއް ނެތެވެ.\n"މިހާރަށް ވުރެ މާ ބޮޑަށް ވެސް އުފާވެރި އިނގޭތޯ އޭރު އީދު،" މި ޖުމްލައާ އެކު އާދަމްބެގެ އީދު ޚުލާސާ ނިންމާލެއްވި އެވެ.\nމާލޭގައި މާފަންނު ސްޓޭޑިއަމްގައި މިދިޔަ އަހަރު ބޮޑު ޖަމާއަތުގައި އަޟްހާ އީދު ނަމާދު ކުރަނީ.---ފޮޓޯ/މިހާރު\nސޯދުބެގެ އުފާވެރި ހަނދާންތައް\n"އީދު އައީ ހިނިތުންވަމުން، މާމަލުގައި ނަލަ ކުލަ ޖައްސަމުން...."\nއީދުގެ އުފާވެރިކަން ދިވެހިންނަށް އެންމެ ބޮޑަށް އިހްސާސް ކުރެވޭނީ ސޯދުބެގެ މި ޅެމުންނެވެ. އެއީ މަޝްހޫރު ލަވަކިޔުންތެރިޔާ އަބްދުއްހަންނާނު ކިޔާފައިވާ ލަވައެކެވެ. ޓީވީންނާއި ރޭޑިއޯ އިން އީދު ދުވަހު ފޮނުވާ އެންމެ އާންމު ލަވަ އެވެ.\nއީދު ތަޖުރިބާއާ ގުޅޭ ގޮތުން ސުވާލުކުރުމާ އެކު ދެއްވީ އެ ވާހަކަ ދައްކަން ގެއަށް އައުމުގެ ދައުވަތެކެވެ.\nތާރީޚީ ކަންކަމަށް ޝައުގުވެރިކަން ހުންނަ ކުޅިވަރު ލިޔުންތެރިޔާ، މުހައްމަދު ހަމްދޫނާ އެކު ގޮސް ސޯދުބެއާ ބައްދަލުކުރި އިރު، އިންނެވީ ވާހަކަ ކިޔައިދެއްވަން ތައްޔާރަށެވެ. ކުރީގެ ހާދިސާތަކާއި ތަޖުރިބާ ހިއްސާކުރައްވައި ނަސޭހަތް ދެއްވުމަކީ އަޅުގަނޑުމެންނާ ބައްދަލުވާ ކޮންމެ ފަހަރަކު ސޯދުބެ އުފަލުން ކުރައްވާ ކަމެކެވެ. ސޯދުބެގެ މައުލޫމާތުގެ ޚަޒާނާ، ހިފެހެއްޓުމެއް ނެތި ހުޅުއްވައި ދެއްވާނެ އެވެ. އެ މީހަކަށް ވަގުތު އޮތް މިންވަރަކަށް މައުލޫމާތު މުއްސަނދިކުރަންވީ އެވެ.\nގޭގެ ސިޓިން ރޫމުގައި އަތުރާފައި ހުރި ގިނަ ޅެންތަކާއި ލިއުންތަކާއި ވާހަކަތަކުގައި ސިފަކޮށްދީފައިވާ ވަރަށް ވުރެން މާ ގިނަ ވާހަކަ ސޯދުބެ ދެނެވަޑައިގަންނަވާ ކަން ކިޔައިދެއްވާ ޖޯކުތަކުން އެކަނި ވެސް ސާފެވެ. އީދުގެ ސޮފްހާ ސޯދުބެ ފެއްޓެވީ އީދު ކުކުޅުންނެވެ.\nމާލެ އާއި ރަށުގައި ވެސް އީދު ފާހަގަކުރާ ގޮތް ސޯދުބެ ހަނދާނުން ނުފޮހެވެ އެވެ. އުމުރުގެ ބޮޑު ބައި މާލޭގައި ހޭދަކުރެއްވުމާ އެކު ގިނަ ހަނދާންތައް ގުޅިފައި ވަނީ މާލެއާ އެވެ.\nސޯދުބެގެ ހަޔާތުގެ ހަނދާންތަކާ ބެހޭ ފޮތެއް ނެރުމުގެ ހަފުލާގައި ބައިވެރިވެވަޑައިގަންނަވަނީ. --ފޮޓޯ/މިހާރު\nއީދަށް ކުކުޅު ކަތިލުމަކީ، ސޯދުބެ ވިދާޅުވި ގޮތުގައި، ބޮޑު ފޯރިގަނޑެކެވެ. އީދު ވިލޭރެ އާއި އީދު ދުވަހު ހެނދުނު މާލޭގައި އެއް އަޑަކަށް އޮންނަނީ ކުކުޅުތައް ހަޅޭއްފަޅޭއްލެވުމެވެ. އެއް ގެއިން އަނެއް ގެއަށް ދުވެ ކުކުޅު ހިފުމެވެ. ކިތަންމެ ހަނި ދޭތެރެއަކަށް ފިލަން ވަދެ އޮތަސް ފަހަތުން ދުވެ އަތުލާނެ އެވެ.\n"މިހާރު މި ލިބޭ [ފިނިކުރި] ކުކުޅުހެނެއް ނޫން. އޭރު ތިބޭނީ ކަސްރަތުކޮށްގެން، ތިބޭ ސިއްހަތު ރަނގަޅު ކުކުޅު. އެއް ގެއިން އަނެއް ގެޔަށް އުދުހިލާފައި އުޅޭނީ. ކާލަން، އަނގަޔަށް މީރުވާނެ،" ސޯދުބެ ވިދާޅުވި އެވެ.\nއީދު ނަމާދުން ފައިބައިގެން ފުރަތަމަ ކަމަކަށް އޮންނަނީ ކުކުޅު ކަތިލުމެވެ. އޭރު އީދު އައި ކަމަށް ވާނީ ކޮންމެ ގެއެއްގައި ވެސް ކުކުޅެއް ކަތިލުމުންނެވެ.\nކުކުޅު ކަތިލުމުގެ ތެރޭގައި ސޯދުބެމެން ގޭގައި ނިކަން މަޖާ ކަންކަން ވެސް ހިނގި އެވެ. އެއް ފަހަރަކު، ކުކުޅުގެ ކަރު ބުރިކޮށްލަން ހިފަހައްޓައިގެން ހުރި މީހާ އަތްދިއްޔޯއިއޭ ކިޔައި ހަޅޭއްލަވައިގަތުމުން ހޭވެރިކަންވެ ބަލައިލި އިރު ބުރިވެފައި އޮތީ އޭނާގެ އިނގިއްޔެވެ.\n"ﷲ އަކްބަރު ކިޔައި ކަތިލި އިރު ޝަހީދުކޮށްލެވުނީ އެ ކުއްޖާގެ އިނގިލި. ކުކުޅު ތެޅެމުން ތެޅެމުން އެއް ގޭގެ ފުރާޅުމަތިން އަނެއް ގޭގެ ފުރާޅުމަތިން ރައްކާވެއްޖެ. ދެން އެ ދުވަހު އެ ދިމާވީ ކުޑަ ކަމެއް ނޫނޭ. އަނެއްކާ އެއް ގެއިން އަނެއް ގެއަށް ފަހަތުން ދުވެގެން އެ ކުކުޅު ހިފަން ޖެހުނީ،" ސޯދުބެ ވިދާޅުވި އެވެ.\nހެނދުނު ހެނދުނާ އެއް އަޑަކަށް ގޭގެއިން އިވޭނީ، ސޯދުބެ ވިދާޅުވި ގޮތުގައި، ހަވާދު ފުނޑާ އަޑެވެ. ކުކުޅު ރިހަ އަށް ތައްޔާރުވުމެވެ.\nކުކުޅު ކަތިލުމަށް ފަހު ފިރިހެން ގްރޫޕްތަކުގެ ކެއުމުގެ ފޯރި ފެށުނީ އެވެ. ގްރޫޕް ހަދާފައި ގޭގެ އަށް ދާނެ އެވެ. އީދު ބޮނޑިބަތާއި ބޯކިބާތައް ހުންނާނީ ފޮތިފޮތިކޮށް ކާން ތައްޔާރުކޮށްފަ އެވެ. ސޯދުބެމެން ބޮނޑިބަތްކޮޅެއް ނެތް ހެއްޔޭ ގޮވާލާ އިރަށް ތަށިތައްޓަށް އަޅައިގެން ގެނެސްދެނީ ނަން ހުސްކޮށެވެ.\n"ވަރަށް އުފާވެރި ވަގުތުކޮޅެއް އެއީ ދެން. އެއް ގެއިން އަނެއް ގެޔަށް ކާއެއްޗެހި ބަދަލުކުރާނެ. ވަރަށް އެކުވެރިވާނެ،" ސޯދުބެ ވިދާޅުވި އެވެ.\nއެންމެ އަހުވަ ލައްވާލަނީ ގޭގޭގައި ސަލަވާތް ކިޔަވާ މުދިންބެ އަށެވެ. ހުރިހާ ގެތަކެއްގައި ހެން އޭރު ސަލަވާތް ކިޔަވާ އިރު، ކޮންމެ ގެއަކުން ވެސް ކެއުމަކީ މުދިންބެ އަށް މަޖުބޫރު ކަމެކެވެ. ނުކައިފިއްޔާ އެ ގެއަކުން މުދިންބެއާ ދޭތެރޭގައި ވިސްނަފާނެ ގޮތަކާ މެދު އޮންނަ ބިރަކުން ވެސް ސަލާމަތްވެވޭނެ ގޮތެއް ނޯވެ އެވެ.\n"މުދިންބެ ބަނޑު ފުރި، ނުކެވިގެން ދެން ހަދާ ގޮތަކީ ރޯ ފަން ފަތުރައި އޭގެ މަތީގައި ބަނޑުވަތަށް ޖަހައިގެން އޮންނަނީ. ރޯ ފަން މަތީގައި އޮތީމަ ތަންކޮޅެއް އަވަހަށް ކާއެއްޗެހި ހަޖަމުވާނެއޯ. އެހެން އޮއްވާ ވެސް 'މުދިންބޭ އަހަރެންގޭ ސަލަވާތޭ' ބުނާއިރަށް ހަމަ ބުނާނެ، އާ ހިނގާ، ދެވޭތޯ ވާނީ ބަލަން ދޯ، އޭރު ކާއެއްޗެހި މަތިން އަރާވަރުން އުޅޭނީ. އަނެއްކާ ގޮސް އެ ގެއިން ވެސް އެބަ ކައޭ،" ހިނިފުޅުވަޑުވަމުން ބައެއް ހާދިސާތައް ސޯދުބެ ކިޔައިދެއްވި އެވެ.\nބައެއް ގޭގެ އަށް ސަލަވާތް ކިޔަވާން މުދިންބެ ދަނީ، އަނގަ ތެރެއަށް އަތްކޮއްޕައި ހޮޑުލައިގެން ކާއެއްޗެހި ބޭރުކޮށްފަ އެވެ. އެ ވަރުން ވެސް ދޫކޮށެއް ނުލާނެ އެވެ.\nކެއުންތަކަށް ފަހު ކުޅިވަރު ކުޅުމާއި ހާލު ބެލުމާއި އެކުވެރިކަން ބަދަހިކުރުން އޮވެ އެވެ. ފަނުން ބޮޑު މަހާއި ކަކުނިތައް ވިޔެ، ބޮޑު މަސް ބޭނުން ވެސް އޮވެ އެވެ. ސިފަ ވަކި ނުވާ ވަރަށް ގައިގައި ދެލި ހާކައިގެން މާލި ނެރުމާއި އެ ނޫން ވެސް ޝައުގުވެރި އެތައް ކަމެކެވެ.\nސޯދުބެގެ ވާހަކަ ނިންމާލެއްވީ އީދު ހަނދު ބެލުމުގައި ދިމާވި މަޖާ ވާހަކައަކުންނެވެ.\n"[މާލޭގައި] އީދު މިސްކިތް އިމާރާތް ކުރި ތަނާ ކައިރީގައި، މީހަކު ހުރީ އެ މިސްކިތް ބަލަން، ހަދާފައި ހުރިލެއް ރީތި ކަމުން. އެހެން ހުއްޓައި މާލޭގެ ފޯރާ މީހަކު ދަމުން އޭނައާ ދިމާލަށް ބުނެލީ، ތިޔަ އުޅެނީ ކީއް ކުރަން. ތިއުޅެނީ ތީގެ އެއްޗެއް [މިސްކިތެއް] ހަދަން ކަމަށްތަ؟ އޭނަ އަޅައެއް ނުލާ. އެހެން މި ބުނީ ހަނދު ބަލާ ޕާޓީގެ މީހެއް. އޭނާ އަތިރިމަތީގައި ހަނދު ބަލަން ހުއްޓައި އެއްކަލަ މުސްކުޅި ބެ އަށް އޭނާ ފެނިއްޖެ. ގޮސް އޭނާ ކޮއްޓާލާފައި އަހައިފި، ތިޔަ އުޅެނީ ތީގެ އެއްޗެއް ހަދަން ކަމަށް ތަ؟"\nއީދު ފިތުރު އީދު އީދު ފާހަގަކުރުން\n'''ހަނދު ބަލަން ނުކުންނަ ރޭ، ރައްޔިތުންނަށް ވެރިން އަންގާ ވަރުގަދަ އެންގުމެއް ވެސް އޮވެ އެވެ. އެއީ އެ ރެއަށް އިރޮއޮއްސި ހަނދު ސާބިތުވެ ނޫނީ އިރު އެރުމުގެ ކުރިން އެއްވެސް ގެއެއްގެ ބަދިގެއިން އަލި ކަމެއް ނުނެރުމެވެ. އެގޮތަށް އަލިކަން ނެރޭ ގެތަކުގެ މީހުންނަށް އަދަބު ދިނުން ވެސް ބައެއް ރަށްރަށުގައި އޮންނަ ކަމަށް ވެ އެވެ.'' އެ ޒަމާނުގަ ހުދްމުޙްތާރުކަން ހުރި މިންވަރު ވަރަށް ރަނގަޅަށް ދޭހަވޭ.\nއެޒަމާނުގަ މިދެމީހުން އެކަނިތަ ހަނދުބަލަނީ މުޅިރާއްޖޭގަ؟\nކޮމެންޓު2. ޢީދު އަންނަންވާއިރަށް ލިބުނު މިންވަރަކުން އައު ހެދުން ފަހާނެ. ޢީދުނަމާދަށް މީސްމީހުން ފިރިހެން ދަރިންނާއެކު މިސްކިތަށް ދާއިރު ރަށުތެރެއިން ދުވާނީ ހުވަނދުގެ މީރުވަސް. ޢީދުދުވަހަކީ އެކުވެރިކަން އާލާކޮށް ޢާއިލީ ގުޅުން ވަރުގަދަކޮށްދޭ ދުވަހެއް. ބޮޑެތި މީހުންނާއި ކުޑަކުދިން ތަފާތު ކުޅިވަރުތައް ކުޅޭނެ. މަންޑި، ކުއްލި، ތިންމުގޯލި، ސުވާ، ދުވުން، ދަފިނެގުން، ލަނގިރިޖެހުން، ތިންފައި ރޭސް، ފަލިރޭސް، ފެތުން ފަދަ ކުޅިވަރު ކުޅޭނެ. އަދިވެސް ބައިވަރު.\nކޮމެންޓު 1. އަހަރެމެން ބޮޑެތިވެގެން އައިއިރު އަމިއްލަ ރަށުގައިވެސް ވަރަށް ފޯރި ހުންނަ ކަމެއް ހަނދު ބެލުމަކީ. ރަށުގެ ކުދި ބޮޑުން ގުރޫޕު ގުރޫޕަށް ނިކުންނާނެ ހަނދު ހޯދަން ރަށުގެ ހުޅަނގުފަރާތަށް. ހުޅަނގުފަރާތުގައި ހުންނަ ބޮޑެތި ގަސްގަހަށާއި ރުއްރުކަށް ވެސް އަރާނެ އެކަމުގައި. ލިބުނު މިންވަރަކުން ކޮންމެ ގެއަކުވެސް މީރު ކާއެއްޗެތި ހަދާނެ. ގޭގެއަށް ކާއެއްޗެތި ގެންދާނެ. ގޭގެއަށް ޒިޔާރަތް ކުރާނެ. ފުރަތަމަ ޢާއިލީ ގޭގެއަށް. އެއަށްފަހު ރައްޓެހިންގެ ގެޔަށް.\nމިހުރިހާކަމެއް ހަލާކުވެތިޔައީ ކިހިނެތްވެބާ. އައި ވެރިއެއްގެ ސަބަބުންބާ!!!. މާލެ ހަލާކުވީ ކީއްވެބާ! އައި ވެރިއެއްގެ ސަބަބުންބާ!!. މިހިރީ މިހާރު ކުރަންވެއްޖެ ސުވާލުތައް.\nއޭރު އަހަރުމެން ނަށް ދޭނީ ކުކުޅުގެ ކަރު ސާޅިސް ދުވަސް ނުވަނީސް ކުކުޅު ކާން ލިބޭނޭ ކިޔާފަ އަހަރުމެން ސާޅީސް ނުވަނިސް ކުކުޅު ކާހިތުން އެ ކަރަކާ ހިފަން ތިއްބާ ބޮޑެތިމަސް ކޮޅު ކާލަނީ ބޮޑަށް ތިބޭމީހުން. ސޮލަވާތް ކިޔަވާ މުދިންބެ ނުނިޔަތެއްލާފާނެތީ ކުކުޅުގެ ކުރަނޑިއާ މޭ ކޮޅުވެސް އަހަރުމެންނަކަށް ލައްވައެއް ނުލާނެ. މިހާރު އަމިއްލަ އަށް ގަނެގެން ކާލެވޭ ވަރުވީއިރު ޑޮކްޓަރު މަނާ ހަނޑުލާ ހަކުރާ ފުށައް ދަންދެން\nމިހާރު ދެން ތިދުވަހް ނާންނާނެ. 1979ގައި އުފަންވީ މީހެއްކަމުން އަހަންނަށްވެސް ރާއްޖޭގެ ތިކަހަލަ ބައެއް ކަންކަން ހަނދާން ހުރުމުގެ ނަސީބު އެބަހުރި. އެކަމަކު މިހާރު އަހަރުމެންގެ ކާބަފައިންނަކީ އެއްވެސް ބައެއް ނޫން. ގޮތަކަށް ފިޔަވަޅެއް އަޅަލެވުނަސް އެބަ ބުނޭ ތީ ބިދުއައެކޭ. ހަރާމްކަމެކޭ.\nކޮންމެ އީދުދުވަހަކު ސޯދުބެ އަރާނެ ނޫހަށް.....\nގޮންމުށުގެ ބާރުން އަތޮޅުވެރިކަން ކުރުމަކީ ޢީދު އުފަލާއި ބީރެއްޓެހިކަމެއް ކަމަށް ދަންނަވަން\nމަގޭ ދެކުދިން ކަމަކީ ގުހިންގާ މީހުނާ ގޭ އެންމެން ގަޔައް ކުލަޖެހުން ދެތިން ބޮންދުންގަޔައްވެސް އެޖަހައިފި ހައެއްކަ ފުޅި ކުލަހުސް ވެއްޖެ ރަށުތެރޭގަ ކުލަ ނެތް ގެޔެއް ކުއްޖެއް ބޮޑެއްނެތް މުޅި ރަށުގެ ބިންގަންޑު މިވަނީ އެކިކުލަތަކުން ޖަރީވެފަ ހީވަނީ އިންޑިޔާގެ ދީވާލީއެއް ފާހަގަ ކުރާހެން ކިތައްމެނުރުހުނަސް މިނޫން ގޮތެއް ދެން ނެތީއެވެ.


އަނދިރި ހަޔާތް – Esfiya\nހަޤީޤީ ކުރުވާހަކަ ލޯބި 12 hours ago\nމިއީ ދުނިޔެއެވެ. އެއްބަޔަކު އުފަލުގައި ދުވަސްތަށް ގުނަމުން ދާއިރު، އަނެއްބަޔަކު ދަނީ ހިތާމައިގެ ކަރުނަ އޮހޮރަމުންނެވެ. ކިތަންމެ އުފަލެއްގައި އުޅެމުންދިޔަ ނަމަވެސް މާދަމާ ކަޅު އަނދިރި ގަނޑެއްގެ ތެރެއަށް ހަޔާތް ވެއްޓިދާނެއެވެ. މިއީ ދުނިޔޭގެ އާދައެވެ. އެހެން ނޫންތޯއެވެ؟\nކައިވެންޏެއްގެ ބިންގާ އެޅޭނެ ދުވަހަކަށް ކޮންމެ އަންހެނަކުވެސް މާދަމާއަށް ޓަކައި ދެކޭނެ ކުލަނުވާ ހުވަފެންތަކެއް ހުންނާނެއެވެ. މިހުވަފެންތަކުގައި ކުލަ ޖެއްސުމަށްޓަކައި، ދިރިއުޅުން ބިނާކުރުމަށް ދިމާވާ ކޮންމެ ތޫފާނެއްގައި ދިރިއުޅުމުގެ ނައު އެއްމަންޒިލަކަށް ދަތުރުކުރުމަށްޓަކައި ދެމަފިރީންގެ ހިއްސާ އެއްވަރަކަށް ބޭނުންވާނެއެވެ. މިވައުދުގެ މަތީގައި މީގެ 12 އަހަރުކުރީން އަހަރެންގެ އަލަތު ފިރިމީހާ އާއި އެކުގައިވީމެވެ.\nއަހަރެންގެ އުމުރުން 23 އަހަރުގައި ޖަހާލެވުނު އަލަތު ކައިވެނީގެ ގޮށް ވެގެން ދިޔައީ އަހަރެންގެ ހަޔާތުގެ ސަފްޙާތައް އަނދިރިވުމަށް ދިއްލާލެވުނު ހުޅުކޮޅަކަށެވެ. ނަމަވެސް މިއަނދިރިކަމުން މިއަދު އަހަރެން ނުކުތުމަށްޓަކައި އަޅާލާ ކޮންމެ ފައިތިލަ އަކާއި އެކުގައި އަހަރެންގެ ހިތްވަރާއި ފަންވަރު ގެއްލިގެންދަނީ އަހަރެންގެ ފަސްބައިގާ ހިފައި އެލިގަންނަ އަހަރެންގެ ދިރިއުޅުމުގެ ހަމައެކަނި އުންމީދު ކަމުގައިވާ އަހަރެންގެ 03 ދަރިންނެވެ.\nކައިވެނީގެ ފުރަތަމަ ކޮޅުގައި ފިރިމީހާގެ ފަރާތުން ނުހަނު ލޯތްބާއި ހަމްދަރުދީ އަދި އަޅާލުން ލިބެމުން ދިޔައެވެ. ނަމަވެސް ދުވަސްތައް މާޒީއާއި އެކުވަމުން ދިޔަ ހަލުވި ކަމާއި އެކުގައި މިގުޅުމަށް ބަދަލު އަންނަން ފެށިއެވެ. އުފާވެރި ކަމުގެ ހުޅުކޮޅު ނިވި، ހަޔާތް އަނދިރިވެއްޖެއެވެ. ހިތާމައިގެ ކޮޅެއްވެސްނެތެވެ. ދެމަފިރީން ދެމެދުގައި ޖެހޭ ކުދިކުދި ކުނިތައް، ކުނިގޮނޑުތަކަށް ބަދަލުވަމުން ދިޔައެވެ. ދިމާވާ ކޮންމެ މައްސަލައެއްގެ ހައްލަކަށް އަތް އިސްކުރެވެން ފެށިއެވެ. ފިރިމީހާ ހިލޭ އަންހެނުންނާއި އެކުގައި ވަގުތު ހޭދަކުރަން ފެށިއެވެ. އަހަރެންގެ މައްސަލައަކީ ކޮބާތޯ ތަކުރާރުކޮށް ފިރިމީހާ އާއި ކުރެވުނު ސުވާލުތަކުގެ ޖަވާބުގައި ހަޑިހުތުރު ބަސްތަކުން އަހަރެން ކަސްތޮޅު އަޅުވާލައެވެ. ބޮލުގެ އިސްތަށިގަނޑުގައި ހިފާ ތަޅުންމައްޗަށް ވައްޓާލައި އަތުންނާއި ފައިން އަހަރެންގެ ގައިގެ އެތަންމިތަނުގައި ތަޅާ ލިބިފައިވާ އަނިޔާގެ ލަކުނުތައް ގައިގެ އެތަންމިތަނުގައި ލާފައި މިހާރުވެސް އެބަހުއްޓެވެ. ބޭރުފުށުން ފެންނަށް ހުންނަ ލަކުނު ފިލި ކަމުގައި ވިޔަސް، ހިތުގައި ލެވޭ ލަކުނުތަށް ފިލާނެ ހެއްޔެވެ؟\nބަލިވެ އިންނަދުވަސްވަރުގައި ފިރިމީހާގެ އަޅާލުމާއި ލޯބި ނުލިބޭ ތަނުގައި އަހަރެން ވިހެއުމުންވެސް ފިރިމީހާގެ ފަރާތުން މިފަދަ އެއްވެސް ކަމެއް ނުފެނެއެވެ. އަހަރެންގެ 03 ކުދީންވެސް ފިރިމީހާ ފެނުމުން ބިރުން ތުރުތުރުލައެވެ. އެކުދީންނާއި ލޯބިކޮށްލާ ވާހަކަދައްކާ ހެދުމީ ފިރމީހާގެ ”ސްޓައިލް“ އެއް ނޫނެވެ. އަހަރެން މިކަމާއި ފިރިމީހާ އާއި ވާހަކަ ދެކެވޭ ކޮންމެފަހަރަކު ދަރީން ބަލަންޖެހޭނީ ކުދިންގެ މަންމަ ކަމަށާއި ދަރީން ބެލުމަކީ ފިރިމީހާ ކުރަންޖެހޭ ކަމެއް ނޫންކަމަށާއި، ބައްޕަގެ ޒިންމާއަކީ ފައިސާ ހޯދުންކަމަށް ބުނެއެވެ. އަހަރެންގެ 03 ކުދިންނަކީވެސް ވަރަށް ބަސްއަހާ ބަސްމަދު ކުދިންނެވެ. ފިރިމީހާ އަހަރެންނާއި ޒުވާބުކޮށް ހަޅޭލަވާއިރު ކުދީންގެ ކުރިމަތީގައި ވެސް މިފަދަ އަމަލުތައް ހިންގާ ހަދައެވެ.\nމިއަދަކީވެސް އެހެންދުވަސްތަކެކޭވެސް އެއްފަދަ އާދައިގެ ދުވަހެކެވެ. ފިރިމީހާގެ ޙަބަރެއްނުވެ 06 މަސްދުވަސް ފާއިތުވެ ދިޔަފަހުން އޭނާ ގެއަށް އައުމުން އެކަމާއި އަހަރެން ސުވާލުކުރީ ލިބިދާނެ ޒަޙަމަކަށް ނުބަލައެވެ. ފިރިމީހާގެ ޖަވާބުގައި ބެހޭކަމެއް ނޫންކަމަށް ބުނެ ބޮލުގެ އިސްތަށިގަނޑުގައި ހިފާފައި ތަޅުންމައްޗަށް ކޮއްޕާލިއެވެ. އަހަރެން ތަޅުންމައްޗަށް ވެއްޓުމުން ފިރިމީހާގެ ފައިން އަހެރެންގެ ބުރަކަށީގައި އެތައްފަހަރަކު ޖެހިއެވެ. އަދި އަހަރެންގެ ކަރުގައި ހިފާފައި ސިޓިންގ ރޫމްގައި ހުރި ސޯފާއެއްގެ މައްޗަށް ވައްޓާލިއެވެ. ފިރިމީހާ އަހަންނަށް ކުރަމުން އައި އަނިޔާތައް ފެންނަ ހިސާބުގައި ބަލަހައްޓައިގެން ފިރިމީހާގެ މަންމަ ސިޓިންގރޫމްގައި ގޮނޑިއެއްގައި އިށީންދެއިނެވެ. އަހަންނަށް ލިބެމުން އައި ވޭންތަކުން ބާރަށް ރޯންފެށުނެވެ. އަހަންނަށް އަނިޔާ ނުކުރާށޭ ކިޔާ ފިރިމީހާގެ ފައިބުޑުގައި ބޮސްދިނީމެވެ. ކުއްލިއަކަށް ގޭގެ ދޮރުގައި ޓަކިދޭންފެށިއެވެ. ”މިއީ ފުލުހުންނޭ، ދޮރުހުޅުވާށޭ“ ކިޔައި ދޮރުގައި ތަޅަންފެށިތާ އިރުކޮޅެއްފަހުން ފިރިމީހާ އަހަރެންގެ ކަރުން އޭނާގެ އަތްދޫކޮށްލައި ދޮރު ހުޅުވުމާއި އެކުގައި ފުލުހުންގެ 05 މީހުން ގޭތެރެއަށް ވަނެވެ. އަހަރެން ބޭއިޚްތިޔާރުގައި ދުވެފައި ގޮސް އެތަނުން ފުލުހެއްގެ ދެފައިގާ ހިފުމަށްފަހުގައި އަހަރެން ސަލާމަތްކޮށްދިނުމަށް އެދުނީމެވެ.\nފުލުހުން ފިރިމީހާ ބިޑި އަޅުވައި ފުލުހުންގެ ބެލުމުގެ ދަށަށް ގެންދިޔައެވެ. ހަމައެވަގުތުގައި ކޮޓަރީގައި ތިބި 03 ކުދީން ނުކުމެ ބާރަށް ރޯންފެށިއެވެ. އެކުދީންގެ ބައްޕައަށް ގޮވަންފެށިއެވެ. މައްސަލައިގެ ތަޙްޤީޤަށް ފުލުހުންގެ އިދާރާއަށް ހާޞިރުކޮށް މައްސަލަ އާއި ގުޅިގެން ސުވާލުކުރުމުން އަހަރެންގެ ދިރިއުޅުމުގެ މިހާދިޘާ ކިޔައިދިނީމެވެ.\nނަމަވެސް، އަހަރެންގެ ދަރީންނާއި އަހަރެންވެސް ފިރިމީހާއަށް ދެރަގޮތެއްވާކަށް ނޭދެމެވެ. އަދިވެސް އެދެނީ ސުލްހައަށެވެ. އެއީ އަހަރެންގެ ދަރީންނަށްޓަކައެވެ. ދަރީންގެ ލޮލުން މިއަދު އޮހޮރެމުން އައި ކަރުނައަކީ އެކުދީންގެ ބައްޕައަށްޓަކައި އެކުދިން ވާލޯތްބެވެ. އަދި ކިޔެއްހެއްޔެ؟ އެއީ އަހަރެންގެ އަނދިރިވި ޙަޔާތުގެ ކުރިމަގަށް އަހަރެން ދެކޭ ފޮނި އުއް މީދުވެސްމެއެވެ.\nނޯޓު: މިއީ ހަގީގީ ހާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ.\nހަޤީޤީ ކުރުވާހަކަ March 29, 2018


Cycle eh hoadhumuge Furusathaa eku STO in Nippon Paint Ramadan Baazaaru Fashaifi - AO News\nސައިކަލެއް ހޯދުމުގެ ފުރުސަތާއެކު އެސްޓީއޯ އިން ނިޕޯން ޕެއިންޓު ރަމަޟާން ބާޒާރު ފަށައިފި\nސައިކަލެއް ހޯދުމުގެ ފުރުސަތާއެކު އެސްޓީއޯ އިން ނިޕޯން ޕެއިންޓު ރަމަޟާން ބާޒާރު ފަށައިފިއެވެ.\nއެސްޓީއޯ ކޮންސްޓްރަކްޝަން ސޮލިއުޝަނުން މިއަހަރުގެ ރަމަޟާންް މަހާއި ދިމާކޮށްްކުރިއަށްގެންދާ މި ޕްރޮމޯޝަން އިފްތިތާހު ކޮށްދެއްވީ އެސްޓީއޯގެ ސީއީއޯ އަދި އެމްޑީ ހުސެން އަމްރު މުހައްމަދު ރަޝާދެވެ.\nމިއަދުން ފެށިގެން އޭޕްރިލް 30 ގެ ނިޔަލަށް މި ޕްރޮމޯޝަން ކުރިއަށްދާނީ އެސްޓީއޯ ނިޕޯން ޝޯރޫމް އަދި އެސްޓީއޯ ހުޅުމާލެ ފިހާރައިގައެވެ. މި ޕްރޮމޯޝަން ގައި ކުލައާއި ދަވާދު ގަންނަ ފަރާތްތަކަށް 20 އިންސައްތައާއި ހަމައަށް ޑިސްކައުންޓް ލިބޭނެއެވެ. މިއީ ކުލައާއި ދަވާދު ގަންނަ ފަރާތްތަކަށް ޚާއްސަކޮށްގެން ކުރިއަށް ގެންދާ ޕްރޮމޯޝަނެކެވެ.\nމިޕްރޮމޯޝަން ހިނގަމުންދާ އިރު، ޕެއިންޓް އައިޓަމް ގަންނަ ފަރާތްތަކަށް ޚާއްސަކޮށްގެން ލަކީޑްރޯއެއްގައި ބައިވެރިވުމުގެ ފުރުސަތު ހުޅުވާލާފައިވާ އިރު، 1000 ރުފިޔާގެ ކޮންމެ ވިޔަފާރިއަކަށް ޑިޖިޓަލް ކޫޕަނެއް ލިބޭނެއެވެ.\nޕްރޮމޯޝަން ނިމުމުން ނަސީބުވެރި ފަރާތެއް ހޮވައި، އެ ފަރާތަށް ޝީޝާގެ ސްކޫޕީ ކުލަބް 12 ގެ ސައިކަލެއް ލިބޭނެއެވެ. އަދި މި ޕްރޮމޯޝަންގައި އަދިވެސް އިތުރު އަގު ހުރި އިނާމްތަކެއް ވެސް ދިނުމަށްވަނީ ހަމަޖެހިފައެވެ.\nއެސްޓީއޯއިން އެތައް އަހަރެއް ކުރިން މާކެޓް ކުރަމުން އަންނަ ނިޕޯން ޕެއިންޓަކީ ރާއްޖޭގެ ގިނަ ބައެއްގެ އިތުބާރު ލިބި، މަގްބޫލުކަން ހޯދާފައިވާ ބްރޭންޑެކެވެ. މިހާރު ނިޕޯން ޝޯވ ރޫމް ހުންނާނީ އަމީނީ މަގުގައި ހުންނަ އެސްޓީއޯ ކޮންސްޓްރަކްޝަން ވެއަރހައުސް އިމާރާތުގައެވެ.


Mifaharu NahooStyle eh noon! Ingilaabeh genna varuge filmeh!\nމިފަހަރު ނަހޫސްޓައިލެއް ނޫން! އިންގިލާބެއް ގެންނަ ވަރުގެ ފިލްމެއް!\nނަހުލާ: އޭނާ ބުނަނީ ކުރިއަށް އޮތީ އިންގިލާބެއް ކަމަށް.\nއެއްގޮތަކަށް ވެސް "ނަހޫސްޓައިލެއް" ނޫނެވެ. އެކަމަކު މިއީ ވާހަކަ ލިޔުންތެރިޔަކުން ކާމިޔާބު ފިލްމު ޑައިރެކްޓަރަކަށް އަދި މިހާރު އަމިއްލަ ސްޓޫޑިއޯއެއްގެ ދަށުގައި ފިލްމު އުފައްދަމުން އަންނަ ފާތިމަތު ނަހުލާގެ އާ ފިލްމުގެ ވާހަކަ އެވެ.\nއެ ފިލްމަކަށް ކިޔަނީ "4426" އެވެ. ނުވަތަ "ފޯފޯޓޫސިކްސް" އެވެ.\nމިއީ ލޯބީގެ ރަހަތަކެއް ވެސް އޭގައި ހިމެނޭ ބިރުވެރި ފިލްމެކެވެ. ނަހުލާ ބުނަނީ އަހަރުތަކެއްގެ މެދުކެނޑުމަކަށް ފަހު ދިވެހި ސިނަމާ އަށް އެނބުރި އަންނައިރު އޭނާ ބޭނުންވަނީ ސިނަމާ ހޯލަށް ވެރިވެފައި އޮތް ފަޅުކަން ފިލުވައިދެވޭ ވަރުގެ އިންގިލާބެއް ގެންނަން ކަމަށެވެ. އާންމުކޮށް ގެނެސްދޭ "ނަހޫސްޓައިލް" ދޫކޮށް އާ ސްޓައިލަކަށް ނުވަތަ ނަހުލާ އަށް އާ ސްޓައިލަކަށް މި ފިލްމު އުފައްދަނީ ވެސް އެ ސަބަބާ ހެދި ކަމަށެވެ.\n"އެނބުރި އައިސް އަލުން ފަށާއިރު ދެން ބޭނުންވީ އާ ގޮތެއް، އާ ސްޓައިލެއް، އިންގިލާބެއް ގެންނަން މިފަހަރު. އިރާދަކުރެއްވިއްޔާމު، ބިރުވެރި ފިލްމު ހަނދާން ނުނެތޭވަރުގެ ފިލްމަކަށް މި ފިލްމު ހަދާނަން. ކުރިން ބޭނުންކުރަނީ ރޮއްވާލުމެއް ނޫން. މިފަހަރު ބޭނުންވަނީ ފިތްކަނޑުވާލަން،" އަންނަ މާޗް މަހު އަމަލީ މަސައްކަތް ފެށުމަށް ހަމަޖެހިފައިވާ ފިލްމާ ބެހޭ ގޮތުން ވާހަކަ ދައްކަމުން ނަހުލާ ބުންޏެވެ.\nއޭނާ އެންމެފަހުން ޑައިރެކްޓްކޮށް ބެލުންތެރިންނާ ހަމަ އަށް ގެނެސްދިން ފިލްމަކީ 2009 ވަނަ އަހަރުގެ އޮލިމްޕަސް ރިކޯޑްތައް މުގުރާލި "ޔޫސުފް" އެވެ. އެއަށް ފަހު މި ފިލްމު ވެގެންދާނީ އޭނާ ޑައިރެކްޓްކުރާ ފުރަތަމަ ފިލްމަށެވެ. ނަމަވެސް މިފަހަރު ޑައިރެކްޓަރުގެ ގޮނޑި ހިއްސާކުރަނީ ނަހުލާ އެކަންޏެއް ނޫނެވެ.\nޑާކް ރެއިންގެ ފިލްމުތަކުގައި ޓެކްނިކަލް ގިނަ މަސައްކަތްތަކެއް ކުރާ ކަމަށް ފާހަގަކުރޭ ވަކިން ހާއްސަކޮށް ވިޝުއަލް އިފެކްޓްސް އާއި ކެމެރާގެ މަސައްކަތްތަކުން ފާހަގަކުރެވޭ ސިނާން އަކީ ނަހުލާއާ އެކު މި ފިލްމު ޑައިރެކްޓްކުރުގައި ބައިވެރިވާ އަނެއް ހުނަރުވެރިޔާ އެވެ. އެހެންވީމަ މިހައި ހިސާބުން ވެސް ނަހުލާ މި ތައްޔާރުވަނީ އާދައިގެ ފިލްމަކަށް ނޫންކަން އެބަ އެނގެއެއް ނޫން ހެއްޔެވެ؟\nއެއްގޮތަކަށް ވެސް އާދައިގެ ފިލްމެއް ނޫން!\nހަގީގަތަކީ މި ފިލްމެއްގައި ނަހުލާ މީގެ ކުރިން ގެނެސްދީފައިވާ ލޯބީގެ އަސަރުގަދަ، ނުވަތަ ރޮއެރޮއެ ދެ ލޯ ވެއްޓޭ ފެންވަރުގެ މަންޒަރުތަކެއް އެއްގޮތަކަށް ވެސް ހިމެނުމަށް ރާވާފައިނުވާ ކަމެވެ. "ކަލާޔާނުލާ" އާއި "ޒުލޭހާ" އަދި "ޔޫސުފް" ފަދަ އަސަރުގަދަ ނުވަތަ ހިތާމަވެރި ލޯބީގެ ވާހަކައެއް މީގައި ނެތެވެ.\nސަމާސާކުރާ މީހަކު ބުނާނީ ނަހުލާ މިފަހަރު އުފައްދަން އުޅެނީ ކަރާޓޭ ފިލްމެކޭ އެވެ. އެހާ ވެސް އޭނާގެ މި ފިލްމެއް ކުރީގެ "ނަހޫސްޓައިލް" ތަކާ ތަވާތުވާނެތީ އެވެ.\n"މި ފިލްމުގައި ޕްލޭތަކާ އެއްޗެހި އަންނާނެ. ފައިޓް ސީންސްތައް ވެސް އަންނާނެ. މިހެންވީމަ ފިލްމަށް ތައްޔާރުވުމުގެ ގޮތުން ޓްރެއިނިން ވެސް ހައްދަން ޖެހޭ. އަނެއްކޮޅުން ފިލްމު ޝޫޓްކުރާނީ ހަ ބުރީގެ އިމާރާތެއްގައި. މުޅި ތަނުގައި އެއްކޮށް ސެޓް ހަދަން އެބަޖެހޭ،" ނަހުލާ ބުންޏެވެ.\n"މިވަރުގެ ބޮޑު މަސައްކަތެއްގައި އަޅުގަނޑާ އެކު އެހެން މީހަކު ބޮޑު ރޯލެއް އަދާކޮށްގެން ނޫން ގޮތަކަށް އަޅުގަނޑު ބޭނުންވާ އެއްޗެއް ނުނެރެވޭނެ. ދެން އަޅުގަނޑުގެ މިހާރު ކުޑަކުއްޖަކު ވެސް އޮތީމަ މުޅި ޕްރޮޖެކްޓްގެ 100 ޕަސެންޓް ބެލެހެއްޓުން އެއީ ނުކުރެވޭނެ ކަމެއް."\nނަހުލާ ބުނީ ފިލްމަށް އިތުރު ޑައިރެކްޓަރަކު ހަމަޖައްސާފައި ވަނީ ފިލްމުގެ ބޮޑުކަމާއި އޭގެ މުހިންމުކަން ވެސް ބޮޑުވުމުން ކަމަށެވެ.\n"ބައިވަރު ރީޒަންސް އެބަހުރި. އެކަނި، ޓީމް ވޯކެއްގެ ގޮތުގައި ނޫން ގޮތަކަށް މިހާ ވަރުގަދަ މަސައްކަތެއް ކުރެވޭކަށް ނެތް. މި ބުނަނީ އަޅުގަނޑު ބޭނުންވޭ މީތިން އިންގިލާބެއް ގެންނަން. މޭކަޕަށް ވެސް އިފެކްޓަށް ވެސް ޕްލޭއަށް ވެސް އަދި ހުރިހާ އެއްޗަކަށް ވެސް. އަނެއްކާ އަޅުގަނޑަށް އެކަނި (މަސައްކަތް) ކުރެވޭ ވަރަށް ވުރެ މޮ ޕްރޮޖެކްޓް މާ ބޮޑު. އެއަށް ވުރެ މާ ވަރުގަދަ،" ނަހުލާ ކިޔައިދިނެވެ.\n"ފިލްމުގެ މަސައްކަތަށް ހާއްސަކޮށްގެން މާޝަލް އާޓްސް އާއި ޑިފެންސް ޓެކްޓިކްސްތައް އެކްޓަރުންނަށް ދަސްކޮށްދޭން އަދި ކިޔައިދޭން ވޯކްޝޮޕެއް ވެސް ކުރިއަށް ގެންދާނަން. އެ ވޯކްޝޮޕްކުރިއަށް ގެންދާނީ މާޝަލް އާޓްސް އެސޯސިއޭޝަނާ ގުޅިގެން."\nނަހުލާ ވެސް ބޭނުންވަނީ މިފަހަރު ތަފާތު ފިލްމެއް ގެނެސްދޭން!\n"ފުރަތަމަ އަޅުގަނޑު ލޯބީގެ ވާހަކަ ލިޔުނުއިރު ވަރަށް ވަރުގަދަ ލިޔުންތެރިން ވެސް އަޅުގަނޑާ ދިމާލަށް ބުނެފައި އެބަހުރި ހުސް އެކައްޗެކޭ ތިލިޔަނީ. ބިރުވެރި ވާހަކައެއް ވެސް ނުލިޔަމެއް ނޫންހެއްޔޭ. އެ ދުވަހު ހިތަށް އެރި ބިރުވެރި އެއް ވާހަކަ ލިޔެފައި ދައްކާނަމޭ. މިހާތަނަށް އެންމެ ގިނަ ފޮތް ވިކުނު ވާހަކަ އަކީ މަންޖެ ވާހަކަ. ތާރީހުގައި ވެސް،" ތަފާތަކަށް މަސައްކަތް ފެށުނު ގޮތް ކިޔައިދެމުން ނަހުލާ ބުންޏެވެ.\n"އެހެންވީމަ އެވަރުގެ ތަފާތެއް ފިލްމުން ވެސް ދައްކާލަން ބޭނުންވަނީ އަސްލު. މީގައި ފާހަގަކޮށްލަން ޖެހެނީ ކުރަން ބޭނުންވާ ކަމެއް އެގޮތަށް ކޮށްފިއްޔާމު އޭގައި ވަކި ޖޯންރާއެއް ވަކި ސްޓައިލެއް ނޯންނާނެއޭ. ފިލްމެއްގައި ނަމަ އެންމެ މުހިންމު ވަނީ އިހްސާސް. ބިރުވެރިވިޔަސް ދެރަވިޔަސް، ރޮމޭންސް ކަމަށްވިޔަސް އެ އިހްސާސް އަނެއް މީހާ އަށް ފީލްކޮށްދިނުން."\nނަހުލާ ބުނީ މި ފިލްމުގެ އެންމެ ބޮޑު މަގުސަދަކީ އަދި މެދުކެނޑުމަކަށް ފަހު މި ފެންވަރުގެ ފިލްމެއް ގެނެސްދިނުމުގެ އެންމެ ބޮޑު ބޭނުމަކީ އޭނާގެ ކުރީގެ ކާމިޔާބީ އަލުން ތަކުރާރުކުރުން ކަމަށެވެ. އެކަން ކާމިޔާބުވާނެ ކަމުގެ ޔަގީންކަން ވަރަށް ބޮޑު ކަމަށް ވެސް ބުންޏެވެ.\n"ވަރަށް ބޮޑަށް ގަބޫލުކުރެވޭ. އެއީ ބޭނުމަކީ ވެސް. މަގުސަދަކީ ވެސް. ގަބޫލުކުރަން ފިލްމު އިންޑަސްޓްރީ ވަރަށް ބޮޑަށް ވެއްޓިގެން ދިޔައީ. ހާއްސަކޮށް ރަނގަޅު ޑައިރެކްޓަރުންތަކެއް ފިލްމު ނަހަދާތީ. އެހެންވީމަ (މީހުން ކުރިން ފިލްމު ބެލި ފޯރި) އަލުން ގެންނަން ބޭނުންވޭ މިހާރު،" ނަހުލާ ބުންޏެވެ.\nނަމަވެސް މިއީކީ އެއްގޮތަކަށް ވެސް ނަހުލާގެ ކުރީގެ ފިލްމެއްގެ ފީލް ކުރެވޭނެ ފިލްމެއް ނޫނެވެ. އާންމުކޮށް ގިނަ އަދަދަކަށް ލަވަ ހިމަނާ އަދި ލިޕްސިންކްކުރާ ލަވަތަކަށް ސަމާލުކަމެއް ދޭއިރު އެ ސިފަ ވެސް މި ފިލްމުން ވަނީ އުނިކޮށްފަ އެވެ.\n"ފިލްމުގައި ތިން ލަވައެއް އުޅޭނީ ލިޕްސިންކް ކުރާ އެއްވެސް ލަވައެއް މީގައި ނުހިމެނޭނެ،" ނަހުލާ ބުންޏެވެ.\n"މި ޗޭންޖު ވެސް ބަލައިލާށޭ. އަދި ތަފާތުކޮށްލިޔަސް ނަހުލާއޭ ބުނަން ބޭނުންވަނީ. އަޅުގަނޑު އަބަދުވެސް މަސައްކަތްކުރާ ހިތްވަނީ ވެސް ތަންކޮޅެއް ތަފާތު އެއްޗެހީގައި. އެގޮތުން ކުރި މަސައްކަތެއް ޔޫސުފް އަކީ ވެސް. އެހެންވީމަ އެކަހަލަ ތަފާތުތަކާ އެކުގައޭ އަޅުގަނޑު އަންނަން ބޭނުންވަނީ."\n"އަޅުގަނޑު ބޭނުންވަނީ ޔޫސުފްއާ ކޮމްޕީޓްކުރާ ވަރުގެ ފިލްމެއް ހަދަން. އަޅުގަނޑު ބޭނުންވަނީ އަޅުގަނޑާ ކޮމްޕީޓްކުރަން އަބަދުވެސް. ކަލާޔާނުލާ ހަދާފައި ޒުލޭހާ ގެނެސްދިނީ ވެސް އެގޮތަށް. ޒުލޭހާ އަށް ފަހު ޔޫސުފް ގެނެސްދިނީ ވެސް އެގޮތަށް."\nއޯޕަން ބަޖެޓެއް! ފިލްމުގެ ވާހަކަ އަކީ ސަޕްރައިޒެއް!\nނަހުލާ ބުނީ އޭނާ އަކީ އެއް އިރެއްގައި ވެސް ވަކި ބަޖެޓަކަށް ފިލްމު ފައްތައިގެން މަސައްކަތްކުރާ ޑައިރެކްޓަރެއް ނޫން ކަމަށެވެ. އެހެންވީމަ މިފަހަރު ވެސް އޮތީ އޯޕަން ބަޖެޓެއް ކަމަށެވެ.\nނަހުލާގެ މި ފިލްމުގެ ލީޑް ރޯލުން ފެނިގެންދާނީ ޔޫސުފް ޝަފީއު އާއި ޖުމައްޔިލް ނިމާލް އަދި ޖިމީ އާއި ޒިޔާގެ އިތުރުން މަރިޔަމް އައްޒަ އާއި ޝީލާ ނަޖީބު އަދި އަހުމަދު ފައިސަލް ފަދަ ތަރިންނެވެ. ފިލްމަށް އަދިވެސް ތަރިން އިތުރުވާނެ ކަމަށް ބެލެވެ އެވެ.\nދެން މި އޮތީ ފިލްމުގެ ވާހަކަ އެވެ. ނަހުލާ ބުނަނީ އެއީ ބޮޑު ސަޕްރައިޒެއް ކަމަށެވެ.\n"ފުދޭވަރަކަށް ދިރާސާކޮށްގެން ގެނެސްދޭ މަސައްކަތެއް މިއީ ވެސް. ފިލްމުގެ ވާހަކަ އަކީ ސަޕްރައިޒެއް. ފޯފޯޓޫސިކްސް އަކީ ވެސް. ފިލްމު ނިމޭއިރު ވެސް ނޭނގޭނެ ދިމާކުރާކަށް. އެއާ ފިލްމާ ރިލޭޓްވާ ގޮތަކީ މުޅި ފިލްމު އިންނާނީ އެއަށް ގޮސްފަ. ފިލްމުގެ ސްޓާރުންގެ އަތަކަށް މީގެ ސްކްރިޕްޓް ވެސް އަޅުގަނޑު ނުދެން އެއްކޮށް. ރިހާސަލް ހަދަމުންދާއިރު ވެސް އެއްބައި ދޭނީ،" ނަހުލާ ބުންޏެވެ.\n"މި ސްކްރިޕްޓަކީ ގާތްގަނޑަކަށް ހަތަރު މަސް. މިހާތަނަށް އަޅުގަނޑުގެ ސިކުނޑި އެންމެ ގަދަ އަށް ފިއްސައިގެން ކުރި މަސައްކަތް މިއީ. އެހެން ބުނެވިދާނެ."\n"މި ފިލްމުގައި އެންމެންގެ އެކްޓިން ވެސް ވަރަށް ވަރުގަދަވާނެ. އެންމެ ކުޑަ ރޯލް ކުޅޭ މީހާ އަކީ ވެސް ވަރަށް ފާހަގަކޮށްލެވޭނެ ފެންވަރުގެ ރޯލެއް ކުޅޭނެ މީހެއް."\nނަހުލާ ބުނީ އެ ފެންވަރުގެ ފިލްމަކަށް މި މަސައްކަތްނުވެއްޖެ ނަަމ ބެލުންތެރިންނާ ހަމަ އަށް ފިލްމު ނާންނާނެ ކަމަށެވެ. ސިނަމާގައި މިހާރު އޮތް ފަޅުކަން ފިލުވާލަދެވޭ ވަރުގެ ފިލްމަކަށް މި ފިލްމު ހެދިދާނެ ކަމުގެ ޔަގީންކަން އެބައޮތް ކަމަށް ނަހުލާ ބުންޏެވެ.\n"އެހެން ނޫނިއްޔަކާމު ނާޅުވާނަން. އެވަރުގެ ޔަގީންކަމެއް އެބައޮތް. އަޅުގަނޑު ލިޔެފައި މި އޮތް ސްކްރިޕްޓްގެ ފެންވަރަށް ހެދެން ޖެހޭނެ. އެހެން ނޫނިއްޔާމު ކްރިސްޓަލް އެންޓަޓެއިންމަންޓްގެ ދަށަކުންނެއް ނުނެރޭނެ މި އެއްޗެއް. އެވަރުގެ އެއްޗެއް ނޫނިއްޔާމު ނުނެރޭނަމޭ."


Dho?! Jalun pestge shakuva, reethi lavayakun\nޖަލުން ޕެސްޓުގެ ޝަކުވާ، ރީތި ލަވަޔަކުން\nދިވެހި ރެޕް "ރަސްގެފާނު" އިސްމާއީލް އިފްހާމް މުހައްމަދު "ޕެސްޓް" މަސްތުވާތަކެތީގެ ވިޔަފާރި ކުރިކަމުގެ ތުހުމަތުގައި މިހާރު އޮތީ ޖަލުގަ އެވެ. އެކަމަކު ޖަލުގައި އޮވެ ޕެސްޓު އިއްޔެ ވަނީ އޭނާގެ އާ ލަވައެއް ޕެސްޓު ނިސްބަތްވާ ރެކޯޑް ލޭބަލް "ސިމްބޮލިކްސް ރެކޯޑް" މެދުވެރިކޮށް ނެރެފަ އެވެ.\n"ވެރިންގެ ވެރިކަން" ނަމުގައި ނެރެފައިވާ އެ ލަވަ ސައުންޑްކްލައުޑް، ޔޫޓިއުބް، ފޭސްބުކް، ޓުވިޓަ އިންސްޓަގްރާމް އަދި ޓިކްޓޮކުން އަޑުއަހާލެވޭނެ އެވެ.\nޕެސްޓް ލިިރިކްސް ލިޔެ، އަދި ކިޔާފައިވާ އެ ލަވައިގެ މިއުޒިކް ހެދީ ރައިޑޭ އެވެ.\n"ވެރިންގެ ވެރިކަން" ގައި އިންސާފު ލިބުމުގައި ވެރިންނާއި ރައްޔިތުންގެ ފަރަގުތަކާއި ދެރަ ނިކަމެތި މީހާއަށް އިންސާފު ނުލިބޭ ވާހަކަ އަދި އާންމުންނަށް އިންޒާރާއި ޖޫރިމަނާތައް ކުރިމަތިކުރާ ވާހަކަ ބުނެ އެވެ.\nރައްޔިތުންގެ ވެރިކަމެއް ނޫން! ވެރިންގެ ވެރިކަން!@pestinba - VERINGE VERIKAN#RathaaKalhugeLashkaru #LhenveringeInqilaabu pic.twitter.com/2fld0TRlfR\n— Symbolic Records (@SymbolicRecords) June 17, 2022\n"ގައުމު ދަވާލިޔަސް ވެރިމީހާ\nހެޔޮ އަމުރުވަނީ ބާއްވަން ގޭގާ\nއަބުރު ނަގާލާ ތުހުމަތުގާ\nހެޔޮ ނިކަމެތި މީހާ ބަންދެއްގާ\nވެރިންގެ ވެރިކަން ތިން ބާރޯ\nޖަލު ކުޑަގޮޅި މީ މަގެ އިންފާރޯ" ޕެސްޓުގެ ލަވައިގައި އޭނާ ކިޔާފައިވެ އެވެ.\nމި ލަވައިގެ ލިރިކްސް ވީޑިއޯއެއް ނެރެފައިވާއިރު އިތުރު ވީޑިއޯއެއް ވެސް ނެރެފާނެ ކަމުގެ ސިގްނަލެއް ވަނީ ސިމްބޮލިކްސް ރިކޯޑްސް އިން ދީފަ އެވެ. އެ ރިކޯޑް ލޭބަލުން ބުނީ ޕެސްޓުގެ އިތުރު ލަވަތައް ވެސް އެބަހުރި ކަމަށެވެ. އަދި އެ ލަވަތައް ވަރަށް އަވަހަށް ރިލީޒް ކުރާނެ ކަމަށެވެ.\nޑްރަގް ޓްރެފިކިން ތުހުމަތަށް ޕެސްޓު ހައްޔަރުކޮށްފައިވަނީ މިދިޔަ އަހަރުގެ ފެބުރުއަރީ މަހު އެވެ. އޭގެ ފަހުން އޭނާ ގޭ ބަންދަށް ދޫކޮށްލި ނަމަވެސް ފަހުން ވަނީ އަނެއްކާވެސް ކޯޓު އަމުރަށް ޖަލަށް ބަދަލުކޮށްފަ އެވެ. ޕެސްޓުގެ މައްޗަށް ވަނީ ފަސް ދައުވާއެއް އުފުލައިފަ އެވެ.


Maradhoo Avashu Office ge security balahattaidheyne faraatheh hoadhan\nމަރަދޫ އަވަށު އޮފީހުގެ ސެކިއުރިޓީ ބަލަހައްޓައިދޭނެ ފަރާތެއް ހޯދަން\nމަރަދޫ އަވަށު އޮފީހުގެ ސެކިއުރިޓީ ބަލަހައްޓައިދޭނެ ފަރާތެއް ހޯދަން ބޭނުންވެއެވެ. މިމަސައްކަތަށް ދައުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ފަރާތްތަކަށެވެ.\nމި މަސައްކަތާއި ގުޅޭ ބިޑް ޑޮކިއުމަންޓް 2021 ފެބުރުވަރީ 03 ވާ ބުދަ ދުވަހުން ފެށިގެން 2021 ފެބުރުވަރީ 09 ވާ އަންގާރަ ދުވަހާއި ހަމަޔަށް މިއިދާރާއިން ގަންނަން ލިބެން ހުންނާނެއެވެ. މި މަސައްކަތާއި ގުޅޭ މައުލޫމާތު ޝީޓް އަދި ބިޑް ފޯމް ބީލަމުގައި ބައިވެރިވުމަށް ރަޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލް ކުރެވޭނެއެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2021 ފެބުރުވަރީ 03 ވާ ބުދަ ދުވަހުން ފެށިގެން 2021 ފެބުރުވަރީ 10 ވާ ބުދަ ދުވަހުގެ 12:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު 2021 ފެބުރުވަރީ 10 ވާ ބުދަ ދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2021 ފެބުރުވަރީ 17 ވާ ބުދަ ދުވަހުގެ 11:00ގައި ކައުންސިލްގެ އިދާރާގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދުކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n20 ޖުމާދުލް އާޚިރާ 1442\nސުންގަޑި: 2021-02-17 11:00:00


Umar Zahir, Ibu aaeku campaign gai\nއުމަރު ޒާހިރު، އިބޫ އާއިއެކު ކެމްޕޭންގައި\nއިބޫ ވަނީ އުމަރު ޒަހިރުގެ ގެޔަށް ވަޑައިގެން، މަޝްވަރާކުރައްވާފައިި\nކ. މާލެ 29 އޯގަސްޓު 2018 | ބުދަ 17:43 13,900\nއިބްރާހިމް މުހައްމަދު ސޯލިހް (އިބޫ) އާއި، އުމަރު ޒާހިރު އެކުގައި - ހައިރައިޒް ޕްރައިވެޓް ލިމިޓަޑް\nކުރީގެ މިނިސްޓަރ އަދި ރައީސް މައުމޫން އަބްދުލްޤައްޔޫމްގެ ގާތް އެކުވެރިޔެއް ކަމަށްވާ އުމަރު ޒާހިރު، ގުޅިފައިވާ ޕާޓީތަކުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހް (އިބޫ) އާއި ބައްދަލުކުރައްވައިފި އެވެ.\nއިބްރާހިމް މުހައްމަދު ސޯލިހާ، އުމަރު ޒާހިރު ބައްދަލުކުރައްވާފައިވަނީ މާފަންނުގައި ކުރިއަށްގެންދިޔަ ދޮރުން ދޮރަށް ހަރަކާތުގެ ތެރެއިންނެވެ. އިބޫ ވަނީ ދޮރުން ދޮރަށް ހަރަކާތުގައި އުމަރު ޒާހިރުގެ ގެޔަށް ވަޑައިގެން، އުމަރު ޒާހިރު ދިރިއުޅުއްވާ ބައިގައި އުމަރު ޒާހިރާއި ބައްދަލުކުރައްވާފަ އެވެ.\nއެޔަށްފަހުގެ ދެ ބޭފުޅުން ވަނީ އެކުގައި ޖޭޒް ކެފޭއަށް ވަޑައިގެން ހަވީރުގެ ސައިފޮދު ބައްލަވައިގެންފައެވެ. ނަމަވެސް ދެ ބޭފުޅުން މަޝްވަރާކުރެއްވި ކަންތައްތަކެއް ހާމަކުރައްވަފައެއް ނުވެ އެވެ.\nއުމަރު ޒާހިރު ގެއިން ނިކުމެވަޑައިގެން ކެފޭއަށް އިބޫ އާއިއެކު ވަޑައިގެންނެވިއިރުވެސް، އަދި ކެފޭއިން ނުކުމެވަޑައިގެންނެވިއިރުވެސް ދެ ބޭފުޅުން ފެނިގެން ދިޔައީ ވަރަށް އެކުވެރިކޮށް ތިއްބެވި މަންޒަރު އެވެ.\nއުމަރު ޒާހިރުއަށް ވަނީ ނިޝާން ޢިއްޒުއްދީންގެ އިއްޒަތްތެރި ވެރިޔާގެ ލަގަބު އަރުވާފަ އެވެ. އަދި ރައީސް މައުމޫންގެ ސަރުކާރުގައި އިސް މަގާމުތަކެއް ފުރުއްވުމުގެ އިތުރުން އުމަރު ޒާހިރު އަކީ ރައީސް މައުމޫންގެ ޒަމާންވީ ގާތް އެކުވެރިޔެކެވެ.\nއިބޫ އާއި އުމަރު ޒާހިރު ބައްދަލުކުރެއްވިއިރު، މީގެ ކުރިން އިބޫ ވަނީ ދަައުލަތަށް ގިނަ ހިދުމަތްތަކެއް ކުރެއްވި ޒާހިރު ހުސެއިންއާއިވެސް ބައްދަލުކުރައްވާފަ އެވެ.


Namaadh nukuraa meehakee muslimeh kamugai beleveyne tha ނަމާދު ނުކުރާ މީހަކީ މުސްލިމެއް ކަމަށް ބެލެވޭނެތަ؟ – Ilm Namaadh nukuraa meehakee muslimeh kamugai beleveyne tha\nނަމާދު ނުކުރާ މީހަކީ މުސްލިމެއް ކަމަށް ބެލެވޭނެތަ؟\n“ޤިޔާމަތް ދުވަހުން މާތް ﷲ ސުބްޙާނަހޫ ވަޠައާލާ، އެކަލާނގެއަށް ސަޖިދަ ޖެހުމަށް ހުރިހާ އަޅުތަކުންނަށް ވަޙީކުރައްވަވާނެއެވެ. ނަމަވެސް މިބިންމަތީގައި އުޅުނު އިރު ނަމާދު ނުކޮށް (ނަމާދު އަޅާފައި) އުޅުނު މީސްތަކުންނަށް އެދުވަހަކުން ސަޖިދައެއް ނުޖެހޭނެއެވެ. އަދި އެބައި މީހުންގެ މޫނުތަކަށް ބިރުވެރިކަން ވެރިވެގަނެ، ލަދުން އެބައިމީހުންގެ ހަށިގަނޑު ފޮރުވަން މަސައްކަތް ކުރާނެއެވެ.\nމިބިންމަތީގައި އުޅުންއިރު، ނަމާދަށް އަވަސްވެ ގަތުމަށް ގޮވާލި އަޑު (އެހެނީ ބައްގީގެ އަޑު) އެބައި މީހުންނަށް ވެސް އިވުނެވެ. ނަމާދު ގާއިމް ކުރަން ދެވެން އޮތް ދުވަހު، އެބައިމީހުން ވަނީ އެބަންގީގެ އަޑަށް ބީރު ކަންފަތެއް ދީފައެވެ. ދުނިޔެވީ އެހެން ކަންތައްތަކުގައި މަސްހުނިވެ އުޅުމަށްޓަކައި، އެބައިމީހުން ވަނީ މާތް ރަސްކަލާނގެއަށް ސަޖިދަ ޖެހުމުން ދުރުވެގަނެފައެވެ. މީގެ މާނައަކީ ކޮބާ ހެއްޔެވެ؟ އޭގެ މާނައަކީ މިބިންމަތީގައި ދިރިއުޅޭ މަދު ދުވަސްކޮޅު ނަމާދު ނުކޮށް އުޅޭ އަޅުން ދެކެ މާތް ﷲ ކޯފާ އިސްވެ ވޮޑިގަންނަވާނެއެވެ. އަދި އެފަދަ އަޅުންނަށް އެކަލާނގެ އަޒާބު ދެއްވާ، އާޚިރަތް ދުވަހުން ނަރަކައިގެ ވޭން ދެނިވި އަލިފާންގަނޑުގެ ތެރެއަށް އެއްލާލައްވާނެއެވެ.\nނަރަކަވަންތަވެރީން އެންމެ ފުރަތަމަވެސް ނަރަކައަށް ވަންނުމުން، އެމީހުންގާތު އަހާނެއެވެ. ނަރަކައަށް ވަންނަން ޖެހުނީ ކީއްވެ ހެއްޔެވެ؟ޖަވާބުގައި އެމީހުން ބުނާނެއެވެ. ތިމަންމެން ދުވަހަކު ވެސް ނަމާދެއް ނުކުރަމެވެ.’ ދީނީ ޢިލްމުވެރިއެއް ކަމަށްވާ އިމާމް އަޙުމަދު (ރަޟިއަﷲ އަންހު) ވިދާޅުވެފައިވަނީ ގަސްތުގައި (އެދެވިގެންވާ އުޛުރަކާއި ނުލާ) އެންމެ ނަމާދެއްވެސް އަޅައިފި މީހަކީ ތަޤްވާވެރިއެއް ނޫނެވެ.\nތިމާއަކީ އެލާމަކާއި ނުލާ ފަތިސް ނަމާދަށް ހޭނުލެވޭނެ މީހެއްކަން އެނގިހުރެ ވެސް، ގަސްތުގައި އެލާމް ނުޖައްސާ، ނަމާދަށް ހޭލަން މަސައްކަތް ނުކުރާ މީހަކަށް ކުރެވިފައިއެވަނީ ޝިރްކެކެވެ. ނަމާދަކީ އަހަރުމެންނާއި އިސްލާމްކަމާއި ގުޅުވައިދޭ އެންމެ ބޮޑު ގުޅުމެވެ. ސަޙީޙް މުސްލިމް ގައި ބަޔާން ކޮށްފައިވާ، ރަސޫލާ (ޞޢޥ) ގެ ސައްޙަ ޙަދީޘްފުޅެއްގެ މާނައިގާ ވެއެވެ. ‘މުސްލިމެއްގެ އީމާންކަމާއި އިސްލާމްކަމުން ދުރުކޮށް ޝިރްކު ކުރުމާއި ކުފްރު ވުމާއި ގާތް ވަނީ، ނަމާދު ގާއިމް ކުރުމުން ދުރުވުމުންނެވެ’\nމިޙަދީޘްފުޅު އިތުރަށް ކިޔާ ދެއްވަމުން އިމާމް ޝައުކާނީ ވިދާޅުވެފައިވަނީ ނަމާދު ގާއިމް ނުކުރުމަކީ ބޮޑުވެގެންވާ ކުފުރެއްކަން، ޙަދީޘުން ފުރިހަމައަށް ހާމަވެގެންދާ ކަމަށާއި އެއީ ތަޤްވާވެރި ނޫން އަޅުންގެ ޢަމަލެއްކަން ވެސް ހާމަވާ ކަމަށެވެ. ނަމާދު ގާއިމު ނުކުރާ ފަރާތްތަކަކީ ކާފިރުން ކަމުގައި ބެލެވެއެވެ. އެއީ ތަޤްވާވެރީންނެއް ނޫނެވެ. ނަމާދު ނުކުރި ނަމަވެސް އެއީ މުސްލިމެކޭ ނުބުނާށެވެ. ގަސްތުގައި ނަމާދު އަޅައިފި އެއްވެސް މީހަކަށް އެއްވެސް އުޛުރެއް ނެތެވެ.\nދެމަފިރިއެއްގެ ތެރެއިން ފިރިމީހާ ނަމާދު ނުކުރާނަމަ، އެކައިވެންޏެއް ވެސް ބާޠިލްވީއެވެ. އެއީ ނަމާދު ގާއިމް ނުކުރާނަމަ އެވެނީ ތަޤުވާވެރިއެއް ނޫން ކަމުގައެވެ. އަދި އެފަދަ މީހަކާއިއެކު ކައިވެނި ސައްޙައެއް ނުވާނެއެވެ. ނަމާދު ނުކުރާ މީހަކީ މުސްލިމެއް ނޫނެވެ. އެހެންކަމުން ކޮންމެ ދުވަހަކުވެސް، މަދުވެގެން ފަރުޟުު ފަސް ނަމާދު ގާއިމް ކުރުމަކީ ކޮންމެ މުސްލިމެއްގެ މައްޗަށް ވެސް ވާޖިބު ކަމެކެވެ. އެކަމާއިމެދު އެކަކުވެސް ކަންނެތް ވެގެން ނުވާނެއެވެ.”